**न्यायप्रवेशः**

**द्वितीयभागः**

**गौतमसरणिः**

**उपोद्घातः**

* न्यायदर्शनभूमिका
* दार्शनिकप्रस्थानप्रभेदः

**प्रमाणपरिच्छेदः**

1. षोडशपदार्थाः
2. प्रमाणम्
3. प्रमाणाङ्गानि

१.संशयः

२.प्रयोजनम्

३.दृष्टान्तः

४.सिद्धान्तः

५.अवयवः

६.तर्कः

७.निर्णयः

८.कथा

९.हेत्वाभासः

१०.छलम्

११.जातिः

१२.निग्रहस्थानम्

**प्रमेयपरिच्छेदः**

1. आत्मा
2. शरीरम्
3. इन्द्रियम्
4. अर्थः
5. बुद्धिः
6. मनः
7. प्रवृत्तिः
8. दोषः
9. प्रेत्यभावः
10. फलम्
11. दुःखम्
12. अपवर्गः

**न्यायदर्शनभूमिका**

इह खलु जगति प्राणिचेष्टानां सर्वासां मुख्यं प्रयोजनं सुखप्राप्तिदुःखनिवृत्त्युभयमेव भवति । तत्सम्पादने प्राणिनां च नैसर्गिकी प्रवृत्तिर्दृश्यते । तच्च प्रयोजनं लौकिकेन अलौकिकेनापि साधनेन अवाप्तुं शक्यते । इयांस्तत्र विशेषः । लौकिकोपायैः उपलभ्यमानं सुखं दुःखहानं वा अनियतम् अध्रुवं सातिशयञ्च । लोके हि सुखमभिलष्य स्रक्‌चन्दनादिसाधनानि सततं संसेवमानोऽपि पुरुषः न ततः संतृप्यति ।

न जातु कामः कामानामुपभोगेन शाम्यति ।

हविषा कृष्णवर्त्मेव भूय एवाभिवर्धते ॥

अत एव परमप्रयोजनस्य नित्यनिरतिशयपुरुषार्थस्य प्राप्तौ नियतानि अलौकिकसाधानानि उपदिशति वेदराशिः ।

‘इष्टानिष्टप्राप्तिपरिहारयोः अलौकिकमुपायं यो ग्रन्थो वेदयति स वेदः’

नित्यनिरतिशयपुरुषार्थ एव मोक्ष इत्यभिधीयते । तत्प्राप्तौ प्रधानं साधनं तत्त्वदर्शनम् । पामरो हि जनो जडमस्थिमांसमयं देहमेवात्मानं मन्यते । शब्दस्पर्शरूपादिगुणकमिमं भौतिकप्रपञ्चं परमं मनुते । न च तत्तथास्ति, शास्त्रविरोधात्, विवेकिजनानुभवविरोधाच्च ।

वासांसि जीर्णानि यथा विहाय नवानि गृह्णाति नरोऽपराणि ।

तथा शरीराणि विहाय जीर्णान्यन्यानि संयाति नवानि देही ॥ (२.२२ भगवद्गीता)

इन्द्रियाणि पराण्याहुरिन्द्रियेभ्यः परं मनः ।

मनसस्तु परा बुद्धिर्यो बुद्धेः परतस्तु सः ॥ (३.४२)

देहेन्द्रियादिभ्यो विलक्षणस्य आत्मनः तत्त्वसाक्षात्कारादेव नित्यनिरतिशयपुरुषार्थः अवाप्तुं शक्यते, नान्यथा । “तमेव विदित्वाऽतिमृत्युमेति नान्यः पन्था विद्यतेऽयनाय” (श्वेताश्वतर ६.१५) । आत्मतत्त्वदर्शनस्य प्राप्त्युपायाः श्रवणमनननिदिध्यासनानि ‘आत्मा वाऽरे द्रष्टव्यः श्रोतव्यो मन्तव्यो निदिध्यासितव्य’ (बृहदारण्यक ५.६) । अमीषां दर्शनोपायानामनुष्ठानोपयोगितया नैकानि शास्त्राणि मनीषिणः प्रवर्तयामासुः । वेद प्रामाण्यमभ्युपगम्य प्रवृत्तानि इमानि शास्त्राणि आस्तिकदर्शनानीति व्यपदिश्यन्ते । तानि न्यायवैशेषिकसाङ्ख्ययोगपूर्वमीमांसोत्तरमीमांसाभेदेन षोढा विभज्यन्ते ।

वेदबाह्यान् उपायानवलम्ब्य परमपुरुषार्थस्य समवाप्तिम् अनुमन्यमानाः नास्तिकास्तु पृथक्‌प्रस्थानं प्रवर्तयाम्बभूवुः। वेदप्रामाण्यमनभ्युपगच्छताम् एषां विचारधाराः नास्तिकदर्शनानीति व्यपदेशं लभन्ते । तानि चार्वाक-बौद्ध-जैनभेदेन त्रेधा भवन्ति । तत्र बौद्धाः पुनः माध्यमिक-योगाचार-सौत्रान्तिक-वैभाषिकभेदेन चतुर्धा भवन्ति ।[[1]](#footnote-2)

1. **न्यायशब्दार्थनिर्वचनम्**

**न्यायशास्त्रस्य आन्वीक्षिकीति तर्कविद्या इति च नामान्तरं विद्यते । तदुक्तं –‘इयमान्वीक्षिकी चतसृणां विद्यानां मध्ये न्यायविद्या गण्यते, आन्वीक्षिकी त्रयी वार्ता दण्डनीतिश्च शाश्वती’ इति न्यायमञ्जर्याम् ।एवम्‘आन्वीक्षिकी दण्डनीतिस्तर्कविद्यार्थशास्त्रयोः’ इति अमरकोषे । ‘सेयमान्वी**क्षिकी न्यायतर्कादिशब्दैरपि व्यवह्रियते’ इति न्यायसूत्रवृत्तौ ।

न्यायशब्दः आन्वीक्षिकीशब्दश्च शास्त्रकारैः बहुधा व्युत्पादितो दृश्यते । तथाहि न्यायभाष्ये – “कः पुनरयं न्यायः ? प्रमाणैरर्थपरीक्षणं न्यायः । प्रत्यक्षागमाश्रितमनुमानं सान्वीक्षा, प्रत्यक्षागमाभ्यामीक्षितस्य अन्वीक्षणम् अन्वीक्षा, तया प्रवर्तत इत्यान्वीक्षिकी न्यायविद्या न्यायशास्त्रम्” इति ।

तात्पर्यटीकायां तावत् –“पञ्चरूपश्चतूरूपो वा हेतुर्न्यायः । प्रतिज्ञाद्यवयवसमूहो वा न्यायः। नीयते प्राप्यते विवक्षितार्थसिद्धिः अनेनेति न्याय” इति ।

न्यायमञ्जर्याम् – ‘प्रत्यक्षागमाभ्यामीक्षितस्य अन्वीक्षणमन्वीक्षा । अनुमानमित्यर्थः । तद्व्युत्पादकं शास्त्रम् आन्वीक्षिकम्’ इति ।

न्यायसूत्रवृत्तौ – ‘श्रवणादनुपश्चाद् ईक्षा अन्वीक्षा उन्नयनं तन्निर्वाहिका सेयम् आन्वीक्षिकी’ इति ।

निर्णीयते अनेनेति न्यायः इति व्युत्पत्त्या न्यायशब्दो वैदिकपदार्थनिर्णायके अधिकरणभेदे प्रयुज्यते ।

1. **न्यायशास्त्रस्य स्थानम्**

चतुर्दशविद्यास्थानेषु अन्यतमत्वेन न्यायशास्त्रं परिगण्यते । तदुक्तं मनुना –

‘अङ्गानि वेदाश्चत्वारो मीमांसा न्यायविस्तरः ।

पुराणं धर्मशास्त्रञ्च विद्या ह्येताश्चतुर्दश ॥’ इति ।

याज्ञवल्क्येनापि – ‘पुराणन्यायमीमांसाधर्मशास्त्राङ्गमिश्रिताः ।

वेदाः स्थानानि विद्यानां धर्मस्य च चतुर्दश ॥’ इति ।

कामन्दके पुनः लोकस्थितिहेतुत्वेन आन्वीक्षिकी स्तूयते –

आन्वीक्षिकी त्रयी वार्ता दण्डनीतिश्च शाश्वती ।

विद्याश्चतस्र एवैता लोकसंस्थितिहेतवः ॥ इति ।

आत्मज्ञानहेतुत्वमपि आन्वीक्षिक्याः प्रतिपादितम् –

आन्वीक्षिक्याऽऽत्मविज्ञानं धर्माधर्मौ त्रयीस्थितौ ।

अर्थानर्थौ च वार्तायां दण्डनीतौ नयानयौ ॥ इति कामन्दके ।

त्रैविद्येभ्यस्त्रयीविद्यां दण्डनीतिं च शाश्वतीम् ।

आन्वीक्षिकीं चात्मविद्यां वार्तारम्भांश्च लोकतः ॥ इति मनुस्मृतौ (७.४३)

आत्मवेदनशीलत्वाद् अन्वीक्षणपराथवा ।

अन्वीक्षाकरणत्वाद्वा तस्मादान्वीक्षिकी स्मृता ॥ इति देवीपुराणे (४५ अ.)

आन्वीक्षिकीमिमां भगवान् दत्तात्रेयः अलर्काय उपदिदेशेति स्मर्यते ।

षष्ठे अत्रेरपत्यत्वं वृतः प्राप्तोऽनसूयया ।

आन्वीक्षिकीमलर्काय प्रह्लादादिभ्य ऊचिवान् ॥ इति श्रीमद्‍भागवते(१.१३.११)

कौटिल्यविरचिताद् अर्थशास्त्रात् श्लोकमेकमुद्धृत्य भाष्यकारो वात्स्यायनः आन्वीक्षिक्यपराभिधेयस्य न्यायशास्त्रस्य प्राशस्त्यमित्थं वर्णयति ।

‘सेयमान्वीक्षिकी प्रमाणादिपदार्थैर्विभाव्यमाना –

प्रदीपः सर्वविद्यानामुपायः सर्वकर्मणाम् ।

आश्रयः सर्वधर्माणां विद्योद्देशे प्रकीर्तिता ॥’ इति । (अर्थशास्त्रं.अ.२)

आन्वीक्षिकी इतरविद्यानां त्रयीवार्तादण्डनीतीनां प्रदीप इव भवति[[2]](#footnote-3) । यतः ताः विद्याः एतद्विद्याप्रतिपाद्यमेव प्रमाणादि उपजीव्य स्वे स्वे व्युत्पाद्ये अर्थतत्त्वे प्रवर्तन्ते । न तु प्रमाणाद्यपि व्युत्पादयन्ति । एवम् आन्वीक्षिकीपरिशोधितप्रमाणादिप्रकाशितमर्थम् इतरविद्याः विषयं कुर्वन्ति । एवं सर्वासां विद्यानामियमुपकरोति, उपकारित्वाद् आश्रयो राजभृत्यवत् । सर्वासु विद्यासु तत्त्वज्ञानमस्ति, निश्श्रेयसाधिगमश्च । त्रय्यां तत्त्वज्ञानं तावत् अग्निहोत्रादिसाधनानां स्वागतादिपरिज्ञानं[[3]](#footnote-4) अनुपहतादिपरिज्ञानञ्च निश्रेयसाधिगमश्च फलप्राप्तिः । वार्तायां भूम्यादिपरिज्ञानं तत्त्वज्ञानम् ‘भूमिः कण्टकाद्यनुपहता’ इत्येतत्तत्त्वज्ञानम्, कृष्याद्यधिगमश्च निश्श्रेयसम् । दण्डनीत्यां सामदानदण्डभेदानां यथाकालं यथादेशं यथाशक्ति विनियोगः तत्त्वज्ञानम्, निश्श्रेयसं पृथिवीजयः । इह तु आत्मादितत्त्वज्ञानं तत्त्वज्ञानम्, निश्श्रेयसम् अपवर्गप्राप्तिः ।

वेदप्रामाण्यसाधने आन्वीक्षिक्या उपयोगमाह जयन्तभट्टः –

तदेवमुपदेष्टव्याः पदार्थाः संशयादयः ।

तन्मूलन्यायनिर्णेयवेदप्रामाण्यसंविदे ॥

तेनागमप्रमाणत्वद्वाराऽखिलफलप्रदा ।

इयमान्वीक्षिकी विद्या विद्यास्थानेषु गण्यते ॥ इति न्यायमञ्जर्याम् ।

1. **न्यायदर्शनस्य प्रवर्तकाः**
2. **अक्षपादः**

षट्‍सु आस्तिकदर्शनेषु अन्यतमं युक्तिप्रधानं न्यायदर्शनं महर्षिगौतमेन व्यरचि । स्मर्यते चैतत् पद्मपुराणे –

कणादेन तु सम्प्रोक्तं शास्त्रं वैशेषिकं महत् ।

गौतमेन तथा न्यायं सांङ्ख्यं तु कपिलेन वै ॥(उत्तरखण्ड - २६३)

स्कान्दपुराणेऽपि – गौतमः स्वेन तर्केण खण्डयन् तत्र तत्र हि । (कालिकाखण्डः - १७)

कदाचिद् वेदव्यासापरनामधेयः कृष्णद्वैपायनमहर्षिः गौतमेन सङ्गत इदमूचे, यदनेन जीवब्रह्मणोर्भेदस्तर्केण प्रतिपादित इत्यस्य मुखं नावलोकयिष्यामीति । तावदेव गौतमेन महर्षिणा व्यासस्यावलोकनार्थं पादः प्रसारितः । ततः पादे चक्षुः सञ्जातम् । ततश्च व्यासो गौतममक्षपाद[[4]](#footnote-5)नाम्ना स्तुतवानिति ऐतिह्यं श्रूयते । ततः प्रभृति गौतमस्य अक्षपादनाम्ना प्रसिद्धिरभूत् । तत्प्रणीतं न्यायदर्शनम् अक्षपाददर्शनमिति व्यवह्रियते । न्यायदर्शनकृतः गौतमस्य अक्षपादनाम्ना उल्लेखः बहुत्र वार्तिकादिग्रन्थेषु परिदृश्यते । तद्यथा –

‘यदक्षपादः प्रवरो मुनीनां शमाय शास्त्रं जगतो जगाद ।

कुतार्किकाज्ञाननिवृत्तिहेतोः करिष्यते तस्य मया निबन्धः ॥’( न्या.वा )

‘भगवता अक्षपादेन निश्श्रेयसहेतौ शास्त्रे प्रणीते’ (न्या.वा.ता.टी )

अक्षपादप्रणीतो हि विततो न्यायपादपः ।

सान्द्रामृतरसस्यन्दिफलसन्दर्भनिर्भरः ॥ (न्या.मं. )

1. **वात्स्यायनः**

न्यायसूत्राणां भाष्यं वात्स्यायनः[[5]](#footnote-6) प्रणिनाय । तदुक्तं वार्तिककृता उद्योतकरेण –

यदक्षपादप्रतिमः भाष्यं वात्स्यायनो जगौ ।

अकारि महतस्तस्य भारद्वाजेन वार्तिकम् ॥(न्या.वा- द्वितीयाध्यायः)

वात्स्यायनस्य पक्षिलस्वामीति नामान्तरम् । तदुक्तम् –‘अथ भगवता अक्षपादेन निश्श्रेयसहेतौ शास्त्रे प्रणीते, व्युत्पादिते च भगवता पक्षिलस्वामिना किमपरमवशिष्यते यदर्थं वार्तिकारम्भ इति’ (न्या.वा.ता.टी)।

मल्लिनाग इत्यपि नामान्तरं वात्स्यायनस्य त्रिकाण्डशेषकोशाद् अवगम्यते –

विष्णुगुप्तस्तु कौण्डिन्यश्चाणक्यो द्रमिलोंऽशुलः ।

वात्स्यायनो मल्लिनागपक्षिलस्वामिनावपि ॥ (ब्रह्मवर्गः)

भाष्यकारो वात्स्यायनः नागार्जुनस्य माध्यमिककारिकाप्रणेतुः ‘वस्तूनां बौद्धिकसत्तैव , न तु बाह्यसत्तेति’ मतमनूद्य खण्डयति । प्रतिज्ञादिभिः पञ्चभिः अवयवैः सह जिज्ञासा-संशयः-शक्यप्राप्तिः-प्रयोजनं संशयव्युदासः इतीमान् पञ्च अधिकान् अवयवान् अभ्युपगतवतो दशावयववादिनो मतमप्यनूद्य निराकरोति ।

1. **उद्योतकरः**

न्यायमतदूषकानां दिङ्नागप्रभृतीनां बौद्धतार्किकाणां मतं खण्डयितुम् उद्योतकरः[[6]](#footnote-7) न्यायवार्तिकं प्रणिनाय । अचकथच्च वार्तिकारम्भे -

‘यदक्षपादः प्रवरो मुनीनां शमाय शास्त्रं जगतो जगाद ।

कुतार्किकाज्ञाननिवृत्तिहेतोः करिष्यते तस्य मया निबन्धः ॥’ इति ।

भरद्वाजगोत्रोत्पन्नस्य उद्योतकरस्य ‘पाशुपताचार्य’ इत्यभिधानमासीदिति अदसीयोपसंहारवाक्याद् अवगम्यते । ‘इति श्रीपरमर्षिभरद्वाजपाशुपताचार्यश्रीमदुद्योतकरकृतौ न्यायवार्तिके पञ्चमोऽध्यायः’ (न्या. वा.उपसंहारः) इति । न्यायावलम्बनमस्य संस्तूयते वासवदत्ताख्यायिकायां – ‘न्यायस्थितिमिवोद्योतकरस्वरूपाम्’ इति ।

प्रत्यक्षज्ञानोत्पत्तिहेतुभूतान् षड्‍विधान् सन्निकर्षान् दर्शितवता उद्योतकरेण ‘स्मृत्यनुगृहीतः लिङ्गपरामर्शः अनुमानम्’ इत्यनुमानलक्षणम् अभ्यधायि । स्फोटवादखण्डनं, अपोहवादनिराकरणं, एकविंशतिविधदुःखनिरूपणम् इतीमे विचाराः वार्तिकेऽत्र विशेषतः उपलभ्यन्ते ।

1. **वाचस्पतिमिश्रः**

धर्मकीर्तिप्रभृतिभिः बौद्धतार्किकैः न्यायवार्तिकस्य पुनर्दूषणे कृते न्यायदर्शनस्य संरक्षणाय वाचस्पतिमिश्रः ‘न्यायवार्तिकतात्पर्यटीकां’ व्यरचयत् । तदुक्तं तेनैव – ‘यद्यपि भाष्यकृता कृतव्युत्पादनमेतत् तथापि दिङ्नागप्रभृतिभिः अर्वाचीनैः कुहेतुसन्तमससमुत्थापनेन आच्छादितं शास्त्रं न तत्त्वनिर्णयाय पर्याप्तं’ इति ।

एवम्, इच्छामि किमपि पुण्यं दुस्तरकुनिबन्धपङ्कमग्नानाम् ।

उद्योतकरगवीनामतिजरतीनां समुद्धरणात् ॥(न्या.वा.ता.टी)इति।

‘न्यायसूचीनिबन्ध’ इति नाम्ना ग्रन्थं विरच्य श्रीवाचस्पतिमिश्रः तत्र ग्रन्थरचनाकालं स्पष्टं निरदिक्षत् –

‘न्यायसूचीनिबन्धोऽसावकारि विदुषां मुदे ।

श्रीवाचस्पतिमिश्रेण वस्वङ्कवसु(८९८)वत्सरे ॥’ इति ।

नृपस्य नृगाभिधस्य आस्थानं वाचस्पतिमिश्रः अध्यतिष्ठत् । तदुक्तम् -

‘नरेश्वरा यच्चरितानुकारमिच्छन्ति कर्तुं नतु पारयन्ति ।

तस्मिन् महीपे महनीयकीर्तौ श्रीमन्नृगेऽकारि मया निबन्धः ॥’ इति (भामती) ।

वार्तिकतात्पर्यटीकायां योगाचारबौद्धानुमताम् आत्मख्यातिं, प्राभाकरानुमताम् अख्यातिं, नैयायिकानुमताम् अन्यथाख्यातिञ्च निरूप्य वाचस्पतिमिश्रः अन्यथाख्यातिवादे नैर्भर्यं प्रकटयति । षड्दर्शनेषु अपि ग्रन्थान् विरचितवतः ‘सर्वतन्त्रस्वतन्त्र’ इति बिरुदभाजः श्रीमतो वाचस्पतेः ‘न्यायकणिका’, ‘तत्त्वबिन्दुः’, ‘भामती’(शाङ्करभाष्यव्याख्या), ‘साङ्ख्यतत्त्वकौमुदी’(साङ्ख्यकारिकाव्याख्यानं), तत्त्ववैशारदी(योगभाष्यटीका) इत्यादयो ग्रन्थाः विशिष्टां प्रसिद्धिमावहन्ति ।

1. **उदयनाचार्यः**

बौद्धदार्शनिकैः नैकैः न्यायवार्तिकतात्पर्यटीकायाः खण्डने कृते न्यायसिद्धान्तमुद्धर्तुम् उदयनाचार्यः न्यायवार्तिकतात्पर्यटीकापरिशुद्धिं प्राणैषीत् । मिथिलासु लब्धजन्माऽयं न्यायकुसुमाञ्जलिः, आत्मतत्त्वविवेकः, किरणावली, लक्षणावली, न्यायपरिशिष्टम् इतीमानपि ग्रन्थान् विरचयामास । लक्षणावल्यां ग्रन्थरचनाकालस्तेन निर्दिष्टः ।

तर्काम्बराङ्कप्रमितेष्वतीतेषु शक्तान्ततः ।

वर्षेषूदयनश्चक्रे[[7]](#footnote-8) सुबोधां लक्षणावलीम् ॥ इति । (उपसंहारः)

न्यायवार्तिकतात्पर्यटीकापरिशुद्धिग्रन्थस्य उपक्रमे आचार्य उदयनः सरस्वतीमित्थम् प्रार्थयते –

मातः सरस्वति पुनः पुनरेष नत्वा बद्धाञ्जलिः किमपि विज्ञपयाम्यवेहि ।

वाक् चेतसोर्मम तथा भव सावधाना वाचस्पतेर्वचसि न स्खलतो यथैते ॥ इति ।

अत्र व्याख्येयग्रन्थकर्तॄणां वाचस्पतिमिश्राणां विषये व्याख्यातुः उदयनाचार्यस्य आदरातिशयः तेषां वचोगाम्भीर्यातिशयश्च हृद्यमभिव्यज्यते । उदयनस्य उदयकर इत्यपि नाम श्रूयते ।

बहुतरपरतन्त्रप्रान्तरध्वान्तभीतस्तिमितपथिकरक्षासार्थवाहेन यस्मात् ।

इदमुदयकरेण न्यायलोकागमानां व्यतिहतिमवधूय व्यञ्जितं वर्त्म मुक्तेः॥ इति ।

(आत्मतत्त्वविवेकःउपसंहारः)

बौद्धदार्शनिकेन कल्याणरक्षितेन ‘ईश्वरभङ्गकारिका’यां कृतानि दूषणानि उदयनः न्यायकुसुमाञ्जलौ खण्डयति । एवं कल्याणरक्षितस्य ‘अन्यापोहविचारकारिकायां’ ‘श्रुतिपरीक्षायां’, धर्मोत्तरप्रणीते ‘अपोहनामप्रकरणे’, ‘क्षणभङ्गसिद्धिग्रन्थे’ च प्रतिपादितान् अपोहवाद-क्षणभङ्गवाद-श्रुत्यप्रामाण्यविचारान् उदयनः कुसुमाञ्जलौ सयुक्तिकं निराकरोति । शून्यवादिनां चार्वाकाणां च मतं खण्डयित्वा अदृष्टस्य अभ्युपगन्तव्यतां बहुविधयुक्तिभिः साधयति ।

सापेक्षत्वाद् अनादित्वात् वैचित्र्याद् विश्ववृत्तितः ।

प्रत्यात्मनियमाद् भुक्तेः अस्ति हेतुरलौकिकः ॥ (न्या.कु.स्त.१) इति ।

परमात्मतत्त्वम् अनङ्गीकुर्वतां साङ्ख्यानां मतं खण्डयन् जगतो निमित्तकारणमीश्वरं नैकैः अनुमानैः समर्थयति -

कार्यायोजनधृत्यादेः पदात् प्रत्ययतः श्रुतेः ।

वाक्यात् सङ्ख्याविशेषाच्च साध्यो विश्वजिदव्ययः ॥ इति ।

उदयनप्रणीते ‘आत्मतत्त्वविवेके’ बौद्धाभिमतानां चतुर्ण्णां क्षणभङ्ग-बाह्यार्थभङ्ग-गुणगुणिभेदभङ्ग-अनुपलम्भवादानां खण्डनमुपलभ्यते । अत एवास्य ग्रन्थस्य ‘बौद्धधिक्कार’ इत्यपि नामान्तरं विद्यते । ग्रन्थस्यास्य अन्तिमे पञ्चमपरिच्छेदे आत्मनः नित्यत्वसमर्थनप्रकारः आचार्येण प्रादर्शि । असाधारणप्रतिभासम्पन्न आचार्य उदयनःस्वयम् उद्घोषयति –

‘वयमिह पदविद्यां तर्कमान्वीक्षिकीं वा

यदि पथि विपथे वा स्थापयामः स पन्थाः ।

उदयति दिशि यस्यां भानुमान् सैव प्राची

न हि तरणिरुदीते दिक्‍पराधीनवृत्तिः॥’ इति ।

1. **जयन्तभट्टः**

न्यायसूत्राणां विस्तृता वृत्तिः ‘न्यायमञ्जरी’ इति नाम्ना जयन्तभट्टेन[[8]](#footnote-9) निरमायि । काश्मीरेषु प्राप्तजन्मा जयन्तभट्टः पण्डितचन्द्रस्य तनूजः । न्यायमञ्जर्यां मीमांसकसम्मतस्य अन्विताभिधानवादस्य वेदापौरुषेयत्वस्य च खण्डनं, अभिहितान्वयवादस्य समर्थनं, स्फोटवादखण्डनम्इत्यादयो विचाराः सप्रपञ्चं न्यरूप्यन्त । माध्यमिकादिबौद्धानां मतस्यापि खण्डनमत्रोपलभ्यते ।

1. **न्यायदर्शनस्य वैशिष्ट्यम्**
2. **आरम्भवादः**

परिदृश्यमानस्य स्थूलस्य जगतः उत्पत्तिविचारे नैयायिकाः आरम्भवादम् आस्थाय परमाणुभ्यो जगदुत्पत्तिम् उररीकुर्वते । ईश्वरस्य सङ्कल्पात् परमाणुषु क्रिया, ततः परमाण्वन्तरसंयोगेन द्व्यणुकं, द्व्यणुकानां त्रयाणां संयोगेन त्र्यणुकमुत्पद्यते । ततः स्थूल-स्थूलतर-स्थूलतमकार्याणि उत्पद्यन्ते इति । साङ्ख्यानां परिणामवादः, वेदान्तिनां विवर्तवादः, बौद्धानां सङ्घातवादः अत्र पूर्वपक्षपदमलङ्कुर्वन्ति ।[[9]](#footnote-10)

बौद्धानाम्

साङ्ख्यानाम्

वेदान्तिनाम्

इमेऽत्र त्रयः पूर्वपक्षाः

1. **असत्कार्यवादः**

कार्यकारणविचारे नैयायिकैः असत्कार्यवादः आस्थीयते । तन्तुभ्यः पट उत्पद्यते । उत्पत्तेः पूर्वं पटः असन्, तन्तुमात्रं सत् । तथा च कारणं सत्, कार्यं तु असत् । सतश्च असत् उत्पद्यते इति । अत्र सत्कार्यवादिनः साङ्ख्याः सतः सदुत्पत्तिं, सदसत्कार्यवादिनः भाट्टमीमांसकाः जैनाश्च सतः सदसदुभयात्मककार्योत्पादं, असत्कारणवादिनो बौद्धाः असतः सदुत्पत्तिं, विवर्तवादिनो वेदान्तिनः सतः विवर्तमात्रमुपगच्छन्ति ।

साङ्ख्यानाम्

जैनानां भाट्टमीमांसकानाम्

अद्वैतवेदान्तिनाम्

बौद्धानाम्

इमेऽत्र चत्वारः पूर्वपक्षाः

1. **अन्यथाख्यातिवादः**

विसंवादिप्रवृत्तिनिरूपणावसरे[[10]](#footnote-11) नैयायिकैः अन्यथाख्यातिवादः आस्थीयते । पुरोवर्तिन्यां शुक्तौ क्वचित् चक्षुषस्सन्निकर्षे जाते चाकचक्यादिरजतसादृश्यप्रतीतौ च सत्याम् ‘इदं रजतम्’ इति ज्ञानमुदेति, पुरोवर्तिनि वस्तुनि रजतार्थी पुरुषः प्रवर्तते ।

अत्र पुरोवर्तिनि धर्मिणि शुक्तौ वर्तमानात् शुक्तित्वाद् अन्यं धर्मं रजतत्वं विषयीकुर्वतोऽस्य ज्ञानस्य ‘इदं रजतम्’ इत्याकारकस्य ‘अन्यथाख्यातिः’ इति व्यपदेशः । अत्र ज्ञाने विशेष्यीभूतेदम्पदार्थः शुक्तिः, प्रकारीभूतरजतम् उभयं सदेव, न असत् । भासमानः रजतस्य सम्बन्धः तादात्म्यमपि सदेव । किन्तु विशेष्ये अवर्तमानः प्रकारसम्बन्धः अन्यत्र विद्यमानः प्रकृतविशेष्ये भासते । अत इदं ज्ञानं भ्रमः, भ्रान्तिः, मिथ्याज्ञानम् अयथार्थज्ञानम् इत्यादिपदैः व्यपदिश्यते । यथार्थज्ञानं तु प्रमाशब्देन व्यपदिश्यमानं विशेष्ये विद्यमानमेव प्रकारसम्बन्धमवगाहते । इदञ्च नव्यनैयायिकमतम् ।

वाचस्पतिमिश्रप्रभृतीनां प्राचां मते तावत् ‘इदं रजतम्’ इति भ्रमे विशेष्यप्रकारयोः सत्त्वम्, संसर्गस्य तु असत्त्वम् । प्रमायां तु संसर्गस्य प्रकारविशेष्ययोश्च सत्त्वमिति विशेषः ।

अत्र चत्वारः पूर्वपक्षाः[[11]](#footnote-12) – शून्यवादिमाध्यमिकानाम् असत्ख्यातिवादः, विज्ञानवादियोगाचारबौद्धानाम् आत्मख्यातिवादः, प्राभाकरमीमांसकानाम् अख्यातिवादः, विवर्तवादिवेदान्तिनाम् अनिर्वचनीयख्यातिवाद इति ।

योगाचारबौद्धानाम्

माध्यमिकबौद्धानाम्

प्राभाकरमीमांसकानाम्

अद्वैतवेदान्तिनाम्

इमेऽत्र चत्वारः पूर्वपक्षाः

1. **परतः प्रामाण्यवादः**

ज्ञानानि कानिचन प्रमात्मकानि, कानिचन भ्रमात्मकानि भवन्ति । उभयविधज्ञानान्यपि आत्ममनस्संयोगादिघटिताम् सामान्यसामग्रीम् अपेक्षन्ते । विशेषसामग्रीमप्यपेक्षन्ते । प्रमायाः उत्पत्तौ विशेषकारणं गुणः अपेक्ष्यते । एवं भ्रमस्योत्पत्तौ विशेषकारणं दोषोऽपेक्ष्यते । एतदेव प्रमायाः अप्रमायाश्च उत्पत्तौ परतस्त्वम् । प्रमायाः उत्पत्तौ सामन्यसामग्रीमात्रमपेक्ष्यत इत्यभ्युपगच्छन्तः मीमांसकास्तु स्वतःप्रामाण्यवादिनो भवन्ति ।

एवं ज्ञानस्य ज्ञापिका सामान्यसामग्री, प्रमात्वस्य अप्रमात्वस्य च ज्ञापिका विशेषसामग्री । तथाहि - समीपवर्तिनि महानसे निस्सरन्त्यां धूमरेखायां ‘अयं धूमः’ इति ज्ञानोत्पत्त्यनन्तरं ‘धूममहं जानामि’ इति प्रतीतिरुदेति, धूमज्ञानम् अवगम्यते । परन्तु उत्पन्नं धूमज्ञानं प्रमा इति न ज्ञायते । पश्चात् महानसं प्रविश्य धूमं वह्निञ्च उपलभ्य ‘पूर्वोत्पन्नं धूमज्ञानं प्रमा’ इति निर्णीयते । एवं दूरवर्तिन्यां गिरिशिखरगतहिमसंहतौ ‘स धूमराशिः’ इति ज्ञानोदयानन्तरं ‘धूममहं जानामि’ इति प्रतीतिर्जायते, पूर्वोत्पन्नं धूमज्ञानम् अवगम्यते । धूमज्ञानं भ्रमः इति तु न ज्ञायते । पश्चात् गिरिशिखरं गतस्य वह्न्यर्थिनः पुरुषस्य तत्र धूमस्य वह्नेश्च अलाभात् ‘पूर्वोत्पन्नं धूमज्ञानं भ्रमः’ इति निर्णीयते । इत्थं प्रमायाः अप्रमायाश्च ज्ञप्तौ परतस्त्वम् । धूमादिज्ञानस्य अवगमनदशायां तज्ज्ञानं प्रमेत्यप्यवगम्यत इत्यभुपगच्छन्तो मीमांसकाः अत्रापि स्वतः प्रामाण्यवादिनो भवन्ति ।

ज्ञानगतं प्रामाण्यम् अप्रामाण्यमुभयं परतो गृह्यत इति नैयायिकमते त्रयः पूर्वपक्षाः ।[[12]](#footnote-13) प्रामाण्यं स्वतो गृह्यते, अप्रामाण्यं परत इति वदतां मीमांसकानां, अप्रामाण्यं स्वतो गृह्यते प्रामाण्यं परत इति वदतां बौद्धानां, प्रामाण्यम् अप्रामाण्यमुभयं स्वतो गृह्यते इति वादिनां साङ्ख्यानाम् ।

साङ्ख्यानाम्

मीमांसकानाम्

बौद्धानाम्

इमेऽत्र पूर्वपक्षाः

1. **ज्ञानानां परप्रकाश्यत्वम्**

दीपो हि परितः विद्यमानानि अन्यानि वस्तूनि घटपटादीनि प्रकाशयति, स्वयं च प्रकाशते । स्वस्य प्रकाशनाय दीपान्तरं नापेक्षते, स्वप्रकाश इत्युच्यते । घटस्तु स्वयं न प्रकाशते, परेण दीपादिना प्रकाश्यते, परप्रकाश्य इत्युच्यते । ज्ञानमपि घटादिवत् परप्रकाश्यं, न स्वयं प्रकाशते । ‘अयं घटः’ इति ज्ञानं परं घटं विषयीकरोति, न स्वं विषयीकरोति । ‘घटमहं जानामि’ इत्यनुव्यवसायात्मकज्ञानान्तरमेव इदं घटज्ञानं विषयीकरोति । अनुव्यवसायः पुनः ज्ञानान्तरेण विषयीक्रियते । वित्तेः अवश्यवेद्यत्वाभावात् नानवस्थाप्रसङ्गः ।

अत्र ज्ञानानां दीपवत् स्वप्रकाशत्वमिति पूर्वपक्षः साङ्ख्यानां वेदान्तिनां प्राभाकरमीमांसकानां बौद्धानाञ्च समानः ।

प्राभाकरमीमांसकानाम् साङ्ख्यानाम्

वेदान्तिनाम्

अयमत्र पूर्वपक्षः

1. **देहेन्द्रियादिभ्योऽतिरिक्तः आत्मा**

जीवात्मा सुकृतदुष्कृतकर्मणां फलानि सुखदुःखानि भुङ्क्ते । स चात्मा देहात् चक्षुरादीन्द्रियेभ्यः मनसोऽपि अतिरिक्तः । असौ ज्ञानात् प्राणेभ्योऽपि अतिरिक्तः । एषः आकाशवत् विभुः नित्यः गुणानामाश्रयश्च भवति ।

चार्वाकाणाम्

माध्यमिकानाम्

योगाचाराणाम्

आत्मस्वरूपे मतभेदाः

जैनानाम्

वेदान्तिनाम्

साङ्ख्यानाम्

1. **आत्मनः परप्रकाश्यत्वम्**

‘अहं जानामि’ ‘अहम् इच्छामि’ इत्यादिज्ञानेन आत्मा विषयीक्रियते । ज्ञानात्मनोः विषयविषयिभावः सम्बन्धो भवति, यथा प्रदीपघटयोः प्रकाश-प्रकाश्यभावस्सम्बन्धः । प्रदीपः प्रकाशः, घटः प्रकाश्यः । ज्ञानं विषयि, आत्मा विषयः । आत्मा परेण ज्ञानेन विषयीक्रियते, स्वयं ज्ञानात्मको न भवति । एतदेव आत्मनः परप्रकाश्यत्वम् । एवं आत्मज्ञानयोः आधाराधेयभावो भवति यथा घटभूतलयोः । आत्मा आधारः, ज्ञानम् आधेयम् । आत्मज्ञानयोः उपादानोपादेयभावो वर्तते यथा पटतन्त्वोः । आत्मा उपादानं, ज्ञानम् उपादेयम् । आत्मन्येव ज्ञानं जायते, तिष्ठति, नश्यति ।

अत्र आत्मनः स्वप्रकाशत्वम् इति पूर्वपक्षः साङ्ख्यानां वेदान्तिनां च समानः ।

वेदान्तिनाम्

साङ्ख्यानाम्

प्राभाकराणाम्

पूर्वपक्षः

1. **नित्यमणु मनः**

ज्ञानोत्पत्तिसाधनानि इन्द्रियाणि । तानि षड्विधानि घ्राणरसनचक्षुस्त्वक्श्रोत्रमनांसि । तत्र मनः सर्वेषां ज्ञानानाम् उत्पत्तिसाधनम् । तच्च नित्यम् अणुपरिमाणवच्च भवति । तेन संयोगे सति चक्षुरादिभ्यः प्रत्यक्षज्ञानं जायते ।

1. **आत्यन्तिकदुःखनिवृत्तिर्मोक्षः**

संसारदशायां जीवाः क्षुत्तृषाव्याधिप्रभृतिभिः नैकैः निमित्तैः दुःखमनुभवन्ति । अन्नपानभेषजादिसेवनैः विविधोपायैः तत्तद्दुःखं परिहरन्तोऽपि सर्वथा दुःखशमनं लभन्ते । दुःखस्यैकस्य शमने दुःखान्तरमुपजायते । आत्मतत्त्वज्ञानेन तु मिथ्याज्ञाननिवृत्तौ सत्यां पुनः दुःखं नैवोत्पद्यते । अतस्तदा दुःखानामात्यन्तिकीनिवृत्तिः सम्पद्यते । सैव मोक्षः । सुखमपि मोक्षदशायां न भवति ।

साङ्ख्याः

मोक्षस्वरूपे मतभेदः

वेदान्तिनः

चार्वाकाः

माध्यमिकाः

योगाचाराः

जैनाः

भाट्टाः

1. **प्रत्यक्षानुमानोपमानशब्दाः चत्वारि प्रमाणानि**

पदार्थानां तत्त्वनिर्णयाय उपयुज्यमानानि साधनानि प्रमाणानीति व्यपदिश्यन्ते । तानि चतुर्विधानि भवन्ति प्रत्यक्षमनुमानमुपमानं शब्द इति । क्वचित् चक्षुरादिभिः इन्द्रियैः पदार्थानां रूपादीनां निर्णयो जायते । क्वचिद् धूमादिलिङ्गस्य दर्शनेन अप्रत्यक्षस्यापि वह्न्यादेः निश्चयो जायते । क्वचित् पशौ गोसादृश्यदर्शनेन ‘गवयोऽयम्’ इति निर्णयो जायते । क्वचित् आप्तवाक्यात् ‘ईश्वरः सर्वभूतानां हृद्देशेऽर्जुन तिष्ठति’ इत्यादितः अप्रत्यक्षार्थस्य ईश्वरादेः निर्णयो जायते । इत्थं चत्वार्येव प्रमाणानि ।

चार्वाकाः

अत्र पूर्वपक्षाः

बौद्धाः आर्हताश्च

पौराणिकाः

भाट्टाः वेदान्तिनश्च

प्राभाकराः

साङ्ख्याः योगाश्च

1. **पञ्चावयवो न्यायः**

व्याप्त्यनुभवशून्यस्य पुरुषस्य व्याप्त्यनुभववता पुरुषान्तरेण प्रयुक्तात् व्याप्त्यादिप्रतिपादकात् वाक्यपञ्चकसमुदायात् अनुमितिर्जायते । स च पुरुषान्तरे अनुमित्युत्पादकः वाक्यसमुदायः न्याय इत्यभिधीयते । प्रत्येकं वाक्यम् अवयव इत्युच्यते । न्यायस्य पञ्च अवयवान् आचक्षते नैयायिकाः । ते च प्रतिज्ञा-हेतु-उदाहरण-उपनय-निगमनसंज्ञकाः भवन्ति । तद्यथा –

‘पर्वतो वह्निमान्’ इति प्रतिज्ञा ।

‘धूमात्’ इति हेतुः ।

‘यो यो धूमवान् स वह्निमान् यथा महानसम्’ इति उदाहरणम् ।

‘तथा चायम्’ इति उपनयः ।

‘तस्मात्तथा’ इति निगमनम् ।

अत्र पूर्वपक्षः - त्र्यवयवको न्याय इति मीमांसकानां, द्व्यवयवको न्याय इति बौद्धानां, दशावयवको न्याय इति अतिप्राचीननैयायिकानाम् ।

अतिप्राचीननैयायिकाः

क्क्का

बौध्दानाम्

मीमांसकानाम्

इमेऽत्र त्रयः पूर्वपक्षाः

1. **पञ्चरूपो हेतुः**

पञ्चभिः लक्षणैः उपेतो हेतुः साध्यसाधनक्षमो भवति, नान्यथा । पक्षधर्मत्वं सपक्षसत्त्वं विपक्षासत्त्वम् अबाधितत्वम् असत्‌प्रतिपक्षितत्त्वमिति हेतोः पञ्चलक्षणानि । पर्वतो वह्निमान् धूमाद् इत्यत्र हेतौ इमानि पञ्चलक्षणानि भवन्ति । पक्षधर्मत्वं - पर्वतवृत्तित्वं । सपक्षसत्त्वं – महानसवृत्तित्वम् । विपक्षासत्वं – ह्रदावृत्तित्वम् । अबाधितत्वं - साध्याभावबोधकस्य प्रत्यक्षस्य शब्दप्रमाणस्य च विरहः । असत्प्रतिपक्षितत्वं - साध्याभावबोधकस्य अनुमानस्य विरहः[[13]](#footnote-14) ।

अत्र पूर्वपक्षः – हेतोः पक्षसत्त्वं सपक्षसत्त्वं विपक्षासत्त्वमिति त्रीण्येव रूपाणि इति ।

मीमांसकानाम्

बौद्धानाम्

पूर्वपक्षः

1. **पञ्चधा हेत्वाभासः**

हेतोः पञ्चसु लक्षणेषु एकैकलक्षणेन रहितो हेतुः हेत्वाभासो भवति । तथा च पञ्च हेत्वाभासाः भवन्ति । सव्यभिचारविरुद्धसत्प्रतिपक्षासिद्धबाधितसंज्ञकाः ।

अत्र पूर्वपक्षः – हेतोः त्रिषु लक्षणेषु एकैकस्य अभावेन त्रय एव हेत्वाभासाः सव्यभिचारविरुद्धासिद्धा इति ।

मीमांसकानाम्

बौद्धानाम्

पूर्वपक्षः

1. **गुणगुणिनोरत्यन्तभेदः**

‘पटे नैल्यं’ ‘जले शैत्यं’ इत्यादिप्रतीत्या गुणगुणिनोः आधाराधेयभावः लभ्यते । गुणगुणिनोः अभेदे सति आधाराधेयभावः नैव घटते । अतः गुणगुणिनोः भेद एव । गुणगुणिनोः भेदसमानाधिकरणाभेदः इत्यपि न घटते, भेदाभेदयोः परस्परविरोधात् । एवं कार्यद्रव्यस्य पटादेः समवायिकारणात् तन्त्वादेः अत्यन्तभेद एव ।

1. **न्यायवैशेषिकप्रस्थानभेदः**
2. न्यायदर्शने प्रमाणानां प्रत्यक्षानुमानोपमानशब्दभेदेन चातुर्विध्यम् । वैशेषिकदर्शने तु प्रमाणानां द्वैविध्यं प्रत्यक्षानुमानभेदात् ।

वैशेषिकाणाम् अयमाशयः ‘गोसदृशो गवयः’ इत्यारण्यकपुरुषस्य वाक्यं श्रुत्वा नागरिकपुरुषः कालान्तरे गवयव्यक्तिं दृष्ट्वा गवयस्य गवयपदवाच्यत्वम् अनुमिनोति । यद्यत् साधुपदं तत्तत् किञ्चित्प्रवृत्तिनिमित्तकम् इति व्याप्तिबलात्, गवयपदस्य साधुपदत्वात् किञ्चित् प्रवृत्तिनिमित्तं सिद्ध्यति । तदेव गवयत्वम् इति ।

एवं ‘चैत्रः गामानयति’ इति वाक्यश्रवणोत्तरं श्रोता पुरुषः व्याप्तिज्ञानबलात् चैत्रस्य गोकर्मकानयनानुकूलकृतिमत्ताम् अनुमिनोति । अत्र यो यः योग्यता-आकाङ्क्षादिमत्पदसमूहः सः तात्पर्यविषयीभूतस्मारितपदार्थसंसर्गज्ञानपूर्वकः इति सामान्यव्याप्तिः । तथा च शब्दोपमानयोः अनुमानविधयैव प्रामाण्यम्, न स्वातन्त्र्येण इति ।

नैयायिकानां तु अयमाशयः - ‘गोसदृशो गवय’ इत्यारण्यकपुरुषोच्चरितवाक्यं श्रुतवतो नागरिकपुरुषस्य गवयदर्शनोत्तरं व्याप्तिज्ञानं विनापि ‘गवयपदवाच्यः अयम्’ इति बोधो जायते । अतो नायं बोधः अनुमानप्रमाणाधीनः भवितुमर्हति । अतिरिक्तेन उपमानप्रमाणेनैव उपपादनीयो भवति इति।

एवं ‘चैत्रः गामानयति’ इति वाक्यश्रवणोत्तरं श्रोतुः पुरुषस्य व्याप्तिज्ञानशून्यस्यापि बोधो जायते । अतः अयमपि बोधोऽनुमानप्रमाणाधीनः भवितुं नार्हति । अतिरिक्तेन शब्दप्रमाणेन उपपाद्यो भवतीति।

1. न्यायदर्शने षोडशपदार्थाः निरूप्यन्ते । वैशेषिकदर्शने तु सप्तैव पदार्थाः निरूपिताः ।

‘प्रमाण-प्रमेय-संशय-प्रयोजन-दृष्टान्त-सिद्धान्त-अवयव-तर्क-निर्णय-वाद-जल्प-वितण्डा-हेत्वाभास-च्छल-जाति-निग्रहस्थानानां तत्त्वज्ञानात् निश्श्रेयसाधिगम’ इति न्यायसूत्रे निर्दिष्टानां प्रमाणप्रमेयप्रभृतीनां षोडशपदार्थानां लक्षणपरीक्षणादिना निरूपणं शास्त्रेऽस्मिन् कृतम् ।

वैशेषिकदर्शने तावत् ‘द्रव्यगुणकर्मसामान्यविशेषसमवायानां साधर्म्यवैधर्म्याभ्यां तत्त्वज्ञानात् निश्श्रेयसम्’ इति कणादसूत्रोक्तानां द्रव्यगुणप्रभृतीनां षण्णां भावपदार्थानाम् अभावपदार्थस्य च लक्षणपरीक्षणादिना निरूपणं शास्त्रेऽस्मिन् कृतं विद्यते ।

1. न्यायनये आत्यन्तिकीदुःखनिवृत्तिः अपवर्गः । वैशेषिकदर्शने अशेषविशेषगुणोच्छेदः अपवर्गः ।

आत्मतत्त्वसाक्षात्कारेण मिथ्याज्ञाननिवृत्तिक्रमेण दुःखानां निवृत्तिर्भवति । ततः कदाचिदपि दुःखं न जायते । अतः एषा आत्यन्तिकी दुःखनिवृत्तिः । एवं सुखदुःखबुद्धीच्छाप्रयत्नद्वेषधर्माधर्मभावनाः आत्मनो विशेषगुणाः मोक्षदशायां सर्वथा निवर्तन्ते । संसारदशायां तु सर्वदा धर्माधर्माभावनाः आत्मनि भवन्ति ।

1. नैयायिकाः पिठरपाकवादिनः, वैशेषिकास्तु पीलुपाकवादिनः ।

पूर्वरूपनाशकः रूपान्तरोत्पादकः विलक्षणतेजस्संयोगः पाक इत्युच्यते । स च पृथिव्यामेव भवति, नान्यत्र द्रव्ये । पृथिव्यामपि क्वचिदेव भवति । यथा तृणपुञ्जनिक्षिप्ते आम्रफले पूर्वं हरितरूपं आम्लरसादि च नश्यति, ततः पीतरूपं मधुररसश्च जायते । तस्य कारणं पाकः । स च अवयविनि आम्रफलादौ तदवयवेषु आपरमाणु युगपद् भवति । युगपदेव सर्वेषु तेषु अवयवेषु अवयविनि च पूर्वरूपादिनाशः, रूपान्तराद्युत्पादश्च भवति । एवं श्यामघटे अग्निसंयोगे कृते सति, ततः घटे तदवयवेषु परमाणुपर्यन्तेषु सर्वेषु युगपदेव पूर्वरूपस्य श्यामस्य नाशः, रूपान्तरस्य रक्तस्योत्पादश्च भवति । इत्थम् अवयवेषु परमाणुषु, अवयविषु द्व्यणुकादिषु घटादिपर्यन्तेषु पाकम् अभ्युपगच्छन्तो नैयायिकाः पिठरपाकवादिनो भवन्ति । पिठरः- घटः, अवयवीत्यर्थः।

वैशेषिकास्तावत् परमाणुष्वेव पाकमभ्युपगच्छन्ति, नावयविषु घटादिषु । पाकवशात् घटारम्भकेषु परमाणुषु श्यामरूपे नष्टे, रक्तरूपे चोत्पन्ने ततः द्व्यणुकेषु रक्तरूपं, ततः त्र्यणुकेषु रक्तरूपम् इत्येवं क्रमेण घटादिषु अवयविषु रक्तरूपं जायत इति । इत्थं पीलुषु-परमाणुष्वेव पाकमभ्युपगच्छन्तो वैशेषिकाः पीलुपाकवादिनो भवन्ति ।

**अनादिनिधनं देवं जगत्कारणमीश्वरम् ।**

**प्रपद्ये सत्यसङ्कल्पं नित्यविज्ञानविग्रहम् ॥१॥**

**यदीयतर्ककिरणैरान्तरध्वान्तसन्ततिम् ।**

**सन्तस्तरन्ति भास्वन्तम् अक्षपादं नमामि तम् ॥२॥**

**जयन्ति पुरजिद्दत्तसाधुवादपवित्रिताः ।**

**निदानं न्यायरत्नानाम् अक्षपादमुनेर्गिरः ॥३॥**

**प्रमाणपरिच्छेदः**

**अथ षोडशपदार्थाः**

त्रिविधा चास्य शास्त्रस्य प्रवृत्तिः उद्देशो लक्षणं परीक्षा चेति । नाममात्रेण वस्तुसङ्कीर्तनम् उद्देशः । असाधारणधर्मो लक्षणम् । लक्षितस्य लक्षणं सम्भवति न वेति विचारः परीक्षा ।

‘प्रमाणप्रमेयसंशयप्रयोजनदृष्टान्तसिद्धान्तावयवतर्कनिर्णयवादजल्पवितण्डाहेत्वाभासच्छलजातिनिग्रहस्थानानां तत्त्वज्ञानान्निश्रेयसाधिगम’ इति न्यायदर्शनस्य आदिमं सूत्रम् । तत्त्वं ज्ञायते अनेनेति व्युत्पत्त्या तत्त्वज्ञानं शास्त्रमुच्यते । तथा च प्रमाणादिपदार्थतत्त्वं प्रतिपाद्यं, प्रतिपादकञ्च शास्त्रमिति शास्त्रप्रमाणादिपदार्थतत्त्वयोः ज्ञाप्यज्ञापकभावः सम्बन्धः सूचितो भवति । प्रमाणादिपदार्थतत्त्वज्ञाननिश्रेयसयोः कार्यकारणभावलक्षणश्च सम्बन्धः । तदिदम् अभिधेयसम्बन्धप्रयोजनप्रतिपादनार्थत्वं प्रथमसूत्रस्य । अत्र ‘मानाधीना मेयसिद्धिः’ इति न्यायेन आदौ प्रमाणस्य पश्चात् प्रमेयस्य उद्देशः । ततः प्रमाणोपयोगिनां संशयप्रभृतीनां चतुर्दशानाम् उद्देशः कृतः । इत्थं च षोडशापदार्था अत्र उद्दिश्यन्ते ।

यद्यपि संशयादयः यथासम्भवं प्रमाणेषु प्रमेयेषु वा अन्तर्भवन्तो न व्यतिरिच्यन्ते तथापि अस्याः आन्वीक्षिक्याः पृथक्प्रस्थानत्वाद्योतनाय संशयादीनां पृथक्कीर्तनम् । अन्यथा अध्यात्मविद्यामात्रमियं स्यात्[[14]](#footnote-15) । ततश्च उपनिषदामिव अस्या अपि त्रय्यामेवान्तर्भावे चतुष्ट्वं विद्याया निवर्तेत ।

चतुर्विधेषु प्रमाणेषु अनुमानस्य द्वैविध्यं स्वार्थं परार्थञ्चेति । तत्र परार्थानुमानं तावत् व्याप्त्यनुभवशून्या-नामितरेषाम् अपि अनुमित्युत्पादकतया प्रमाणेषु असाधारणं स्थानं भजते । एतदेव न्यायपदेनाभिधीयते । तत्र ‘नानुपलब्धे न निर्णीतेऽर्थे न्यायः प्रवर्तते किन्तु सन्दिग्धे’ । तस्मात् संशयो न्यायस्य बीजं, निर्णयः फलम् । इत्थं न्यायस्य स्वरूपनिष्पादनोपयोगिनः संशयाद्याः निर्णयान्ताः सप्तपदार्थाः भवन्ति, संशय-प्रयोजन-दृष्टान्त-सिद्धान्त-अवयव-तर्क-निर्णयाः इति । तत्त्वनिर्णयात्मकस्य न्यायफलस्य संरक्षणोपयोगिनः सप्तपदार्थाः भवन्ति, वाद-जल्प-वितण्डा-हेत्वाभास-च्छल-जाति-निग्रहस्थानानि इति ।

प्रमाणादिपदार्थतत्त्वज्ञानात् निश्श्रेयसमत्र न विवक्षितम्, अपि तु आत्मतत्त्वज्ञानात् । आत्माद्येव प्रमेयं मुमुक्षुणा ज्ञेयम् । यदि अयम् ह्यात्मादिप्रमेयं विपर्ययेण अध्यवस्यति तदा संसारं नातिवर्तते । प्रमाणादिपदार्थतत्त्वज्ञानस्य तु पारम्पर्येण निश्श्रेयसे हेतुभावः ।

दुःखात्यन्तविमोक्षलक्षणोऽपवर्गः निश्श्रेयसम् । तच्च परापरभेदेन द्विविधम् । उत्पन्नतत्त्वसाक्षात्कारस्य दोषाभावात् प्रवृत्त्युपरमे योऽनागतापूर्वानुत्पादः तदपरं निश्श्रेयसम् । तच्च तत्त्वसाक्षात्कारानन्तरमेव भवति । ईदृशश्च मुनिस्तत्त्वज्ञानवान् शास्त्रप्रणेता । एवमवस्थो वीतरागोऽपि सहसैव देहादिभिः न वियुज्यते, प्रागुपात्तस्य धर्माधर्मप्रचयस्य भुज्यमानस्य अक्षीयमाणत्वात् । ईदृशानां तत्त्वज्ञानिनाम् अवस्थानादेव शिष्योपाध्यायसम्प्रदायस्य अविच्छेदेन शास्त्रप्राप्तिः । परं निश्श्रेयसं तु समाधिप्रभवसम्पदा युगपदुपभोगेन उपात्तकर्माशयस्य क्षयात् सर्वदुःखोपरमः ।

कथा

**अथ प्रमाणम्**

**‘प्रमाणतोऽर्थप्रतिपत्तौ प्रवृत्तिसामर्थ्याद् अर्थवत् प्रमाणम् ।’**

प्रमाणेन खलु ज्ञाता अर्थस्य इष्टसाधनतां द्विष्टसाधनतां वा उपलभ्य तमर्थम् अभीप्सति जिहासति वा । ईप्सया जिहासया वा पुनश्च प्रवर्तमानः तमर्थम् आप्नोति जहाति वा[[15]](#footnote-16) । सोऽयं प्रवृत्तेः फलेनाभिसम्बन्धः[[16]](#footnote-17) सामर्थ्यम् । तेन प्रमाणम् अर्थवद् भवति । अर्थश्च सुखं सुखहेतुः दुःखं दुःखहेतुश्च ।

द्विष्टसाधनताज्ञानं

उपायद्वेषः

अनिष्टनिवृत्तिः

फलद्वेषः

निवृत्तिः

चेष्टा

उपायनिवृत्तिः

इष्टसाधनताज्ञानं

उपायेच्छा

इष्टप्राप्तिः

फलेच्छा

प्रवृत्तिः

चेष्टा

उपायप्राप्तिः

यस्य ईप्साजिहासायुक्तस्य प्रवृत्तिः स प्रमाता । स येन साधनेन अर्थं प्रमिणोति तत् प्रमाणम् । योऽर्थः प्रमीयते तत् प्रमेयम् । यद् अर्थविज्ञानं सा प्रमितिः । तत्र प्रमातृप्रमेययोः उपलब्धिहेतुत्वेऽपि तदसाधारणकारणत्वं प्रमाणस्यैव[[17]](#footnote-18) । चतस्रः खल्विमाः प्रत्यक्षादि प्रमितयः भिन्नबुद्धिव्यपदेशभाजोऽनुभूयन्ते । न च प्रमाता तद्भेदहेतुः, तस्य साधारण्यात् । नापि प्रमेयम्, एकस्यापि प्रमेयस्य संप्लवे सर्वप्रतिपत्तिसाधारण्यात् । प्रमाणानि तु चतसृषु प्रमासु असाधारणानीति भिन्नबुद्धिव्यपदेशनिबन्धनानि ।

कर्ता करणे चरितार्थः भवति, न फले । करणं तु फले चरितार्थम् । तद्यथा दारुद्वैधीभावाय उद्यतः पुरुषः न तत्र साक्षात् व्याप्रियते । अपि तु परशोः उद्यमननिपातनलक्षणव्यापारे एव । एवं स्वर्गकामोऽपि पुरुषः न साक्षात् स्वर्गे व्याप्रियते । किन्तु तत्करणे यागे । यागव्यापारात् अपूर्वाभिधादेव स्वर्ग उत्पद्यते । इत्थम् करणं सिद्धमसिद्धमिति द्विविधम् । सिद्धं परश्वादि । असिद्धम् उद्यमननिपातलक्षणं, यागोऽपूर्वञ्च । एवमेव सिद्धम् इन्द्रियादि असिद्धं तत्सन्निकर्षादि । तत्र चरितार्थः प्रमाता । इन्द्रियं तत्सन्निकर्षादि तु फले उपलब्धौ चरितार्थम् ।

फलायोगव्यवच्छिन्नं कारणं करणम्[[18]](#footnote-19) । फलस्योत्पत्तौ कर्तुः साधनानां च अपेक्षणेऽपि यस्मिन् सति अविलम्बेन अग्रिमक्षणे फलमुत्पद्यते तत् करणमित्यभिधीयते । यथा कुठारेण उद्यमननिपातनाभ्यां दारुणः छेदने जननीये उद्यमननिपातने करणं भवति । एवं घटं प्रति कपालसंयोगः करणम् ।पटं प्रति तन्तुसंयोगः करणम् ।

प्रमायाः करणं प्रमाणम् । प्रमाऽयोगव्यवच्छिन्नं कारणं प्रमाणम् इति फलितम् । प्रमा यथार्थानुभवः । स चतुर्विधः – प्रत्यक्षम्, अनुमितिः, उपमितिः, शाब्दबोधः इति । तत्र प्रत्यक्षस्य करणम् इन्द्रियार्थसन्निकर्षः । अनुमितिकरणं परामर्शः । उपमितिकरणं सादृश्यदर्शनजन्यं वाक्यार्थस्मरणम् । शाब्दबोधकरणं पदज्ञानजन्यपदार्थस्मृतिः । इत्थं **प्रत्यक्षम्, अनुमानम्, उपमानम्, शब्द इति चत्वारि प्रमाणानि । तदुक्तं -** ‘प्रत्यक्षानुमानोपमानशब्दाः प्रमाणानि’ **(१.१.३) इति । प्रमाणसामान्यस्य लक्षणं प्रमाऽयोगव्यवच्छिन्नत्वम् इन्द्रियार्थसन्निकर्षादिषु चतुर्षु करणेषु समन्वेति । यतो हि इन्द्रियार्थयोः सन्निकर्षे सति अग्रिमक्षणे प्रत्यक्षं जायते । एवं परामर्शोत्पत्तिद्वितीय-क्षणे अनुमितिः जायते । सादृश्यदर्शनाधीनवाक्यार्थस्मरणोत्तरक्षणे उपमितिः जायते । पदानां श्रवणात् पदार्थानां स्मरणे सति शाब्दबोध उदेति । प्रत्यक्षज्ञानादि तत्तत् प्रमया नियतः योगः इन्द्रियार्थसन्निकर्षादिनां तत्तत् साधनानां भवति ।**

**१. प्रत्यक्षोत्पत्तिक्रमः**

**आत्ममनस्संयोगः**

**मन इन्द्रियसंयोगः**

**प्रत्यक्षज्ञानम्**

चक्षुर्घटसंयोगः

मनश्चक्षुस्संयोगः

‘अयं घट’ इति प्रत्यक्षम्

**इन्द्रियार्थसन्निकर्षः**

मनोघ्राणसंयोगः

घ्राणसौरभसन्निकर्षः

‘सुरभि चम्पकम्’ इति प्रत्यक्षम्

१.आत्ममनस्संयोगः

२.आत्ममनस्संयोगः

वृक्षवाटिकायां पर्यटतः पुरुषस्योच्चतरशिखरिशिखरमध्यमध्यासीने शाखिनि किमयं पुरुषद्वयस आहोस्विद्गजदघ्न उत तालमात्र इति सन्देहो जायते । नयनरश्मीनामन्तराले विशीर्णावयवानामर्थप्राप्त्यभावात् तन्निकटमटतः सन्देह एव नोदयमासादयेत् इति चतुष्टयसन्निकर्षसम्भवेनायमेतावत्परिमाण इत्यवधारणसम्भवात् । अतस्तद्भावाभावानुविधायिनः घटगतपरिमाणादीनां प्रत्यक्षे चतुष्टयसन्निकर्षस्याधिकं कारणत्वमेष्टव्यम् । यथा – इन्द्रियावयवैरर्थावयविनाम्, इन्द्रियावयविना अर्थावयवानाम्, इन्द्रियावयवैः अर्थावयवानाम्, अर्थावयविनाम् इन्द्रियावयविना च सन्निकर्ष इति ।

**२. अनुमित्युत्पत्तिक्रमः**

**व्याप्तिस्मरणम्**

**पक्षधर्मताज्ञानम्**

**परामर्शः**

**अनुमितिः**

१. ‘पर्वतो धूमवान्’ इति प्रत्यक्षम्

‘धूमो वह्निव्याप्यः’ इति स्मरणम्

‘वह्निव्याप्य धूमवान् पर्वत’ इति प्रत्यक्षम्

‘पर्वतो वह्निमान्’ इति निश्चयः

२. ‘देशोऽयम् उन्नतमेधवान्’ इति प्रत्यक्षम्

‘उन्नतमेघो भविष्यद् वृष्टिव्याप्यः’इति स्मरणम्

‘भविष्यद्‌वृष्टिव्याप्योन्न-तमेघवान् अयं देशः’ परामर्शः

‘अयं देशः भविष्यद्‍ वृष्टिमान्’ इति निर्णयः

**व्याप्त्यनुभवः**

**व्याप्तिसंस्कारः**

पञ्चभिः लक्षणैः उपेतो हेतुः साध्यसाधनक्षमो भवति, नान्यथा । पक्षधर्मत्वं सपक्षसत्त्वं विपक्षासत्त्वम् अबाधितत्वम् असत्‌प्रतिपक्षितत्त्वमिति हेतोः पञ्चलक्षणानि । पर्वतो वह्निमान् धूमाद् इत्यत्र हेतौ इमानि पञ्चलक्षणानि भवन्ति । तथा हि – पक्षधर्मत्वं पक्षवृत्तित्वम् । पक्षः सन्दिग्धसाध्यवान् । पर्वते वह्नेः सन्धिग्धत्वात् पर्वतः पक्षः । निश्चितसाध्यवान् सपक्षः । महानसादौ वह्नेः निश्चितत्वात्महानसादिः सपक्षः। निश्चितसाध्याभाववान् विपक्षः। ह्रदादौ वह्न्यभावस्य निश्चितत्वात् ह्रदादिः विपक्षः । अबाधितत्वं - साध्याभावबोधकस्य प्रत्यक्षस्य शब्दप्रमाणस्य च विरहः[[19]](#footnote-20) । असत्प्रतिपक्षितत्वं साध्याभावबोधकस्य अनुमानस्य विरहः ।

अनुमानं त्रिविधं पूर्ववत् शेषवत् [[20]](#footnote-21)सामान्यतोदृष्टञ्चेति । तदुक्तं - **‘अथ तत्पूर्वकं त्रिविधमनुमानं पूर्ववच्छेषवत् सामान्यतो दृष्टञ्च (१.१.५) ।**

आद्यं – कारणज्ञानं कार्यानुमितिजनकम् । तद्यथा मेघौन्नत्यदर्शनात् भविष्यद्वृष्ट्यनुमितिः जायते । अनुमानप्रयोगः – ‘अयं प्रदेशः भविष्यद्वृष्टिमान् उन्नतमेघवत्त्वात्’ इति[[21]](#footnote-22) । द्वितीयं – कार्यज्ञानं कारणानुमितिजनकं भवति । यथा नद्याः पूर्वोदकविपरीतोदकं पूर्णत्वं शीघ्रत्वञ्च उपरिदेशे वृष्टिमनुमापयति । ‘नदी उपरिवृष्टिमद्देशसम्बन्धिनी शीघ्रतरस्रोतस्त्वे सति पूर्णत्वे सति पूर्वोदकविपरीतोदकवत्वात् तदन्यवृष्टिमत्पूर्णनदीवत्’ इति प्रयोगः । तृतीयं – कार्यकारणभावरहितस्य अविनाभाविनो लिङ्गस्य ज्ञानम् । यथा पूर्वमन्यत्र दृष्टस्य आदित्यस्य पश्चाद् अन्यत्र दर्शनं आदित्यस्य गतिमत्तानुमितिं जनयति । ‘आदित्यः गतिमान् देशान्तरप्राप्तिमत्वात्’ । ‘आदित्यः देशान्तरप्राप्तिमान् अचलचक्षुषो व्यवधानानुपत्तौ दृष्टस्य पुनर्दर्शनाविषयत्वात् देवदत्तवत्’ इति । एवं बलाकया सलिलानुमानम् – ‘वृक्षोऽयं सलिलवद्देशस्थः बलाकावत्वात्’ इत्यनुमानप्रयोगः ।

अनुमापकं लिङ्गं पुनः प्रकारान्तरेण त्रिविधम् ।

तत्राद्यम्[[22]](#footnote-23) पूर्ववत् – पूर्वदृष्टहेतुना तुल्यं लिङ्गं पूर्वदृष्टसाध्यतुल्यस्य अप्रत्यक्षसाध्यस्यानुमापकं भवति । यथा पर्वते विद्यमानो धूमः पूर्वकाले महानसादौ प्रत्यक्षविषयीभूतधूमेन तुल्यः, तदा तत्र प्रत्यक्षविषयीभूतवह्निना तुल्यं अप्रत्यक्षवह्निं इदानीं पर्वतादौ अनुमापयति । पर्वतो वह्निमान् धूमात् इत्यनुमानप्रयोगः ।

द्वितीयम्[[23]](#footnote-24) शेषवत् – परिशेषस्य अनुमापकं लिङ्गम् । यथा शब्दे निराकार्यत्वेन उपयुक्तानि द्रव्यत्वकर्मत्वसामान्यत्वविशेषत्वसमवायत्वानि । तेभ्योऽन्यत् गुणत्वं शेषः । तस्य अनुमापकः द्रव्यकर्मसामान्यविशेषसमवायभेदः । परिशेषानुमानमेवं प्रवर्तते – ‘शब्दो गुणः द्रव्यकर्मसामान्यविशेषसमवायातिरिक्तत्वे सति पदार्थत्वात्’ इति । आदौ सत्तया अनित्यत्वेन च शब्दे सामान्यविशेषसमवायभेदः अनुमीयते । ‘शब्दः सामान्यविशेषसमवायेभ्यो अतिरिक्तः अनित्यत्वात् सत्तावत्वाच्च घटवत्’ इति प्रयोगः । एवम् एकद्रव्यत्वेन शब्दे द्रव्यभेदः, शब्दान्तरहेतुत्वेन कर्मभेदश्च अनुमीयते । ‘शब्दः द्रव्यात् अतिरिक्तः एकद्रव्यत्वात्[[24]](#footnote-25) रूपवत्’ ‘शब्दः न कर्म शब्दान्तरकारणत्वात् संयोगवत्’ इति अनुमानप्रयोगः ।

तृतीयम् – अप्रत्यक्षार्थस्य धर्मिणः अनुमापकः सामान्यधर्मः । यथा इच्छाद्वेषप्रभृतीनां गुणत्वेन इच्छादीनामाश्रयीभूतः धर्मी अनुमीयते । अनुमानप्रयोगस्तावत् – ‘इच्छादयो द्रव्याश्रिताः गुणत्वात् रूपवत्’ इति । अत्र इच्छादीनां आत्माश्रितत्वं तु परिशेषानुमापकलिङ्गादेव । अनुमानप्रयोगस्तु ‘इच्छादयः न पृथिव्याद्याकाशान्तानां गुणाः अबाह्यकरणकप्रत्यक्षत्वात्’ । ‘इच्छादयः न दिक्कालमनसां गुणाः ऐन्द्रियकत्वात्’ । ‘इच्छादयः आत्माश्रिताः पृथिव्याद्यष्टद्रव्यानाश्रितत्वे सति द्रव्याश्रितत्वात्’ इति ।

लिङ्गं पुनस्त्रिविधम् अन्वयव्यतिरेकी केवलान्वयी केवलव्यतिरेकी चेति । आद्यम् – सपक्षवृत्तित्वे सति विपक्षावृत्ति । यथा शब्दः अनित्यः सामान्यविशेषवत्वे सति अस्मदादिबाह्यकरणकप्रत्यक्षविषयत्वात्[[25]](#footnote-26) घटवत् इत्यत्र हेतुः सपक्षे घटादौ वर्तते, विपक्षे गगनादौ न वर्तते । द्वितीयम् – सपक्षवृत्तित्वे सति विपक्षहीनम् । यथा ‘परमाण्वाकाशादयः कस्यचित्प्रत्यक्षाः प्रमेयत्वात् घटवत्’ इत्यत्र हेतुः सपक्षे घटादौ वर्तते । तस्य विपक्षो नास्त्येव । सर्वत्र किञ्चिद्प्रत्यक्षविषयत्वरूपसाध्यस्य विद्यमानत्वात् । तृतीयम् – सपक्षहीनत्वे सति विपक्षावृत्ति । यथा ‘जीवच्छरीरं सात्मकं प्राणादिमत्वात्’ इत्यत्र हेतुः विपक्षे निरात्मके घटादौ न वर्तते । सपक्षस्तु अत्र नास्त्येव, साध्यस्य सात्मकत्वस्य कुत्रापि अनिश्चयात् । लक्षणमपि केवलव्यतिरेकि लिङ्गम् । यथा ‘पृथिवी इतरेभ्यो भिद्यते गन्धवत्त्वात्’ इति ।

त्रयाणामप्येषां हेतूनां पक्षधर्मता अबाधितत्वम् असत्प्रतिपक्षत्वञ्च समानम् । प्रथमहेतोः सपक्षवृत्तित्व-विपक्षावृत्तित्वाभ्यां सह पञ्चरूपाणि । द्वितीयतृतीययोः चतूरूपाणि ।

**ईश्वरोऽपि प्रमाणं भवति । तथा हि ईश्वरे विद्यमानं ज्ञानं प्रमात्मकं नित्यञ्च । अतः प्रमया व्याप्तः ईश्वरः । अतिरिक्तप्रामाण्यं तु ईश्वरस्य न विद्यते । ईश्वरीयज्ञानस्य प्रत्यक्षात्मकत्वात् प्रत्यक्षप्रमया व्याप्तः ईश्वरः इन्द्रियार्थसन्निकर्षवत् प्रत्यक्षप्रमाणेऽन्तर्भवति । जीवात्मा तु प्रमातैव, प्रमाणं न भवति । यतो हि जीवे प्रमायाः उत्पत्तावपि सा सर्वदा न तिष्ठति । कदाचिच्च भ्रमोऽपि जायते जीवेषु । ततश्च प्रमया व्याप्तत्वं जीवात्मनां न सम्भवति । ईश्वरस्तावत् प्रमाश्रयत्वात् प्रमाता, प्रमाव्याप्तत्वात् प्रमाणञ्च भवति । सूत्रकृदनुमतम् ईश्वरप्रामाण्यम् – तथा च सूत्रं –** ‘मन्त्रायुर्वेदप्रामाण्यवच्च तत्प्रामाण्यम् आप्तप्रामाण्यात्’ **इति ।**

**अन्यत्राप्युक्तं -** साक्षात्कारिणि नित्ययोगिनि परद्वारानपेक्षस्थितौ

भूतार्थानुभवे निविष्टनिखिलप्रस्ताविवस्तुक्रमः ।

लेशादृष्टिनिमित्तदुष्टिविगमप्रभ्रष्टशङ्कातुषः

शङ्कोन्मेषकलङ्किभिः किमपरैः तन्मे प्रमाणं शिवः **॥[[26]](#footnote-27) इति (न्या.कु.४.६)**

**स्मर्यते च -** ‘एष एव हि लोकानां शिवः पन्थाः सनातनः ।

यं पूर्वे चानुसन्तस्थुः यत्प्रमाणं जनार्दनः’ ॥ **इति (भागवतं- ४स्क. २अ.३१.)**

**इत्थञ्च प्रमा = यथार्थज्ञानम् । प्रमाता = यथार्थज्ञानाश्रयः । प्रामाण्यं = यथार्थज्ञानायोगव्यवच्छेदः इति पर्यवसितम् । तदुक्तम् –**

मितिः सम्यक् परिच्छित्तिः तद्वत्ता च प्रमातृता ।

तदयोगव्यवच्छेदः प्रामाण्यं गौतमे मते ॥ **इति । ( न्या. कु.४.५)**

प्रमाणानां प्रमेयविषये क्वचिद् अभिसम्प्लवः क्वचित् व्यवस्था इत्युभयं सम्भवति । तत्र अभिसम्प्लवो यथा – ‘अस्त्यात्मा’ इत्याप्तोपदेशात् आत्मा प्रतीयते । ‘इच्छाद्वेषप्रयत्नसुखदुःखज्ञानान्यात्मनो लिङ्गम्’ इति लिङ्गज्ञानेन अनुमीयते । युञ्जानस्य योगिनः आत्ममनसोः संयोगविशेषात् आत्मा प्रत्यक्षो भवति । इत्थम् आत्मनि शब्दानुमानप्रत्यक्षप्रमाणानाम् अभिसम्प्लवः । एवम् ‘अत्राग्निः’ इत्याप्तोपदेशात् अग्निः प्रतीयते । धूमं दृष्ट्वा व्याप्तिं स्मरता अनुमीयते । प्रत्यासन्नेन च प्रत्यक्षत उपलभ्यते । इत्थं प्रमाणत्रयस्य वह्नौ अभिसम्प्लवः ।

व्यवस्था यथा – ‘अग्निहोत्रं जुहुयात् स्वर्गकाम’ इति उपदेशात् स्वर्गः प्रतीयते । तत्र न प्रत्यक्षं नाप्यनुमानम् । अत्र स्वर्गविषये शब्द एव प्रमाणमिति व्यवस्था । एवं मेघगर्जने श्रूयमाणे शब्दलिङ्गेन मेघानुमानम् । तत्र न प्रत्यक्षं, नाप्यागमः । अत्र मेघविषये अनुमानमेव प्रमाणमिति व्यवस्था । एवं पाणौ प्रत्यक्षतः उपलभ्यमाने तत्र न अनुमानं नाप्यागमः । अत्र प्रत्यक्षमेव प्रमाणमिति व्यवस्था ।

अथ प्रमाणाङ्गानि

1. **संशयः**

**‘समानानेकधर्म्मोपपत्तेर्विप्रतिपत्तेरुपलब्ध्यनुपलब्ध्यव्यवस्थातश्च विशेषापेक्षो विमर्शः संशयः’ (१.१.२३)**

एकस्मिन् धर्मिणि विरुद्धनानाधर्मवैशिष्ट्यावगाहिज्ञानं संशयः । स त्रिधा साधारणधर्मज्ञानात् असाधारणधर्मज्ञानात् विप्रतिपत्तिवाक्यादिति ।

आद्यो यथा – स्थाणुत्वपुरुषत्वाभ्यां सहचरितस्य उच्चैष्ट्‍वस्य पुरोवर्तिनि धर्मिणि ज्ञानात् उत्पद्यमानः ‘अयं स्थाणुः पुरुषो वा’ इत्याकारकः संशयः । अत्र उच्चैष्ट्‍वं हि परस्परविरुद्धकोटिद्वयसमानाधिकरणः साधारणधर्मः । एवं धूमतदभावसहचरितस्य वह्नेः पर्वते दर्शनात् ‘पर्वतो धूमवान् न वा’ इति संशय उदेति । रज्जुसर्पोभयसहचरितस्य वक्राकृतिविशेषस्य पुरोवर्तिनि वस्तुनि दर्शनात् ‘इयं रज्जुः सर्पो वा’ इति संशयो जायते । शुक्तिरजतोभयसाधारणं चाकचक्यं पुरोवर्तिनि दृष्टवतः पुरुषस्य ‘इयं शुक्तिः रजतं वा’ इत्याकारकः संशय उदेति । एवं सतो नदीजलस्य असतो मरुमरीचेश्च उपलभ्यमानत्वात् उपलभ्यमाने इह जगति संशय उदेति ‘किं जगदिदं सत् उतासत्’ इति । एवं सतो मृदन्तरितोदकस्य असतः खपुष्पस्य च अनुपलभ्यमानत्वात् अनुपलभ्यमाने नाकादौ संशयो जायते ‘नाकनरकादि सत् उतासत्’ इति[[27]](#footnote-28)।

द्वितीयो यथा – प्राणिषु मनुष्यपक्ष्यादिषु अप्राणिषु मृत्तोयानलादिषु चाविद्यमानस्य क्षतसंरोहणस्य तरुगुल्मादिषु दर्शनेन संशयो जायते ‘तरुगुल्मादिः प्राणी आहोस्विदप्राणी’ इति । अत्र क्षतसंरोहणं हि परस्परविरुद्धकोटिद्वयासमानाधिकरणः असाधारणो धर्मः । एवम् उपकारिषु सुहृत्सु अपकारिषु वैरिषु च अविद्यमानम् औदासीन्यं भिक्षु विलोक्य संशेते, ‘भिक्षव उपकारिणः उत अपकारिणः’ इति । एवं मृदुषु कुसुमादिषु कठिनेषु शिलादिषु चाविद्यमानस्य शैत्यस्य करकादौ उपलब्ध्या संशयो जायते ‘करकादिः मृदुः कठिनो वा’ इति ।

तृतीयो यथा –‘वेदः पौरुषेय’ इति वादिना अभिहिते ‘वेदः अपौरुषेयः’ इति प्रतिवादिना अभिधानेन मध्यस्थस्य संशय उदेति ‘वेदः पौरुषेयः अपौरुषेयो वा’ इति । अत्र परस्परविरुद्धार्थप्रतिपादकवाक्यद्वयं विप्रतिपत्तिः ।

संशयः

साधारणधर्मजः

विप्रतिपत्तिजः

णधर्मजः

असाधारणधर्मजः

1. **प्रयोजनम्**

**‘यमर्थमधिकृत्य प्रवर्तते तत्प्रयोजनम्’ (१.१.२४)**

पुरुषप्रवृत्तिप्रयोजकेच्छाविषयः प्रयोजनम् । क्षुधातुरो हि पुरुषः क्षुत्पीडां निवर्तयितुं तृप्तिमवाप्तुं वा इच्छन् तत्साधनं भोजनमिच्छति । ततो भोजने प्रवर्तते । तथा च पुरुषस्य भोजनप्रवृत्तिप्रयोजिका भोजनेच्छा तृप्तीच्छा च । तद्विषयो भोजनं तृप्तिश्च प्रयोजनम् ।

मुख्यगौणभेदेन प्रयोजनं द्विविधम् । इच्छान्तरानधीनेच्छाविषयः मुख्यप्रयोजनम् । यथा सुखं दुःखनिवृत्तिश्च । सुखस्यानुभवमात्रेण सुखेच्छा जायते, न पुनः इच्छान्तरमपेक्षते । एवं दुःखनिवृत्तेः अपि अनुभवमात्रेण तदिच्छा जायते । अतः सुखं दुःखनिवृत्तिश्च इच्छान्तरानधीनेच्छाविषयः।

इच्छान्तराधीनेच्छाविषयः गौणप्रयोजनम् । यथा भोजन-पाक-जलाहरण-याग-अवघातादीनि सुखस्य दुःखनिवृत्तेर्वा साक्षात् परम्परया वा साधनानि । तृप्तिसुखं स्वर्गसुखं वा अभिलषन्नेव पुरुषः तत्साधनं भोजनं यागञ्च कर्तुमिच्छति, नान्यथा । अतः सुखकारणीभूताः भोजनयागादयः इच्छान्तराधीनेच्छाविषयाः भवन्ति । एवं भोजनेच्छया पुरुषः तत्साधनं पाकं कर्तुमिच्छति । ततः तत्साधनं जलाहरणादिकमिच्छति । तत्र प्रवर्तते । एवं यागं चिकीर्षन् पुरुषः तत्साधनं पुरोडाशं तण्डुलप्रकृतिकं इच्छति । ततः तत्साधनं व्रीहीणामवघातमिच्छन् तत्र प्रवर्तते । इत्थं परम्परया सुखकारणीभूताः पाक-जलाहरण-पुरोडाश-तण्डुल-अवघातादयोऽपि इच्छान्तराधीनेच्छाविषया भवन्ति । **आदौ फलज्ञानं, ततः फलेच्छा, ततः फलसाधनताज्ञानाच्च उपायेच्छा, ततः प्रवृत्तिः** इति क्रमात् ।

प्रयोजनम्

गौणम्

अशन-पचन-यजन-दानादिः

मुख्यम्

सुखं, दुःखनिवृत्तिः

1. **दृष्टान्तः**

**‘लौकिकपरीक्षकाणां यस्मिन्नर्थे बुद्धिसाम्यं स दृष्टान्तः’ (१.१.२५)**

साध्यसाधनोभयाधिकरणत्वेन साध्याभावसाधनाभावोभयाधिकरणत्वेन वा वादिप्रतिवाद्युभयसम्मतो दृष्टान्तः । यथा पर्वते धूमेन हेतुना वह्नेः साधने महानसं ह्रदश्च । तत्र महानसस्य वह्निधूमोभयाधिकरणत्वं, ह्रदस्य वह्न्यभावधूमाभावोभयाधिकरणत्वञ्च वादिप्रतिवादिनोः सम्मतमेव ।

तथा च दृष्टान्तो द्विविधः अन्वयदृष्टान्तः व्यतिरेकदृष्टान्त इति । साध्यसाधनोभयाधिकरणत्वेन वादिप्रतिवादिसम्मतः अन्वयदृष्टान्तः यथा महानसं । साध्याभावसाधनाभावोभयाधिकरणत्वेन वादिप्रतिवादिसम्मतः व्यतिरेकदृष्टान्तः यथा ह्रदः । जीवच्छरीरं सात्मकं प्राणादिमत्वात् इत्यत्र काष्ठलोष्ठादिकं व्यतिरेकदृष्टान्तः एव, अन्वयदृष्टन्तो न विद्यते । अन्वयदृष्टान्त एव साधर्म्यदृष्टान्तः । व्यतिरेकदृष्टान्त एव वैधर्म्यदृष्टान्तः ।

दृष्टान्तः

साधर्म्यदृष्टान्तः

वैधर्म्यदॄष्टान्तः

1. **सिद्धान्तः**

**तन्त्राधिकरणाभ्युपगमसंस्थितिः सिद्धान्तः (१.१.२६) । सर्वतन्त्रप्रतितन्त्राधिकरणाभ्युपगम-संस्थित्यर्थान्तरभावात् (१.१.२७)**

प्रामाणिकत्वेन अभ्युपगतोऽर्थः सिद्धान्तः । स चतुर्विधः , सर्वतन्त्रसिद्धान्तः प्रतितन्त्रसिद्धान्तः अधिकरणसिद्धान्तः अभ्युपगमसिद्धान्त इति ।

आद्यः - सर्वतन्त्रसम्मतः सर्वतन्त्रसिद्धान्तः । **सर्वतन्त्राविरुद्धः तन्त्रेऽधिकृतोऽर्थः सर्वतन्त्रसिद्धान्तः** । यथा इन्द्रियाणि प्रमाणानि, पृथिव्यादीनि भूतानि इति । एतच्च सर्वेषु तन्त्रेषु न्यायसाङ्ख्यमीमांसादिषु बौद्धजैनचार्वाकेषु च अङ्गीकृतम् ।

द्वितीयः - समानतन्त्रसम्मतः परतन्त्रासम्मतः प्रतितन्त्रसिद्धान्तः । **समानतन्त्रसिद्धः परतन्त्रासिद्धः प्रतितन्त्रसिद्धान्तः ।** यथा वेदः पौरुषेय इति । एतच्च न्यायदर्शनस्य तत्समानतन्त्रस्य वैशेषिकदर्शनस्य च सम्मतम् । परतन्त्रस्य मीमांसादर्शनस्य तु असम्मतम्, वेदो नित्यः अपौरुषेयः इति तत्सिद्धान्तात् । न्यायवैशेषिकयोः युक्तिप्राधान्यात् समानतन्त्रत्वं, मीमांसायास्तु श्रुतिप्रधानत्वात् न्यायापेक्षया परतन्त्रत्वम् ।

एवं चक्षुरादीनि पञ्चेन्द्रियाणि भौतिकानि इति । एतदपि वैशेषिकदर्शनस्य सम्मतम् । परतन्त्रस्य साङ्ख्यदर्शनस्य तु न सम्मतम् । चक्षुरादीनाम् अभौतिकत्वम् इति साङ्ख्यसिद्धान्तात् । आरम्भवादिन्यायदर्शनात् परिणामवादिसाङ्ख्यदर्शनं परतन्त्रम् ।

तृतीयः - प्राकरणिकार्थान्तरसिद्धिमूलभूतोऽर्थः अधिकरणसिद्धान्तः । **यत्सिद्धावन्यप्रकरणसिद्धिः सोऽधिकरणसिद्धान्तः ।** यथा – क्षित्यङ्कुरादीनां कर्ता अस्तीति । एतत्सिद्धावेव प्राकरणिकानि अर्थान्तराणि ईश्वरस्य एकत्वसर्वज्ञत्वादीनि सिध्यन्ति, नान्यथा । एवम् इन्द्रियातिरिक्तः आत्मेति । एतत्सिद्धावेव इन्द्रियनानात्वम् इन्द्रियाणां नियत विषयग्राहकत्वमित्यादीनि अर्थान्तराणि सिद्ध्यन्ति ।

चतुर्थः - अपरीक्षितत्वे सति विशेषान्तरपरीक्षणाय अभ्युपगतोर्थः अभ्युपगमसिद्धान्तः । **अपरीक्षिताभ्युपगमात्तद्विशेषपरीक्षणमभ्युपगमसिद्धान्तः ।** यथा – अस्तु शब्दो द्रव्यं, तथापि स अनित्यः इति । अत्र नैयायिकेन शब्दे नित्यत्वस्य परीक्षणाय द्रव्यत्वमपरीक्ष्यैव अभ्युपगम्यते । अतोऽयम् अभ्युपगमसिद्धान्तः।

1. **अवयवः**

पुरुषान्तरानुमितिप्रयोजकवाक्यपञ्चकसमुदायैकदेशः अवयवः । स पञ्चविधः – प्रतिज्ञा हेतुः उदाहरणम् उपनयः निगमनम् इति । **प्रतिज्ञाहेतूदाहरणोपनयनिगमनान्यवयवाः (१.१.३२) |**

व्याप्त्यनुभवशून्ये अन्यस्मिन् पुरुषेअनुमितिम् उत्पादयितुं प्राप्तव्याप्त्यनुभवः पुरुषः स्वयं साध्यमनुमाय पञ्चवाक्यानि प्रयुङ्ते । तानि अवयवा इत्युच्यन्ते ।

यथा - ‘पर्वतो वह्निमान्’ इति प्रतिज्ञा ।

‘धूमात्’ इति हेतुः ।

‘यो यो धूमवान् स वह्निमान् यथा महानसम्’ इति उदाहरणम् ।

‘तथा चायम्’/‘वह्निव्याप्यधूमवान् अयम्’ इति उपनयः ।

‘तस्मात्तथा’/ ‘धूमाद् वह्निमान्’ इति निगमनम् ।

एवं, वर्णः अनित्यः ।

कृतकत्वात् ।

यद्यत्कृतकं तत्तदनित्यं यथा घटः ।

तथा चायम् /अनित्यत्वव्याप्यकृतकत्ववान् अयम् ।

तस्मात्तथा /कृतकत्वात् अनित्यः इति ।

अत्र उभयत्र न्यायप्रयोगे उदाहरणोपनययोः अन्वयव्याप्ति[[28]](#footnote-29)प्रतिपादकत्वम् ।

एवं , जीवच्छरीरं सात्मकं ।

प्राणादिमत्त्वात् ।

यत् सात्मकं न भवति तत् प्राणादिमन्न भवति यथा घटः।

न चेदं तथा / इदं सात्मकत्वाभावव्यापकीभूतप्राणादिमद्भेदवत् न ।

तस्मान्न तथा / प्राणादिमद्भेदाभावात् सात्मकत्वाभाववत् न ।

एवं , इदं पृथिवीति व्यवहर्तव्यं ।

गन्धवत्त्वात् ।

यन्न पृथिवीति व्यवह्रियते तन्न गन्धवत् यथा आपः ।

न चेदं तथा / इदं पृथिवीतिव्यवहारविषयत्वाभावव्यापकीभूतगन्धवद्भेदवत् न इति ।

तस्मान्न तथा / गन्धवद्भेदाभावात् पृथिवीतिव्यवहारविषयत्वाभाववद् न इति ।

अत्र उभयत्र न्यायप्रयोगे उदाहरणोपनययोः व्यतिरेकव्याप्ति[[29]](#footnote-30)प्रतिपादकत्वम् ।[[30]](#footnote-31)

1. साध्यविशिष्टधर्मिप्रतिपादकवाक्यं **प्रतिज्ञा** ।
2. लिङ्गप्रतिपादकं पञ्चम्यन्तं वचनं **हेतुः** ।
3. व्याप्तिप्रतिपादकवाक्य**मुदाहरणम्** ।
4. पक्षे लिङ्गोपसंहारः **उपनयः** ।
5. पक्षे साध्योपसंहारो **निगमनम्** ।

साध्यनिर्देशानन्तरं ‘कुत’ इत्याकाङ्क्षायां साधनतावल्लिङ्गबोधनाय हेतुः । हेतावुक्ते ‘कथमस्य गमकत्वम्’ इत्याकाङ्क्षायां व्याप्तिप्रदर्शनाय उदाहरणम् । उदाहरणानन्तरं ‘भवतु व्याप्तिः तथापि व्याप्तं किं पक्षे वर्तते न वा’ इत्याकाङ्क्षायां व्याप्तस्य पक्षधर्मत्वप्रदर्शनाय उपनयः । व्याप्तिपक्षधर्मतावतः हेतोः बाधसत्प्रतिपक्षविरहबोधनाय निगमनम् ।

एषां पञ्चानाम् अवयवानां समुदायो न्यायः । न्यायेन अन्वयव्यतिरेकिणः लिङ्गस्य पञ्चरूपाणि, केवलान्वयिनः केवलव्यतिरेकिणश्च लिङ्गस्य चतूरूपाणि प्रतिपाद्यन्ते । तत्र उदाहरणात् व्याप्तिघटकतया सपक्षसत्त्वविपक्षासत्त्वोभयं तदेकतरं वा प्रतिपाद्यते । उपनयात् पक्षसत्त्वम् । निगमनात् अबाधितत्वासत्प्रतिपक्षितत्वोभयम् । यथाक्रमं न्यायप्रयोगेण पुरुषान्तरस्य वाक्यार्थबोधः ततः परामर्शः ततोऽनुमितिश्च जायते ।

अवयवः

प्रतिज्ञा

हेतुः

उदाहरणम्

उपनयः

निगमनम्

**साध्यनिर्देशः प्रतिज्ञा ।**

**उदाहरणसाधर्म्यात् साध्यसाधनं हेतुः ।**

**साध्यसाधर्म्यात्तद्धर्मभावी दृष्टान्त उदाहरणम् ।**

**उदाहरणापेक्षस्तथेत्युपसंहारो न तथेति वा साध्यस्योपनयः ।**

**हेत्वपदेशात् प्रतिज्ञायाः पुनर्वचनं निगमनम् ।**

1. **तर्कः**

**अविज्ञाततत्वेऽर्थे कारणोपपत्तितः तत्त्वज्ञानार्थमूहस्तर्कः (१.१.४०)**

अनुमानानुग्राहकं अनिष्टापादनं[[31]](#footnote-32) तर्कः । स द्विविधः अनुमानविरोधिज्ञानविघटकः अनुमानाभासविघटकश्चेति ।

आद्यः व्याप्यारोपेण व्यापकारोपः[[32]](#footnote-33) । स पुनः द्विविधः, विषयपरिशोधको व्याप्तिग्राहकश्चेति ।

तद्यथा वादिना ‘पर्वतो वह्निमान् धूमात्’ इत्यादिन्यायप्रयोगे कृते, तत्र प्रतिवादी ‘पर्वते धूमोऽस्तु वह्निर्मास्तु’ इत्यप्रयोजकशङ्कां ‘धूमः वह्निव्यभिचारी स्यात्’ इत्याकारकव्यभिचारशङ्कां वा उद्भावयेत् । तत्राद्यां शङ्कां ‘पर्वते यदि वह्निर्न स्यात् तर्हि धूमोऽपि न स्यात्’ इत्यनिष्टापादनलक्षणतर्केण वादी विघटयति । पर्वते धूमस्य दर्शनात् पर्वते धूमाभाववत्त्वं वादिप्रतिवादिनोरुभयोरपि अनिष्टम् । अत इदम् अनिष्टापादनमेव, व्याप्यारोपेण व्यापकारोपोऽपि । यतो हि वह्न्यभाव-धूमाभावयोः व्याप्यव्यापकभावो विद्यते । वह्न्यभावः व्याप्यः, धूमाभावो व्यापकः । ‘पर्वते यदि वह्निर्न स्यात्’ इति अयं व्याप्यस्य वह्न्यभावस्य आरोपः[[33]](#footnote-34) । ‘तर्हि पर्वते धूमोऽपि न स्यात्’ इत्ययं व्यापकस्य धूमाभावस्य आरोपः । तथा च ‘पर्वते यदि वह्निर्न स्यात् तर्हि धूमोऽपि न स्यात्’ इत्येतत् व्याप्यारोपेण व्यापकारोपलक्षणम् अनिष्टापादनम् अप्रयोजकशङ्कां निवर्तयति । सोऽयं विषयपरिशोधकस्तर्कः ।

‘धूमो यदि वह्निव्यभिचारी स्यात्तर्हि वह्निजन्यो न स्यात्’ इत्याकारकेण अनिष्टापादनेन वादी द्वितीयशङ्कां निवर्तयति । कार्यकारणभावभङ्गप्रसङ्गोऽपि अनिष्टापादनमेव । यतोहि ‘धूमः वह्निना जायते’ इति वादिप्रतिवादिनोः उभयोरपि सम्मतम् । अतः धूमस्य वह्निजन्यत्वाभावः अनिष्टः । किञ्चेदमापादनं व्याप्यारोपेण व्यापकारोपः । तेन प्रतिवादिनः व्यभिचारशङ्का निवर्तते । इत्थञ्च व्याप्तिज्ञानरूपानुमानविरोधिन्याः अप्रयोजकत्वशङ्कायाः व्यभिचारशङ्कायाश्च विघटनाय अनिष्टमापाद्यते । ततः शङ्का निवर्तते । ततः अनुमानं निष्प्रत्यूहं प्रवर्तते । तर्कं प्रति कार्यकारणभावग्रहः आपाद्यव्याप्यापादकवत्ताज्ञानञ्च कारणम् । तत्रापि ‘कारणं वह्निं विनापि कार्यं धूमो भविष्यति न वा’ ‘धूमः निर्हेतुक एव किं न भविष्यति’ इति आशङ्का यद्युत्पद्यते तदा सा व्याघातेन निवर्तनीया, ‘यदि वह्निं विना धूमः स्यात् तर्हि धूममुपादित्सोः तव वह्निग्रहणानुकूला प्रवृत्तिः न स्यात्’ इति ।

अनुमानाभासविघटकस्तर्कः आत्माश्रयादिभेदेन बहुविधः । तद्यथा

1. **आत्माश्रयः** - स्वाधीनत्वारोपः । स द्विधा उत्पत्तौ स्वाधीनत्वारोपः, ज्ञप्तौ स्वाधीनत्वारोप इति । आद्यो यथा – अदृष्टस्योत्पत्तौ । कार्यसामान्यं प्रति हि अदृष्टं कारणम् । अदृष्टमपि कार्यम् ।अतः अदृष्टस्योत्पत्तिः अदृष्टाधीना स्यात् इति । सोऽयम् उत्पत्तौ आत्माश्रयः कारणताग्रहं विघटयति । ‘यदि कार्यसामान्यम् अदृष्टहेतुकं तदा अदृष्टस्योत्पत्तिः स्वस्मादेव स्यात्’ इत्यनिष्टस्य आपादने सति‘कार्यसामान्यं अदृष्टहेतुकम्’ इति निश्चयस्याजननात् ‘कार्यसामान्यम् अदृष्टहेतुकम् अविलक्षणदृष्टहेतुकत्वे सति वैलक्षण्यात्[[34]](#footnote-35)’ इत्यनुमानं न प्रवर्तते ।

द्वितीयो यथा – अभावस्य ज्ञप्तौ । द्रव्यत्वगुणत्वकर्मत्वसामान्यत्वविशेषत्वसमवायत्वाभावषट्कवत्वमिति अभावलक्षणे अभावस्य प्रविष्टतया अभावज्ञप्तिः अभावज्ञानाधीना स्यात् इति । सोऽयं ज्ञप्तौ आत्माश्रयः लक्षणग्रहं विघटयति । ‘यदि द्रव्यत्वगुणत्वाद्यभावषट्कवत्त्वमभावलक्षणं तर्हि अभावस्य ज्ञप्तिः अभावज्ञानात् स्यात्’ इत्यनिष्टस्य आपादने सति ‘अभावः द्रव्यत्वाद्यभावषट्‍कवान्’ इति लक्षणग्रहस्यानुत्पादात् ‘अभावः इतरेभ्यो भिद्यते द्रव्यत्वाद्यभावषट्कवत्त्वात्’ इत्यनुमानं न प्रवर्तते ।

1. **इतरेतराश्रयः** – अन्येन एकेन द्वारा स्वस्य स्वाधीनत्वारोपः । सोऽपि द्वेधा उत्पत्तौ ज्ञप्तौ चेति । आद्यो यथा – सुकृतस्य तपोयज्ञदानादेः आचरणे पुण्यं कारणम् । पुण्यस्योत्पत्तौ सुकृतस्य तपोयज्ञादेः आचरणं कारणम् । अतः सुकृताचरणस्योत्पत्तौ पुण्येन द्वारा सुकृताचरणं कारणं स्यात् इति । एवं दुष्कृतस्योत्पत्तौ पापेन इतरेतराश्रयो भवति[[35]](#footnote-36) । अत्र ‘यदि सुकृताचरणे पुण्यं, पुण्योत्पत्तौ च सुकृताचरणं कारणम् तदा सुकृताचरणस्योत्पत्तिः पुण्यद्वारा स्वस्मात् स्यात्’ इत्यनिष्टापादने सति ‘सुकृताचरणं पुण्यहेतुकं, पुण्यञ्च सुकृताचरणहेतुकम्’ इति कार्यकारणभावग्रहस्यानुदयात् कारणतानुमानं न प्रवर्तते ।

द्वितीयो यथा – प्रागभावस्य ज्ञप्तौ । ध्वंसप्रतियोगित्वे सति अभावत्वमिति प्रागभावलक्षणम् । अत्र ध्वंसः प्रविष्टः । प्रागभावप्रतियोगित्वे सति अभावत्वमिति ध्वंसलक्षणम् । अत्र च प्रागभावः प्रविष्टः । अतः प्रागभावस्य ज्ञप्तिः ध्वंसज्ञप्तिद्वारा प्रागभावज्ञप्त्यधीना । एवं ध्वंसस्य ज्ञप्तिः प्रागभावज्ञप्तिद्वारा ध्वंसज्ञप्त्यधीना स्यादिति अन्योन्याश्रयः भवति । अत्र ‘यदि ध्वंसप्रागभावौ निरुक्तलक्षणौ तदा प्रागभावज्ञप्तेः ध्वंसज्ञप्तिद्वारा स्वाधीनत्वं स्यात् , ध्वंसज्ञप्तेश्च प्रागभावज्ञप्तिद्वारा स्वाधीनत्वं स्यात्’ इति अनिष्टस्य आपादने कृते ‘प्रागभावः ध्वंसप्रतियोगित्वे सति अभावत्ववान्’ ‘ध्वंसश्च प्रागभावप्रतियोगित्वे सति अभावत्ववान्’ इति लक्षणग्रहस्यानुदयात् लक्षणहेतुकं व्यावृत्त्यादिसाध्यकानुमानं न प्रवर्तते ।

1. **चक्रकाश्रयः** – अन्यानेकद्वारा स्वस्य स्वाधीनताया आरोपः । सोऽपि द्वेधा उत्पत्तौ ज्ञप्तौ चेति । आद्यो यथा – बीजस्योत्पत्तौ । बीजं हि फलात् निष्पद्यते । तत् प्रसूनात्, तत् स्कन्धात, स नालात्, स पर्णात्, तत् अङ्कुरात्, स पुनर्बीजात् इति[[36]](#footnote-37) । अत्र ‘बीजस्योत्पत्तिः अन्यानेकद्वारा स्वाधीना स्यात्’ इत्यनिष्टस्य आपादने सति ‘बीजस्य कारणं फलं, तत् कारणं प्रसूनं,तत्कारणं स्कन्धः, तत्कारणं नालः, तत्‍कारणं पर्णम्, तत्‌कारणम् अङ्कुरः, तत्कारणं बीजम्’ इत्येवं कारणतापरम्परानिश्चयस्यानुदयात् कारणतानुमानं न प्रवर्तते ।

द्वितीयो यथा – गन्धस्य ज्ञप्तौ । घ्राणग्राह्यत्वे सति गुणत्वमिति गन्धलक्षणे घ्राणं प्रविष्टम् । तल्लक्षणं पार्थिवत्वे सति इन्द्रियत्वमिति । अत्र पार्थिवत्वं प्रविष्टम् । तच्च पृथिवीसमवेतत्वम् । अत्र पृथिवी प्रविशति । तल्लक्षणं गन्धवत्त्वमिति । तत्र गन्धः प्रविष्टः इति । अत्र ‘गन्धस्य ज्ञप्तिः अन्यानेकद्वारा स्वाधीना स्यात्’ इत्यनिष्टस्य आपादने सति ‘घ्राणग्राह्यत्वे सति गुणत्ववान् गन्धः’, ‘पार्थिवत्वे सति इन्द्रियत्ववद् घ्राणम्, पृथिवीसमवेतं पार्थिवं, गन्धवती पृथिवी’ इति लक्षणग्रहस्यानुदयात् निरुक्तलक्षणहेतुकं व्यावृत्यादिसाध्यकानुमानं न प्रवर्तते।

1. **अनवस्था** –पदार्थकल्पनाधारायाः विश्रान्त्यभावापादनम् । यथा परमाणुः सावयवः अवयवत्वात् तन्तुवत् इत्यनुमानेन परमाणोः अवयवोपगमे तस्याप्यवयवः पुनस्तस्यापि अवयव इत्येवम् अवयवकल्पनाधारायाः विश्रान्तिरेव न स्यात् इति । एवं, द्रव्यत्वगुणत्वादयः जातिमन्तः भावत्वे सति ऐन्द्रियकत्वे सति अनेकत्वात् घटपटादिवत् इत्यनुमानेन जातिषु जातेरुपगमे जातिकल्पनाधारायाः विश्रान्तिरेव न स्यात् इति । तथा हि - क्लृप्तासु सत्ता – द्रव्यत्व - गुणत्वप्रभृतिषु सकलजातिषु अतिरिक्तजातेः कल्पने,कल्पितायां तस्यां जातौ तदाश्रयीभूतक्लृप्तनिखिलजातिषु अतिरिक्ता द्वितीया जातिः कल्पनीया स्यात् । पुनः तस्यां कल्पितद्वितीयजातौ तदाश्रयीभूतप्रथमकल्पितजातौ निखिलक्लृप्तजातिषु च तृतीया काचित् जातिः कल्पनीया स्यात् इत्येवं चतुर्थपञ्चमाद्यनन्तजातीनां कल्पना प्रसज्यते इति । ‘परमाणोः अवयवयोपगमे जातौ जात्युपगमे च पदार्थकल्पनाधारायाः अविश्रान्तत्वं स्यात्’ इति अनिष्टस्य आपादने सति परमाणौ सावयवत्वसाधकमनुमानं, जातिषु जातिसाधकञ्च अनुमानं निवर्तते ।

इत्थं पञ्चविधः तर्कःसम्भवति । तदुक्तम् –

**आत्माश्रयादिभेदेन तर्कः पञ्चविधः स्मृतः ।**

**अङ्गपञ्चकसम्पन्नः तत्त्वज्ञानाय कल्पते ॥**

एवमन्येऽपि अनिष्टप्रसङ्गाः अनुमानानुग्राहकाः[[37]](#footnote-38) सम्भवन्ति । तद्यथा –

**प्रतिबन्धिकल्पना** – प्रकृतयुक्तेः निराकरणाय तयैव युक्त्या अन्यत्रानिष्टापादनम् । यथा ‘अयमेकः’ ‘अयमेकः’ इत्याकारिकायामपेक्षाबुद्धौ सत्यां ‘इमौ द्वौ’ इति द्वित्वप्रत्यक्षं जायते, तदभावे तदभावः इत्यन्वयव्यतिरेकदर्शनात् अपेक्षाबुद्धिः द्वित्वप्रत्यक्षं प्रति कारणं, न तु द्वित्वं प्रति कारणमित्युपगमे सति अन्वयव्यतिरेकसहचाराभ्यां प्रत्यक्षकारणत्वं गृह्यते इति युक्त्या अन्यत्र अनिष्टमापाद्यते - ‘यदि अपेक्षाबुद्धिः द्वित्वदर्शनं प्रत्येव कारणं न तु द्वित्वं प्रति, तर्हि दण्डचक्रादयः घटदर्शनं प्रत्येव कारणानि स्युः, न तु घटं प्रति’ इति । अनेन प्रतिबन्धिकल्पनेन ‘दण्डचक्रादीनां घटदर्शनं प्रत्येव कारणत्वं स्याद्’ इत्यनिष्टापादनरूपेण ‘अपेक्षाबुद्धेः द्वित्वदर्शनं प्रत्येव कारणत्वम्’ इति कारणतानुमानं निवर्तते ।

**कल्पनागौरवम्** - समानोद्देशेन[[38]](#footnote-39) प्रवृत्तयोः द्वयोः पक्षयोः एकतरस्मिन् इतरापेक्षया अधिककल्पनम् । यथाग्निना दाहो जायते, चन्द्रकान्तमणिसत्त्वे तु अग्निना दाहो न जायते । सूर्यकान्तमणिना सह चन्द्रकान्तमणिसत्त्वे पुनः अग्निना दाहो जायते इति प्रकृतस्थितिम् उपपादयितुं द्विधा कल्पना[[39]](#footnote-40) प्रवर्तते ।

अग्निना दाहे जननीये चन्द्रकान्तमणिः प्रतिबन्धकः, सूर्यकान्तमणिरुत्तेजकः। तथा च सूर्यकान्तमणिविरहविशिष्टचन्द्रकान्तमण्यभावः दाहं प्रति कारणमिति प्रथमकल्पनम् ।

अग्नौ शक्त्याख्यः अतीन्द्रियः अतिरिक्तः पदार्थो वर्तते । स चन्द्रकान्तमणिना नाश्यते, सूर्यकान्तमणिना उत्पाद्यते । दाहं प्रति शक्तिमदग्निः कारणमिति द्वितीयकल्पनम् ।

अत्र प्रथमापेक्षया द्वितीयकल्पे कल्पनाधिक्यं वर्तते । यतो हि अत्र अतिरिक्तानामनन्तानां शक्त्याख्यपदार्थानां तदुत्पत्तिविनाशानां तत्कारणतानां च कल्पनं वर्तते । प्रथमकल्पे तु अतिरिक्तपदार्थादीनां कल्पना नास्ति । कार्यसामान्यं प्रति प्रतिबन्धकाभावस्य कारणतायाः क्लृप्तत्वात्। इत्थं द्वितीयकल्पे कल्पनाधिक्ये निश्चिते सति , अग्निः दाहानुकूलाद्विष्ठातीन्द्रियधर्मसमवायी दाहजनकत्वात् अदृष्टवदात्मवत् इत्याद्यनुमानं अतिरिक्तशक्तिसाधनान्निवर्तते ।

अनुमानाभासविघटकः

अनुमानविरोधिज्ञानविघटकः

तर्कः

आत्माश्रयः

इतरेतराश्रयः

चक्रकाश्रयः

अनवस्था

प्रतिबन्धिकल्पना

कल्पनागौरवम्

1. **निर्णयः**

**विमृश्य पक्षप्रतिपक्षाभ्यामर्थावधारणं निर्णयः (१.१.४१)**

अवधारणात्मकं ज्ञानं निर्णयः । सोऽयं न्यायस्य फलम् ,सन्देहो बीजम् । तथा हि – पर्वते वह्निं सन्दिहानः अननुभूतव्याप्तिः पुरुषः यदा जिज्ञासया विशेषज्ञं पृच्छति तदा स ‘पर्वतो वह्निमान् धूमात्’ इत्यादिना पञ्चावयवान् प्रयुङ्क्ते । ततः व्याप्तिपक्षधर्मताबोधे सति उत्पन्नाम् अप्रयोजकशङ्कां तर्कः विघटयति । ततः व्याप्यवत्तानिर्णयद्वारा ‘पर्वतो वह्निमान्’ इति निर्णयो जायत इति ।

संसारबीजस्य मिथ्याज्ञानस्य निवर्तकः आत्मतत्त्वनिर्णयस्तु सामग्रीविशेषमपेक्षते । तथाहि – शरीरादिषु आत्मत्वभ्रान्तिरेव मिथ्याज्ञानं संसारमूलम् । तन्निवर्तकञ्च आत्मतत्त्वज्ञानं निर्णयात्मकं साक्षात्कारात्मकञ्च । तच्च योगं समाधिविशेषमपेक्षते ।[[40]](#footnote-41) अत एवाह सूत्रकारः –**‘अरण्यगुहापुलिनादिषु योगाभ्यासोपदेशः’** (४.२.४२) इति । समाधिश्च इन्द्रियार्थेभ्यः प्रत्याहृतस्य आत्मनो निजौकसि हृत्पुण्डरीकादिप्रदेशे विधारकेण प्रयत्नेन धार्यमाणस्य मनसः आत्मना सह तत्त्वबुभुत्साविशिष्टः संयोगः । सति तस्मिन् इन्द्रियार्थेषु बुद्धयो नोत्पद्यन्ते । तदभ्यासवशात् आदरनैरन्तर्यदीर्घकालताविशिष्टात् तत्त्वसाक्षात्कारः उत्पद्यते । यद्यपि क्षुत्पिपासाशीतोष्णव्याधिप्रभृतिभिः नैकैः निमित्तैः अनिच्छतोऽपि मुमुक्षोः बुद्धय उत्पद्यन्ते, ऐकाग्र्यं बाधन्ते तथापि जन्मान्तरोपचितधर्मातिशयवशात् योगाभ्याससामर्थ्येन च ऐकाग्र्यं सिध्यति ।

तत्त्वज्ञानप्राप्तौ अन्यान्यपि साधनानि अनुष्ठेयानि भवन्ति – यमनियमाभ्याम् आत्मसंस्कारः अध्यात्मविधिः ज्ञानग्रहणाभ्यासः समशीलैःसंवादश्चेति । तदुक्तं –‘**तदर्थं यमनियमाभ्यामात्मसंस्कारो योगाच्च अध्यात्मविध्युपायैः’**(४.२.४६) **‘ज्ञानग्रहणाभ्यासः तद्विद्यैश्च सह संवादः’**(४७), **‘तं शिष्यगुरुसब्रह्मचारिविशिष्टश्रेयोऽर्थिभिरनसूयुभिरभ्युपेयात्’**(४८) इति ।

तत्र **अहिंसासत्यास्तेयब्रह्मचर्यापरिग्रहाः यमाः ।**

अहिंसा – सर्वदा सर्वथा सर्वभूतानाम् अनभिद्रोहः । सत्यम्[[41]](#footnote-42) – यथादृष्टं यथानुमितं यथाश्रुतं तथा वाङ्मनश्चेति । अस्तेयम् – अशास्त्रपूर्वकं परतो द्रव्यस्वीकारस्य प्रतिषेधः । ब्रह्मचर्यम् – गुप्तेन्द्रियस्य उपस्थस्य संयमः । अपरिग्रहः[[42]](#footnote-43) – विषयाणाम् आर्जनरक्षणक्षयसङ्गहिंसादोषदर्शनाद् अस्वीकरणम् ।

**शौचसन्तोषतपःस्वाध्यायेश्वरप्रणिधानानि नियमाः ।**

शौचम् – मृज्जलादिजनितं मेध्याभ्यवहरणादिजनितं[[43]](#footnote-44) च बाह्यम् । आदभ्यन्तरम् - चित्तमलानां[[44]](#footnote-45) रागद्वेषमदमानासूयादीनां मैत्र्यादिना आक्षालनम् । सन्तोषः – प्राणयात्रामात्रनिर्वाहकसाधनाद् अधिकस्य अनुपादित्सा । तपः - द्वन्द्वसहनम् । द्वन्द्वश्च – शीतोष्णे सुखदुःखे मानापमानौ लाभालाभौ जयापजयौ । कृच्छ्रचान्द्रायणसान्तपनादिव्रतानि च तपः । स्वाध्यायः - मोक्षशास्त्राणाम् अध्ययनं प्रणवजपो वा । ईश्वरप्रणिधानम् – परमगुरौ ईश्वरे सर्वकर्मसमर्पणम्, कर्मफलानुसन्धिशून्यता[[45]](#footnote-46) ।

एतैः यमैः नियमैश्च आत्मसंस्कारः – अधर्महानं धर्मौपचयश्च भवति । तदुक्तं – **‘योगाङ्गानुष्ठानात् अशुद्धिक्षये ज्ञानदीप्तिराविवेकख्यातेः’** (योगसूत्रं, साधनपाद.२८) ।

**प्राणायामः प्रत्याहारः ध्यानं धारणेति अध्यात्मविधिः ।**

श्वासप्रश्वासयोः गतिविच्छेदः प्राणायामः[[46]](#footnote-47) । प्राणायामसामान्यलक्षणमेतत् रेचकपूरककुम्भकेष्वस्ति । ‘निष्काम्य नासाविवरादशेषं प्राणं बहिः शून्यमिवानिलेन । निरुद्ध्य सन्तिष्ठति रुद्धवायुः स रेचको नाम महानिरोधः ॥’ ‘बाह्यस्थितं घ्राणपुटेन वायुमाकृष्य तेनैव शनैः समन्तात् । नाडीश्च सर्वाः परिपूरयेद् यः स पूरको नाम महानिरोधः ॥’ ‘न रेचको नैव च पूरकोऽत्र नासापुटे संस्थितमेव वायुम् । सुनिश्चलं धारयति क्रमेण कुम्भाख्यमेतत् प्रवदन्ति तज्ज्ञाः ॥’

बहिरिन्द्रियाणां स्वस्वविषयवैमुख्येन अवस्थापनं प्रत्याहारः । नाभिचक्रादौ चित्तस्य विषयान्तरवैमुख्येन अवस्थापनं धारणा । **‘देशबन्धश्चित्तस्य धारणा’** (योगसूत्रं, विभूतिपाद.१) । धारणैव धारावाहिकी ध्यानम् । **‘तत्प्रत्ययैकतानता ध्यानम्’** (योगसूत्रं, विभूतिपाद. २) ।

**ज्ञानग्रहणाभ्यासः**

ज्ञायते अनेनेति ज्ञानम् आत्मविद्याशास्त्रम् । तस्य ग्रहणम् अध्ययनधारणे । अभ्यासः – सततक्रिया अध्ययनश्रवणचिन्तनानि ।

**ज्ञानग्रहणाभ्यासनिरतैः गुरुशिष्यसब्रह्मचारिभिः[[47]](#footnote-48) सह संवादोऽपि ।**

समाय वादः संवादः । प्रमाणेन तत्त्वमध्यवसितं भवति, तस्याभ्यनुज्ञानं तर्केण भवति । संवादस्तु तत्र प्रज्ञापरिपाकाय । परिपाकश्च संशयच्छेदनम् । संशयश्च ‘किं देहातिरिक्त आत्मा उत् नेति’ । तस्य च्छेदनम् – आत्मनि तदवरोधः ।

निर्णयः

शाब्दबोधः

उपमितिः

प्रत्यक्षम्

अनुमितिः

1. **कथा**

वादजल्पवितण्डाः नानावक्तृकपूर्वोत्तरपक्षप्रतिपादकवाक्यसन्दर्भः कथा । सा त्रिविधा वादः, जल्पः, वितण्डा इति । प्रमाणतर्कपूर्वकः तत्त्वनिर्णयफलकः कथाविशेषो वादः । छलजातिनिग्रहस्थानप्रयोगबहुलः विजयफलकः कथाविशेषो जल्पः । स्वपक्षस्थापनाहीनः परपक्षदूषणमात्रावसानः कथाविशेषो वितण्डा ।

गुरुसब्रह्मचारिविशिष्टश्रेयोर्थिभिः सह वादः । अप्रहीणदोषैः नास्तिकादिभिः सह जल्पवितण्डे । उत्पन्नतत्त्वज्ञानस्य संरक्षणार्थं जल्पवितण्डे उपयुज्येते, बीजप्ररोहसंरक्षणार्थं कण्टकशाखावरणवत् । तत्त्वज्ञः स्वयं छलजातिनिग्रहस्थानानि न प्रयुञ्जीत । यदा तु स कथायां नास्तिकेन अभिनिविष्टबुद्धिना वा प्रतिवादिना छलादिबलेन अवज्ञायते तदा तु स्वयमपि छलादिकमवलम्ब्य जल्पेन वितण्डया वा प्रतिवादिनं पराभवेत् । इत्थं तत्त्वज्ञानपालनार्थं जल्पवितण्डासमाश्रयणमवश्यं कर्तव्यम्, न तु लाभपूजाख्यात्यर्थम् । नास्तिकादिना सह कथायामपि तत्त्वज्ञस्य तूष्णींभावे तु अज्ञानिनो लोकाः ‘अयं पराजित’ इति मत्वा परोक्तमेव सिद्धान्तत्वेन श्रद्धया मनसि निधाय वञ्चिता भवेयुः, शिष्याणाञ्च तत्त्वज्ञानास्था शैथिल्यं यायात् । तदुक्तं – दुश्शिक्षितकुतर्कांशलेशवाचालिताननाः ।

शक्याः किमन्यथा जेतुं वितण्डाटोपपण्डिताः ॥

गतानुगतिको लोकः कुमार्गं तत्प्रतारितः ।

मा गादिति च्छलादीनि प्राह कारुणिको मुनिः ॥(न्यायमञ्जरी)

कथा

वितण्डा

जल्पः

वादः

**प्रमाणतर्कसाधनोपालम्भः सिद्धान्ताविरुद्धः पञ्चावयवोपपन्नः पक्षप्रतिपक्षपरिग्रहो वादः(१.२.१)**

**यथोक्तोपपन्नश्छलजातिनिग्रहस्थानसाधनोपालम्भो जल्पः (१.२.२)**

**सः प्रतिपक्षस्थापनाहीनो वितण्डा ।**

1. **हेत्वाभासः**

**‘सव्यभिचारविरुद्धप्रकरणसमसाध्यसमकालातीता हेत्वाभासाः’ (१.२.४) ।**

हेतुलक्षणरहिता हेतुवद् आभासमानाः **हेत्वाभासाः** ।

पञ्चभिः लक्षणैः उपेतो हेतुः साध्यसाधनक्षमो भवति, नान्यथा । पञ्चानां लक्षणानाम् एकैकस्याभावे पञ्च हेत्वाभासाः भवन्ति– साध्यसमः, विरुद्धः, सव्यभिचारः, कालातीतः, प्रकरणसम इति ।

**हेतोः केनापि रूपेण रहिताः कैश्चिदन्विताः ।**

**हेत्वाभासाः पञ्चधा ते गौतमेन प्रकीर्तिताः॥**

पक्षधर्मताशून्यो हेतुः साध्यसमः । यथा शब्दः अनित्यः चाक्षुषत्वात् इति । न हि शब्दे चाक्षुषत्वं वर्तते, अपि तु श्रावणत्वमेव । साध्यमिव पक्षे असिद्धो हेतुः साध्यसमः । अस्य ‘असिद्ध’ इति संज्ञान्तरम् । सिद्धो हि हेतुः असिद्धं साध्यं साधयति । असिद्धश्चेत् हेतुः साध्येन समः इति साध्यं साधयितुं न प्रभवति ।

सपक्षसत्त्वशून्यो हेतुः विरुद्धः । यथा अयम् अश्वः विषाणित्वात् इति । अश्वे क्वचिदपि विषाणित्वं न हि वर्तते ।

विपक्षासत्त्वशून्यो हेतुः सव्यभिचारः । यथा पर्वतो धूमवान् वह्नेः इति । वह्निः निर्धूमे अयोगोलके वर्तते । अतः विपक्षवृत्तिरेव ।

अबाधितत्वरहितो हेतुः कालातीतः । यथा अग्निः अनुष्णः द्रव्यत्वात् इति । अत्र “अग्निः उष्णः” इति साध्याभावनिश्चयः प्रत्यक्षप्रमाणात् जायते ।

हेतुवाक्यश्रवणात् प्राग् ‘अग्निः अनुष्णः’ इति प्रतिज्ञावाक्यश्रवणमात्रेण साध्याभावनिश्चयजननात् साध्यसन्देहो न भवति । अतः हेतुवाक्यप्रयोगस्यावश्यकता न भवति । यतो हि यावता कालेन साध्यं सन्दिह्यते तावान् एव हेतुप्रयोगस्य समुचितकालः । स च अतीतः । तथा च कालः अतीतः यस्येति व्युत्पत्त्या कालातीत इति व्यपदेशः अस्य हेतोः भवति ।

एवं नरशिरःकपालं शुचि प्राण्यङ्गत्वात् इति । अत्र ‘नरशिरःकपालमशुचि’ इति साध्याभावनिश्चयः शब्दप्रमाणेन जायते ।‘नारं स्पृष्ट्वाऽस्थि सस्नेहं सवासा जलमाविशेत्’ इति स्मृतिवचनं[[48]](#footnote-49) नरास्थिसंस्पर्शजनितायाः अशुद्धेः निवारणाय जलावगाहनं विदधत् नरशिरः कपालस्य अशुचित्वं ज्ञापयति।

असत्‍प्रतिपक्षितत्वरहितो हेतुः प्रकरणसमः । यथा शब्दो नित्यः श्रावणत्वात् इति । अत्र ‘शब्दोऽनित्य’ इति साध्याभावबोधनाय हेत्वन्तरं कृतकत्वं विद्यते । सन् वर्तते प्रतिपक्षः प्रतिहेतुः यस्येति व्युत्पत्त्या प्रकरणसमो हेतुः सत्प्रतिपक्ष इत्युच्यते ।

प्रकरणं = प्रक्रिया विचारः । तस्मिन् प्रस्तुते किञ्चिदर्थसाधनार्थं हेतौ प्रदर्शिते सति हेतोः निर्णायकत्वेन सद्य एव प्रकरणं समाप्येत । अयं सत्प्रतिपक्षहेतुस्तु प्रकरणसमापनक्षमो न भवति । अपि तु पूर्ववद् प्रकरणं प्रवर्तयति । अतः प्रकरणं समं निर्विशेषं असमाप्तं येनासौ हेतुः प्रकरणसम इत्युच्यते ।

सव्यभिचारः = अनैकान्तिकः

प्रकरणसमः = सत्प्रतिपक्षः

साध्यसमः = असिध्दः

कालातीतः = बाधितः कालात्ययापदिष्टः

हेत्वाभासः(दुष्टहेतुः)

सव्यभिचारः

विरुध्दः

कालातीतः

प्रकरणसमः

साध्यसमः

**दोषपञ्चकम्**

हेतोः आभासाः हेत्वाभासाः दोषाः । ते पुनः पञ्चधा भवन्ति – असिद्धिः, विरोधः, व्यभिचारः, बाधः, सत्प्रतिपक्ष इति ।

हेतोः पक्षावृत्तित्वम् असिद्धिः । यथा शब्दो अनित्यः चाक्षुषत्वात् इत्यत्र चाक्षुषत्वस्य शब्दावृत्तित्वम् असिद्धिः ।

हेतोः सपक्षवृत्तित्वाभावो विरोधः । यथा अयम् अश्वः विषाणित्वात् इत्यत्र विषाणित्वस्य अश्वावृत्तित्वम् ।

हेतोः विपक्षवृत्तित्वं व्यभिचारः । यथा पर्वतो धूमवान् वह्नेः इत्यत्र वह्नेः धूमाभाववद् वृत्तित्वम् ।

हेतोः साध्याभाववत्‍पक्षकत्वं बाधः । यथा अग्निः अनुष्णः द्रव्यत्वात् इत्यत्र द्रव्यत्वस्य उष्णत्ववदग्निः।

हेतोः साध्याभावव्याप्यवत्‍पक्षकत्वं सत्प्रतिपक्षः । यथा शब्दः नित्यः श्रावणत्वात् इत्यत्र नित्यत्वाभावव्याप्यकृतकत्ववच्छब्दः ।

असिद्धिः नानाविधा – पक्षावृत्तित्वं हेतोः स्वरूपासिद्धिरुक्तैव । हेतोः पक्षैकदेशावृत्तित्वं भागासिद्धिः । यथा श्ब्दोऽनित्यः प्रयत्ननान्तरीयकत्वात् इत्यत्र प्रयत्ननान्तरीयकत्वस्य शब्दजश्ब्दावृत्तित्वम् । आद्यशब्दस्य पुरुषप्रयत्नाधीनत्वेऽपि द्वितीयादिशब्दानां शब्दजानां प्रयत्नाधीनत्वाभावात् । हेतुघटकस्य विशेषणस्य पक्षावृत्तित्वं विशेषणासिद्धिः । यथा शब्दो नित्यः द्रव्यत्वे सति स्पर्शशून्यत्वात् इत्यत्र द्रव्यत्वस्य शब्दावृत्तित्वम् । हेतुघटकविशेष्यस्य पक्षावृत्तित्वं विशेष्यासिद्धिः । यथा शब्दो नित्यः स्पर्शशून्यत्वे सति द्रव्यत्वात् इत्यत्र द्रव्यत्वस्य शब्दावृत्तित्वम् । पक्षतावच्छेदकाभाववत्पक्षः आश्रयासिद्धिः । यथा गगनारविन्दं सुरभि अरविन्दत्वात् सरोजारविन्दवत् इत्यत्र गगनीयत्वाभाववदरविन्दत्वम् ।

अव्याप्त्यतिव्याप्त्यसम्भवरूपाः त्रयो लक्षणदोषाः यथाक्रमं भागासिद्धिव्यभिचारस्वरूपासिद्धिषु अन्तर्भवन्ति । तद्यथा गौः इतरेभ्यो भिद्यते कपिलत्वात् इत्यत्र पक्षैकदेशश्वेतगवादिवृत्तित्वाभावः कपिलत्वस्य भागासिद्धिः । गौः इतरेभ्यो भिद्यते शृङ्गित्वात् इत्यत्र गवेतरमहिषादिवृत्तित्वं शृङ्गित्वस्य व्यभिचारः । गौः इतरेभ्यो भिद्यते एकशफवत्त्वात् इत्यत्र गोसामान्यावृत्तित्वम् एकशफवत्वस्य स्वरूपासिद्धिः ।

**अनैकान्तिकः सव्यभिचारः (१.२.५)**

**सिद्धान्तमभ्युपेत्य तद्विरोधी विरुद्धः ।**

**यस्मात् प्रकरणचिन्ता स निर्णयार्थमपदिष्टः प्रकरणसमः ।**

**साध्याविशिष्टः साध्यत्वात् साध्यसमः ।**

**कालात्ययापदिष्टः कालातीतः ।**

1. **छलम् –**

**वचनविघातो अर्थविकल्पोपपत्या छलम् (१.२.१०)**

**तत् त्रिविधं वाक्छलं सामान्यच्छलम् उपचारच्छलञ्चेति ।**

वक्त्रा प्रयुक्तस्य शब्दस्य अविवक्षितम् अर्थान्तरं परिकल्प्य दूषणाभिधानं छलम् । तत् त्रिविधम् । वाक्‌छलं, सामान्यच्छलम्, उपचारच्छलम् इति । अभिधावृत्तिव्यत्ययेन दूषणाभिधानं वाक्‍छलम् । तात्पर्यव्यत्ययेन दूषणाभिधानं सामान्यच्छलम् । लक्षणावृत्तिव्यत्ययेन दूषणाभिधानम् उपचारच्छलम् इति ।[[49]](#footnote-50)

**अविशेषाभिहितेऽर्थे वक्तुरभिप्रायात् अर्थान्तरकल्पना वाक्छलम् ।**

वाक्‌छलम् – एकं शक्यार्थं बोधयितुं प्रयुक्तस्य नानार्थकस्य पदस्यअन्यं शक्यार्थं परिकल्प्य दूषणम् । तद्यथा – केनचित् पुरुषेण ‘आगतः नवकम्बलोऽयं देवदत्तः’ इति नूतनार्थाभिप्रायेण नवशब्दे प्रयुक्ते सति, छलवादी अपरः पुरुषः नवशब्दस्य नवत्वसङ्ख्यार्थं परिकल्प्य तद्‍वाक्यं निषेधति ‘कुतोऽस्य दरिद्रस्य नव कम्बलाः, यस्यैकोऽपि दुर्लभ’ इति ।

**सम्भवतोऽर्थस्य अतिसामान्ययोगादसम्भूतार्थकल्पना सामान्यच्छलम् ।**

सामान्यच्छलम् - एकेन तात्पर्येण प्रयुक्तस्य वाक्यस्य तात्पर्यान्तरम् आदाय दूषणमिति द्वितीयम् । यथा –‘ब्राह्मणेऽस्मिन् विद्याचरणसम्पदस्ति’ इति तात्पर्येण कश्चित् ‘ब्राह्मणोऽसौ विद्याचरणसम्पन्न’ इति वाक्यं प्रयुङ्क्ते । तच्छ्रुत्वा छलवादी अन्यः पुरुषः तद्वाक्यस्य ‘ब्राह्मण्यं विद्याचरणसम्पदो हेतुः’ इति तात्पर्यं परिकल्प्य ‘व्रात्येऽपि विद्याचरणसम्पद् भवेत्, व्रात्योऽपि ब्राह्मणः स्यात्’ इति प्रतिषेधति ।

**धर्मविकल्पनिर्देशे अर्थसद्भावप्रतिषेध उपचारच्छलम् ।**

उपचारच्छलम् - लक्ष्यार्थं बोधयितुं प्रयुक्तस्य पदस्य शक्यार्थमादाय दूषणमिति तृतीयम् । यथा – कश्चन पुरुषः मञ्चपदात् लक्षणया मञ्चस्थपुरुषं बुबोधयिषुः ‘मञ्चाः क्रोशन्ति’ इति वाक्यं प्रयुङ्क्ते । तच्छ्रुत्वा छलवादी अन्यः कश्चित् पुरुषः मञ्चपदस्य शक्यार्थं मञ्चं परिकल्प्य तदुक्तिं प्रतिषेधति ‘कथं काष्ठमया अचेतनाः मञ्चाः क्रोशन्ति’ इति ।

छलम्

वाक्छलम्

सामान्यच्छलम्

उपचारच्छलम्

1. **जातिः**

वादिना स्थापनाहेतौ प्रयुक्ते सति प्रतिवादिना तत्प्रतिषेधबुद्ध्या प्रयुक्तं प्रतिरोधासमर्थम् उत्तरं जातिरित्युच्यते । यदा वादिना प्रयुक्तं स्थापनाहेतुं प्रतिवादी साध्विति मन्यते तदा सः लाभपूजाख्यातिकामः जातिं प्रयुङ्क्ते – ‘कदाचिदयं जात्युत्तरेण आकुलीकृतो नोत्तरं प्रतिपद्येत । उत्तराप्रतिपत्त्या च निगृह्येत । ततश्च मे विजय एव स्यात् । जातेः अनभिधाने तु मम स्यात् पराजयः, तस्माद्‌ वरमुत्पादनं सन्देहस्य’ इति ।

जातिः चतुर्विंशतिविधा - साधर्म्यसमा[[50]](#footnote-51) वैधर्म्यसमा उत्कर्षसमा अपकर्षसमा वर्ण्यसमा अवर्ण्यसमा विकल्पसमा साध्यसमा प्राप्तिसमा अप्राप्तिसमा प्रसङ्गसमा प्रतिदृष्टान्तसमा अनुत्पत्तिसमा संशयसमा प्रकरणसमा अहेतुसमा अर्थापत्तिसमा अविशेषसमा उपपत्तिसमा उपलब्धिसमा अनुपलब्धिसमा नित्यसमा अनित्यसमा कार्यसमा इति ।

1. **साधर्म्यसमा – पक्षे केनचित् विपक्षसाधर्म्येण साध्याभावापादकमुत्तरम् ।**

यथा वादिना शब्दोऽनित्यः कृतकत्वात् घटवत् इति वाक्ये प्रयुक्ते सति ‘शब्दः अमूर्तत्वेन रूपेण आकाशसधर्मा भवति, अतः शब्दः आकाशवत् नित्यः कुतो न’ इतिवदन् प्रतिवादी दूषयति ‘शब्दः नित्यः अमूर्तत्वात् आकाशवत्’ इति । अत्र मूर्तत्वं नाम क्रियाश्रयत्वं, अमूर्तत्वं क्रियाशून्यत्वं आकाशे शब्दे उभयत्रापि अस्ति’ इति ।

अत्र अनित्ये[[51]](#footnote-52) घटगतरूपादौ कर्मणि च अमूर्तत्वस्य विद्यमानत्वात् प्रतिवादिनोक्तम् अनुमानं व्यभिचारग्रस्ततया असत् ।

1. **वैधर्म्यसमा – पक्षे केनचित् दृष्टान्तवैधर्म्येण साध्याभावापादकमुत्तरम् ।**

यथा शब्दोऽनित्यः कृतकत्वात् घटवत् इति वाक्ये प्रयुक्ते सति ‘दृष्टान्तो घटः मूर्तः , पक्षः शब्दस्तु अमूर्तः। तथा च शब्दस्य घटेन वैधर्म्यात् घटस्य अनित्यत्वेऽपि शब्दस्य नित्यत्वमेव स्यात्’ इति वदन् प्रतिवादी दूषयति ।

अत्र प्रतिवादिनोऽभिप्रेतमनुमानं, ‘शब्दः नित्यः अमूर्तत्वात् यन्नैवं तन्नैवं यथा घटः’ इति । तच्च घटगतरूपादौ कर्मणि च व्यभिचरितम् ।

1. **उत्कर्षसमा – दृष्टान्तगतस्य धर्मान्तरस्य पक्षे आपादनम् ।**

यथा शब्दो अनित्यः कृतकत्वात् घटवत् इति वाक्ये प्रयुक्ते ‘घटवत् शब्दः अनित्यः चेत् घटवत् रूपवानपि भवतु’ इति दृष्टान्तधर्मं रूपं शब्दे आपादयन् प्रतिवादी दूषयति ।

अत्र ‘शब्दः रूपवान् कृतकत्वात् घटवत्’ इत्यनुमानं प्रतिवादिनः अभिप्रेतं प्रत्यक्षप्रमाणेन श्रोत्रेण बाधितम्, शब्दे रूपाभावस्य निश्चितत्त्वात् ।

1. **अपकर्षसमा – दृष्टान्ते अवर्तमानस्य पक्षगतस्य धर्मान्तरस्य पक्षे विरहापादनम् ।**

यथा शब्दो अनित्यः कृतकत्वात् घटवत् इति वाक्ये प्रयुक्ते सति ‘घटवदेव शब्दः श्रावणत्वशून्यो भवतु’ इत्यापादनम्।

अत्र शब्दस्य श्रावणत्वशून्यत्वं प्रत्यक्षप्रमाणेन बाधितम् ।

1. **वर्ण्यसमा[[52]](#footnote-53) – दृष्टान्तधर्मस्य हेतोः पक्षे साधनीयत्वेन आपादनम् ।**

इदञ्च हेतुव्यक्तेः पक्षदृष्टान्तोभयसाधारण्याभावस्थले सम्भवति । तद्यथा – वादिना ‘आत्मा द्रव्यं गुणवत्त्वात् लोष्टवत् । गुणश्चात्र दृष्टान्ते रूपादिः, पक्षे ज्ञानादिः’ इत्यभिहिते सति पूर्वपक्षी, ‘आत्मनि लोष्टगत गुणस्य रूपादेः असिद्धत्वात् द्रव्यत्वमिव रूपादिमत्त्वमपि आत्मनि साधनीयं स्यात्’ इति आपादयति ।

अत्रोत्तरम् - साध्यव्याप्यतावच्छेदकीभूतयद्रूपावच्छिन्नो हेतुः पक्षे वर्तते, तद्रूपावच्छिन्नयत्किञ्चिद्व्यक्तिमान् दृष्टान्तो भवितुमर्हति । पक्षगतहेतुव्यक्तिमानेव दृष्टान्त इति नियमो नास्ति । द्रव्यत्वस्य व्याप्यतावच्छेदकं गुणत्वं, तदवच्छिन्नस्य रूपादेः आत्मनि असिद्धत्वेऽपि ज्ञानादेः सिद्धत्वात् आत्मनि रूपादिः न साधनीयः । तथा च आत्मनि गुणवत्त्वसाधने सिद्धसाधनं, रूपवत्त्वसाधने ‘अरूपमस्पर्शम्’ इत्यादि श्रुत्या बाधः ।

1. **अवर्ण्यसमा[[53]](#footnote-54) – साध्यस्य हेतुत्वेन आपादनम् ।**

यथा – ‘आत्मा द्रव्यं गुणवत्त्वात् लोष्टवत्’ इति वादिना अभिहिते सति, पूर्वपक्षी ‘लोष्टादिगतः गुणः रूपादिः पक्षे आत्मनि असिद्धः । यथा तेन असिद्धेन गुणेन रूपादिना आत्मनि द्रव्यत्वं साध्यते तथा असिद्धेन द्रव्यत्वेन गुणवत्त्वं कुतो न साध्यते’ इति आपादयति ।

अत्र पूर्वपक्षिणः ‘आत्मा रूपवान् द्रव्यत्वात्’ इत्यनुमानमभिप्रेतञ्चेत् श्रुत्या बाधः । वाय्वादौ व्यभिचारश्च । ‘आत्मा गुणवान् द्रव्यत्वात्’ इत्यनुमानस्याभिप्रेतत्वे उत्पत्तिकालावच्छिन्नघटादौ व्यभिचारः सिद्धसाधनञ्च ।

1. **विकल्पसमा – हेतुमति धर्मान्तरविकल्पप्रदर्शनपूर्वकं साध्यविकल्पापादनम् ।**

तद्यथा – ‘मनः सक्रियं क्रियाहेतुगुणवत्त्वात् लोष्टवत्’ इति वादिनोक्ते सति पूर्वपक्षी ‘क्रियाहेतुगुणयुक्तं किञ्चित् गुरु यथा लोष्टादि, किञ्चित् लघु यथा वाय्वादि, तथा क्रियाहेतुगुणवत् किञ्चित्क्रियावत् लोष्टादि, किञ्चित्क्रियाशून्यं मनः भवतु’ इति आपादयति ।

अत्र ‘क्रियाहेतुगुणवत्त्वं सक्रियत्वव्यभिचारि गुरुत्वव्यभिचारात्’ इत्यनुमानं पूर्वपक्षिणोभिप्रेतम् । तच्च दुष्टम् । तेजस्त्वादौ व्यभिचारात् ।

1. **साध्यसमा –दृष्टान्तस्य पक्षसाम्यापादनम्[[54]](#footnote-55) ।**

यथा ‘मनः सक्रियं क्रियाहेतुगुणवत्त्वात् लोष्टवत् इत्यनुमाने प्रयुक्ते, पूर्वपक्षी ‘यथा लोष्टः तथा मन इति त्वया यद्युच्यते तदा यथा मनः तथा लोष्टः इत्यप्यायातम् । तथा च मनसीव लोष्टेऽपि क्रियावत्त्वं साधनीयं स्यात्’ इत्यापादयति ।

अत्र लोष्टे सक्रियत्वानुमानं सिद्धसाधनात् न सम्भवति ।

1. **प्राप्तिसमा – प्राप्त्या दूषकमुत्तरम् ।**

प्राप्तिश्च पक्षे साध्यहेत्वोः सामानाधिकरण्यम् । यथा ‘आत्मा द्रव्यं गुणवत्त्वादिति’ अनुमाने प्रयुक्ते सति‘ तत्र गुणवत्त्वं पक्षे आत्मनि द्रव्यत्वरूपसाध्येन समानाधिकरणं सदेव द्रव्यत्वरूपसाध्यस्य साधकं वाच्यम्, न तु लोष्टे द्रव्यत्वसामानाधिकरणं सत् गुणवत्त्वं द्रव्यत्वसाधकं भवितुमर्हति । लोष्टादिदृष्टान्तगतस्य गुणस्य रूपादेः पक्षे आत्मनि असिद्धत्वात्[[55]](#footnote-56) । आत्मनि द्रव्यत्वसामानाधिकरण्यञ्च गुणवत्त्वस्य असिद्धम्[[56]](#footnote-57) । अतस्तस्य आत्मनि द्रव्यत्वसाधकत्वं न सम्भवतीति दूषणाभिधानम् ।

अत्र पक्षवृत्तिहेतुव्यक्तेः साध्यसामानाधिकरणहेतुव्यक्तेश्च ऐक्यं भवेत् इति नियमः पूर्वपक्षिणोऽभिमतः । स च असिद्धः । अपि तु पक्षवृत्तितावच्छेदकं साध्यसामानाधिकरण्यावच्छेदकं (साध्यव्याप्यतावच्छेदकं) रूपं विभिन्नहेतुव्यक्तिनिष्ठमपि एकं भवेदित्येव नियमः । तथा च आत्मवृत्तितायाः ज्ञानादिगुणनिष्ठायाः, लोष्टे द्रव्यत्वसामानाधिकरण्यस्य रूपादिगुणनिष्ठस्य च एकमवच्छेदकं गुणत्वं भवितुमर्हति । तेनानुगतरूपेण गुणव्यक्तयः द्रव्यत्वं साधयन्ति ।

1. **अप्राप्तिसमा – अप्राप्त्या दूषकमुत्तरम् ।**

अप्राप्तिः पक्षे हेतुसाध्ययोः सामानाधिकरण्याभावः ।तद्यथा – ‘आत्मा द्रव्यं गुणवत्त्वात्’ इत्यनुमानप्रयोगे सति ‘तत्र च पक्षे आत्मनि असिद्धस्य गुणस्य रूपादेः पक्षे आत्मनि साध्यसाधकत्वं यदि स्वीक्रियते तदा हेतोः स्वासमानाधिकरणसाध्यसाधकत्वाङ्गीकारात् तेनैव हेतुना सर्वेषां साधनं सम्भवेत् । तथा च स एव हेतुः साध्याभावमपि किमिति न साधयेत्’ इति प्रत्यवस्थानम् ।

अत्र प्रतिवादिनोऽनुमानं ‘आत्मा न द्रव्यं गुणवत्त्वात्’ इति पर्यवस्यति । इदञ्च दुष्टम्, घटादौ व्यभिचारात् विरोधाच्च ।

1. **प्रसङ्गसमा – साधनविषयकप्रश्नपरम्परापादनम् ।**

यथा वादिना ‘शब्दो अनित्यः कृतकत्वात् घटवत्’ इत्युक्ते सति प्रतिवादिना ‘शब्दस्य कृतकत्वे साधनं वक्तव्यं, तत्रापि साधनं प्रदर्शनीयं, तत्र पुनः साधनं दर्शनीयम्, इत्थञ्च अनवस्था’ इति आपादनम् ।

अत्र श्ब्दस्य कृतकत्वं प्रत्यक्षसिद्धमतः न साधनान्तरं वक्तव्यम् । अतो नानवस्था ।

1. **प्रतिदृष्टान्तसमा – दृष्टान्तान्तरेण तेनैव हेतुना साध्याभावापादनम् ।**

यथा ‘मनः सक्रियं क्रियाहेतुगुणवत्त्वात् लोष्टवत्’ इत्युक्ते सति, पूर्वपक्षी ‘क्रियाहेतुगुणवद्[[57]](#footnote-58) आकाशं निष्क्रियं दृष्टमिति तेन आकाशदृष्टान्तेन तेनैव क्रियाहेतुगुणवत्त्वेन हेतुना मनसि क्रियाशून्यत्वं स्याद्’ इति आपादयति ।

अत्र ‘मनः निष्क्रियं क्रियाहेतुगुणवत्त्वात् आकाशवत्’ इति पूर्वपक्षानुमानं फलति । तच्च दुष्टं लोष्टादौ व्यभिचारात् ।

1. **अनुत्पत्तिसमा – अनुत्पत्त्या दूषकमुत्तरम् ।**

तद्यथा वादिना ‘वायुः द्रव्यं चलनात् जीर्णपर्णवत्’ इति अनुमाने प्रयुक्ते, पूर्वपक्षी ‘वायौ चलनस्य उत्पत्तेः पूर्वं तत्र चलनरूपहेतोरभावात् तत्र द्रव्यत्वरूपसाध्यं न सिद्ध्यति । अतो न द्रव्यत्वम् इति दूषयति ।

अत्रेदमुत्तरम् – द्विविधो हेतुः कारको ज्ञापकश्चेति । तत्र कारकास्याभावे कार्यं नैव भवति, यथा दण्डस्य अभावे नैव घटः जायते । ज्ञापकस्य तु अभावेऽपि ज्ञाप्यं तिष्ठति यथा ज्ञापकस्य वचनस्याभावेऽपि भूमौ चिरनिखातो निधिः । चलनवत्त्वमपि वायौ द्रव्यत्वस्य ज्ञापको हेतुः । अतः चलनविरहदशायामपि तेन ज्ञाप्यं द्रव्यत्वं वायौ भवितुमर्हति ।

1. **संशयसमा – उभयसाधारणधर्मप्रदर्शनपूर्वकं साध्यसंशयोद्भावनम् ।**

यथा ‘शब्दः अनित्यः कृतकत्वात् घटवत्’ इत्युक्ते सति प्रतिवादिना ‘शब्दे कृतकत्वेन रूपेण अनित्यघटसाधर्म्यं, श्रावणत्वेन रूपेण नित्यशब्दत्वजातिसाधर्म्यञ्च वर्तते । अतः ‘शब्दः अनित्य उत नित्यः’ इति संशयोत्थापनम् ।

अत्रेदमुत्तरम् – ‘शब्दः अनित्यत्वव्याप्यकृतकत्ववान्’ इति निश्चयो विद्यते । स च ‘शब्दः नित्यो न वा’ इति संशयं प्रति प्रतिबन्धको भवति । अतः संशयो न जायते ।

1. **प्रकरणसमा[[58]](#footnote-59) – वादिनोक्तहेतोः साध्याभावसाधकहेत्वन्तरस्योद्भावनम् ।**

यथा ‘शब्दः अनित्यः कृतकत्वाद् घटवत्’ इति वादिनोक्ते सति ‘शब्दः नित्यः श्रावणत्वात् शब्दत्ववत्’ इत्यभिधानम् ।

अत्र वादिना उक्तसाधनस्य कृतकत्वस्य अनित्यत्वरूपसाध्यव्याप्यत्वात् शब्दरूपपक्षवृत्तित्वाच्च शब्दे अनित्यत्वसाधकत्वमस्ति । अतस्तेन हेतुना प्रतिवादिनोक्तमनुमानं सत्प्रतिपक्षितं भवति । अतस्तदुत्तरमसत् ।

प्रकरणसमजातेः प्रकरणसमहेत्वाभासात् इदं वैलक्षण्यं वर्तते । प्रतिवादिना स्वसाध्यनिर्णयद्वारा परसाध्यविघटनबुद्ध्या कृतः साधनप्रयोगः प्रकरणसमजातिः भवति । यथोपदर्शितमुदाहरणम् । यत्र तु वादिनः साधनं सत्प्रतिपक्षतया अनिश्चायकं करोमीति बुद्ध्या प्रतिवादिना प्रतिपक्षसाधनप्रयोगः कृतः, तत्र वादिनोक्तं साधनं प्रकरणसमहेत्वाभासो भवति । यथा ‘ह्रदो वह्निमान् धूमात्’ इति वादिनोक्ते सति ‘ह्रदः न वह्निमान् जलात्’ इति प्रतिवादिना अभिहिते सति वाद्युक्तसाधनं धूमः प्रकरणसमहेत्वाभासः ।

1. **अहेतुसमा – कालत्रयेऽपि हेतुत्वासम्भवप्रदर्शनेन दूषकमुत्तरम् ।**

तद्यथा – वादिना ‘पर्वतो वह्निमान् धूमात्’[[59]](#footnote-60) इति प्रयुक्ते सति प्रतिवादिना ‘धूमः किं वह्नेः पूर्वकालिकः उत उत्तरकालिकः उत समकालिकः । आद्ये, धूमकाले वह्नेरभावात् धूमः अविद्यमानवह्निं कथं साधयेत् । द्वितीये, वह्नेः धूमात् पूर्वमेव सिद्धत्वात्साधनेन धूमेन किम् ? धूमस्य साध्यपूर्वभावित्वविरहात् साधनत्वं च कथम् ? तृतीये, सव्येतरगोविषाणयोरिव एककालीनत्वाविशेषात् वह्निधूमयोः किं साध्यं किं साधनम् इत्यत्र नियामकाभावः’ इति दूषणाभिधानम् ।

अत्र प्रतिवादी त्रिधा धूमस्य वह्निसाधकताप्रतिषेधम् अभिमन्यते । धूमः न वह्निसाधकः वह्निपूर्वकालिकत्वात्, वह्न्युत्तरकालिकत्वात्, वह्निसमानकालिकत्वात् इति । अत्रापि प्रत्येकहेतोः प्रतिषेधरूपसाध्यात् पूर्वकालिकत्वं उत्तरकालिकत्वं समानकालिकत्वं वेति विकल्पसम्भवात् प्रत्येककल्पेऽपि प्रतिवादिनोक्तदोषस्य अनुवर्तनात् धूमस्य वह्निसाधकत्वप्रतिषेधो न सिद्ध्यति । अतः धूमस्य वह्निसाधकत्वं सिद्ध्यति ।

किञ्च, वह्निधूमयोः साध्यसाधनभावः न कार्यकारणभावरूपः वादिनोऽभिप्रेतः अपि तु ज्ञाप्यज्ञापकभावरूपः । ज्ञाप्यज्ञापकभावश्च समानकालिकयोः विभिन्नकालिकयोश्च सम्भवति । अतः साधकत्व प्रतिषेधाय उपन्यस्तम् अनुमानत्रयमपि व्यभिचरितम् ।

1. **अर्थापत्तिसमा[[60]](#footnote-61) – अर्थापत्त्याभासेन साध्याभावोद्भावनम् ।**

यथा वादिना ‘शब्दो अनित्यः कृतकत्वात् घटवत्’ इत्यभिधाने सति प्रतिवादिना ‘शब्दस्य नित्यत्वं विना स्पर्शवद्भिन्नत्वमनुपपन्नम् इत्यन्यथानुपपत्त्या नित्यत्वं शब्दस्य सिद्ध्येत्’ इत्यापादनम् ।

अत्र नित्यत्वाभावेऽपि घटगतरूपादौ कर्मणि च स्पर्शवद्भिन्नत्वं वर्तते । अतः स्पर्शवद्भिन्नत्वेन नित्यत्वं कल्प्यं न भवति, येन विना यदनुपपन्नं तस्यैव तत्कल्प्यत्वात् । अतः प्रतिवाद्युक्तः अर्थापत्त्याभास इति ।

1. **अविशेषसमा – केनचिद्‍रूपेण सर्वेषां दृष्टान्तादविशेषोद्भावनम् ।**

यथा ‘आत्मा द्रव्यं गुणवत्त्वात् घटवदित्यभिधाने सति ‘अस्तित्वरूपेण घटसाधर्म्यं सर्वत्र वर्तते । अतः सर्वं द्रव्यं स्यात्’ इति आपादनम् ।

अत्र ‘सर्वं द्रव्यं अस्तित्वात् घटवत्’ इत्यनुमानं प्रतिवादिसम्मतं फलति । तच्च गुणादौ व्यभिचरितम् ।

1. **उपपत्तिसमा – उभयपक्षसाधारण्येन साधनोपपत्त्या दूषकमुत्तरम् ।**

यथा – ‘शब्दो अनित्यः कृतकत्वात्’ इत्यभिहिते सति ‘यदि अनित्यत्वसाधकं कृतकत्वम् उपपद्यत इति शब्दस्याऽनित्यत्वं, तदा नित्यत्वसाधकं स्पर्शवद्भिन्नद्रव्यत्वमपि उपपद्यत इति नित्यत्वमपि शब्दस्य किं न स्यात्’ इति दूषणाभिधानम् ।

अत्र प्रतिवादिसम्मतमनुमानं ‘शब्दः नित्यः स्पर्शवद्भिन्नत्वात्’ इति । तच्च रूपादौ व्यभिचारग्रस्तम् । वाद्युक्तमनुमानं व्याप्त्यादिविशिष्टत्वात् साध्यसाधकं भवति ।

1. **उपलब्धिसमा – वाद्युपदर्शितसाधनाभावेऽपि साध्यस्योपलब्धिकथनम् ।**

यथा ‘शब्दः अनित्यः प्रयत्नानुविधायित्वात् घटवत् इत्यभिहिते सति ‘प्रयत्नं विनापि वायुसंयोगवशात् वृक्षशाखाभङ्गेन पटपटेति शब्दस्य जननात्, प्रयत्नानुविधायित्वाभावेऽपि अनित्यत्वं भवति’ इति कथनम् ।

अत्रेदमुत्तरम् – ‘शब्दाः केचन प्रयत्नाधीनाः, केचन शब्दाः विभागाधीनाः, केचन संयोगजन्याः भवन्ति । सर्वे शब्दाः प्रयत्नाधीना इति नियमः वादिनो नाभिप्रेतः । अतः प्रतिवादिना नियमभङ्गप्रदर्शनं व्यर्थम् । वाद्युक्तहेतोः प्रयत्नाधीनत्वस्य अनित्यत्वव्याप्यत्वमपि सम्भवत्येव ।

1. **अनुपलब्धिसमा – अनुपलब्ध्या दूषकमुत्तरम् ।**

तच्च, वादिना कस्यचित् पदार्थस्य अनुपलब्धिवशात् अस्वीकारे सति अनुपलब्धिवशादेव तत्‍पदार्थानुपलब्धिम् अस्वीकृत्य तत्पदार्थसाधनम् ।

तद्यथा – शब्दस्य नित्यत्वं आवरणवशात् अनुपलब्धिं[[61]](#footnote-62) च निराकुर्वता वादिना ‘शब्दः आवरणशून्यः आवरणानुपलब्धेः यन्नैवं तन्नैवं यथा जलम्’[[62]](#footnote-63) इति अभिहिते सति प्रतिवादी दूषयति ‘यदि शब्दस्य आवरणानुपलब्ध्या हेतुना आवरणाभावः सिद्ध्यति तदा आवरणानुपलब्धेः अपि अनुपलब्ध्या हेतुना अभावः सिद्ध्येत्, शब्दस्य आवरणानुपलब्धिः नास्ति (अभावप्रतियोगिनी) अनुपलब्धेः इति । तथा च शब्दस्य आवरणानुपलब्ध्यभावसिद्धौ आवरणोपलब्धिः आवरणञ्च सिद्ध्यति इति[[63]](#footnote-64) ।

अत्रेदमुत्तरम् – जातिवादी यदि स्वसम्मतां शब्दस्य आवरणानुपलब्धिमेव प्रतिषेधति, ‘शब्दस्य आवरणानुपलब्धिः नास्ति अनुपलब्धेरिति तदा अर्थान्तरेण निगृहीतो भवति । यदि शब्दस्य आवरणानुपलब्धिं न प्रतिषेधति तदा तया आवरणानुपलब्ध्या शब्दस्य आवरणाभावः सिद्ध्यति ।

1. **नित्यसमा – धर्मस्य नित्यत्वानित्यत्वविकल्पात् धर्मिणो नित्यत्वसाधनम् ।**

तद्यथा – वादिना ‘शब्दो अनित्यः कृतकत्वात्’ इत्युक्ते सति, ‘शब्दे विद्यमानः अनित्यत्वरूपो धर्मः नित्यः उत अनित्यः ? नित्यश्चेत् धर्मिणं विना धर्मस्य स्थित्यसम्भवात् धर्मिणः शब्दस्यापि नित्यत्वमायाति । अनित्यत्वमिति धर्मः शब्दगतः अनित्यश्चेत्, शब्दे अनित्यत्वाभावोऽस्तीति उभयथा शब्दस्य नित्यत्वं सिद्ध्यति’ इति प्रतिपादनम् ।

अत्रेदमुत्तरम् – शब्दे विद्यमानं अनित्यत्वम् अनित्यमेव । किन्तु आश्रयस्य शब्दस्य अवस्थानकाले नियमेन तमाश्रित्य अनित्यत्वं तिष्ठति । अतो न शब्दस्य नित्यत्वम् ।

1. **अनित्यसमा – अनित्यदृष्टान्तसाधर्म्यात् सर्वानित्यत्वोद्भावनम् ।**

यथा – शब्दो अनित्यः कृतकत्वात् घटवत् इत्यत्र प्रमेयत्वेन रूपेण घटसाधर्म्यं सर्वत्र वर्तते । अतः सर्वं घटवत् अनित्यं स्यात् इत्यापादनम् ।

अत्रेदमुत्तरम् – सर्वम् अनित्यं प्रमेयत्वात् घटवत् इत्यनुमानं प्रतिवादिनोऽभिमतम् । तच्च गगनादौ व्यभिचरितम् ।

1. **कार्यसमा – प्रकृतसाध्यात् अन्यकार्योत्पादकतया वाद्युक्तहेतोः सम्भवाभिधानम् ।**

यथा – वादिना ‘शब्दः उत्पत्तिमान् प्रयत्नानुविधायित्वात् घटवत्’ इत्युक्ते सति प्रतिवादिना प्रयत्नानुविधायित्वस्य कार्यद्वयं दृश्यते, घटे स्वरूपोत्पत्तिः एवं जले आवरकनिवृत्तिः इति । तथा च शब्दे आवरकनिवृत्तिरूपकार्यान्तरेण प्रयत्नानुविधायित्वरूपहेतोः उपपादनसम्भवात् नित्यत्वमेव शब्दस्य’ इत्यभिधानम् ।

अत्रेदमुत्तरम् – प्रयत्नानुविधायित्वस्य शब्दे आवरकनिवृत्तिरूपं कार्यं भवितुं नार्हति, शब्दावरणस्यैव अभावेन तन्निवृत्तेः दुर्घटत्वात् ।

1. **निग्रहस्थानम्**

**पराजयनिमित्तं निग्रहस्थानम्[[64]](#footnote-65)** ।

तच्च द्वाविंशतिविधम् । प्रतिज्ञाहानिः प्रतिज्ञान्तरं प्रतिज्ञाविरोधः प्रतिज्ञासंन्यासः हेत्वन्तरम् अर्थान्तरं निरर्थकम् अविज्ञातार्थकम् अपार्थकम् अप्राप्तकालं न्यूनम् अधिकं पुनरुक्तम् अननुभाषणम् अज्ञानम् अप्रतिभा विक्षेपः मतानुज्ञा पर्यनुयोज्योपेक्षणं निरनुयोज्यानुयोगः अपसिद्धान्तः हेत्वाभासः इति ।

1. **प्रतिज्ञाहानिः – विशिष्य प्रतिज्ञातस्य पक्षादेः परित्यागः ।**

सा त्रिधा – पक्षत्यागः साध्यत्यागः हेतुत्याग इति । तद्यथा – वादिप्रयुक्ते ‘शब्दो अनित्यः प्रयत्नजन्यगुणवत्त्वात्’ इत्यनुमाने, प्रतिवादिना ‘सोऽयं गकार’ इति प्रत्यभिज्ञाबलात् बाधे उद्भाविते सति वादिना ‘अस्तु तर्हि वेगः अनित्यः प्रयत्नजन्यगुणवत्त्वात्’ इति प्रयोगः पक्षपरित्यागः । वादिना ‘शब्दः अनित्यः ऐन्द्रियकत्वात् घटवद्’ इति प्रतिज्ञोत्तरकाले प्रतिवादिना ‘घटत्वम् ऐन्द्रियकमपि नित्यं दृश्यते, तथा घटोऽपि ऐन्दियकः नित्यः स्यात्’ इति दूषणे कृते सति ‘अस्तु तर्हि शब्दो नित्यः’ इति वादिनाभिधानं साध्यपरित्यागः । वादिप्रयुक्ते ‘शब्दो अनित्यः द्रव्यत्वात्’ इत्यनुमाने, प्रतिवादिना ‘स्वरूपासिद्धोऽयं हेतुः’ इति दूषणे कृते ‘शब्दोऽनित्यः कृतकत्वात्’ इति पुनर्हेतुप्रयोगो हेतुपरित्यागः ।

1. **प्रतिज्ञान्तरम् – परोक्तदोषोद्दिधीर्षया पूर्वानुक्तविशेषणविशिष्टतया प्रतिज्ञातार्थकथनम् ।**

तद्यथा – वादिप्रयुक्ते ‘शब्दः अनित्यः कृतकत्वात्’ इत्यनुमाने प्रतिवादिना ‘शब्दस्य ध्वन्यात्मकस्य अनित्यत्वं सिद्धमेवातः सिद्धसाधनम्’ इति दूषणे कृते वादिना ‘वर्णात्मकशब्दः अनित्यः कृतकत्वात्’ इत्यभिधानम् ।

1. **प्रतिज्ञाविरोधः** – **स्वोक्तसाध्यविरुद्धहेतुकथनम् ।**

यथा ‘द्रव्यं गुणव्यतिरिक्तं रूपभेदाभावात्’ इति कथनम् ।

1. **प्रतिज्ञासंन्यासः – स्वोक्तसाध्यादेः परेण दूषणे कृते तत्साध्यादेः अपलापः ।**

तद्यथा वादिना ‘शब्दो अनित्यः ऐन्द्रियकत्वात् यथा घटः’ इति प्रतिज्ञोत्तरं प्रतिवादिना ‘सामान्यम् ऐन्द्रियकमपि नित्यं दृश्यते’ इति व्यभिचारदोषे आपादिते, वादिना ‘शब्दोऽनित्य इति क आह, नाहम् अब्रवम्’ इत्यादिकथनम् ।

1. **हेत्वन्तरम् – स्वोक्तहेतोः दूषणे कृते तत्र विशेषणान्तरोपादानम् ।**

तद्यथा – ‘शब्दः अनित्यः बाह्येन्द्रियजन्यप्रत्यक्षविषयत्वात्’ इति वादिनोक्तानुमानस्य ‘सामान्ये व्यभिचारः’ इति परेण दूषणे आपादिते सति ‘शब्दः अनित्यः सामान्यवत्त्वे सति बाह्येन्द्रियजन्यप्रत्यक्षविषयत्वाद्’ इत्यभिधानम् ।

1. **अर्थान्तरम् – प्रकृतानुपयुक्तार्थाभिधानम् ।**

तद्यथा ‘पर्वतो वह्निमान् धूमात्’ इति परोक्ते सति ‘हिनोतेः तुन्प्रत्यये हेतुशब्दः निष्पन्नः’ इत्याद्यभिधानम् ।

1. **निरर्थकम् – अवाचकशब्दप्रयोगः ।**

तद्यथा ‘शब्दः अनित्यः खफठथत्वात् जबगडशवत्’ इति वाक्यप्रयोगः ।

1. **अविज्ञातार्थम् – वादिना त्रिरभिहितस्यापि प्रतिवादिना परिषदा च अविज्ञातार्थकस्य शब्दस्य प्रयोगः।**

तद्यथा – ‘भूस्तनं हिमभेषजवत्’ इत्याद्यप्रसिद्धप्रयोगः क्लिष्टान्वयस्य त्वरितोच्चरितस्य वा शब्दस्य प्रयोगः ।

1. **अपार्थकम् – परस्परानन्वितार्थकपदानां प्रयोगः।**

तद्यथा ‘दश दाडिमानि षडपूपाः पर्वतो वह्निः घटः पटश्च’ इति वाक्योच्चारणम् ।

1. **अप्राप्तकालम् – अवयवानां व्युत्क्रमेणाभिधानम् ।**

तद्यथा – ‘यो यो धूमवान् स स वह्निमान्, पर्वतो वह्निमान्, धूमात्, तस्मात् तथा, तथा चायम्’ इति उदाहरण-प्रतिज्ञा-हेतु-निगमन-उपनयक्रमेण अवयवानां कथनम् ।

1. **न्यूनम् – यत्किञ्चिदवयवं परित्यज्य अवयवानां प्रयोगः ।**

तद्यथा – उदाहरणं परित्यज्य ‘पर्वतो वह्निमान्, धूमात्, तथा चायं, तस्मात्तथा’ इति अवयवचतुष्टयाभिधानम् ।

1. **अधिकम् – अधिकहेत्वाद्यभिधानम् ।**

तद्यथा- ‘पर्वतो वह्निमान् धूमात् आलोकात्’ इत्यभिधानम् ।

1. **पुनरुक्तम् – अभिहितस्य शब्दस्य तदर्थकशब्दान्तरस्य वा पुनरभिधानम् ।**

तद्यथा ‘पर्वतो वह्निमान्, पर्वतो वह्निमान्’ इति शब्दतः पुनरुक्तिः ‘शब्दो अनित्यः, ध्वनिर्विनाशी’ इत्यभिधानम् अर्थतः पुनरुक्तिः ।

1. **विज्ञातर्थस्य अननुभाषणम् – परिषदा वादिना त्रिरभिहितस्यापि अप्रत्युच्चारणम् ।**

स्फुरदुत्तरस्यापि प्रतिवादिनः सभाक्षोपेण वाक्कुण्ठत्वेन वा अननुभाषणम् ।

1. **अज्ञानम् –परिषदा विज्ञातस्य वादिना त्रिरभिहितस्यापि वाक्यार्थस्य अविज्ञानम् ।**

‘न मया ज्ञायते’ इति प्रतिवादिना स्वज्ञानाविष्करणम् ।

1. **अप्रतिभा – वादिनोक्त उत्तरार्हं बुद्ध्वापि उत्तरस्य अस्फूर्तिवशात् तूष्णींभावः ।**
2. **विक्षेपः – असम्भवत्कालान्तरकार्यव्यासङ्गमुद्भाव्य प्रतिवादिनः कथाविच्छेदः ।**

तद्यथा - कथां प्रस्तुत्य ‘इदं मे करणीयमपहीयते, माता मे मृता, नसेन मे कण्ठ अवरुद्धः’इत्यभिधाय कथाविच्छेदनम् ।

1. **मतानुज्ञा – स्वपक्षे परेणापादितं दोषमनुद्धृत्य परपक्षे दोषाभिधानम् ।**

यथा - वादिप्रयुक्ते ‘शब्दो अनित्यः बाह्येन्द्रियजन्यप्रत्यक्षविषयत्वात्’ इत्यनुमाने प्रतिवादिना व्यभिचारदोषापादने कृते सति वादिना ‘शब्दो नित्यः अजन्यत्वात्’ इति भवदुक्तमनुमानम् असिद्धिदोषग्रस्तम् इत्यापादनम् ।

1. **पर्यनुयोज्योपेक्षणम् – वादिनो निग्रहस्थानसत्वेऽपि प्रतिवादिना निग्रहस्थानाऽनुद्भावनम् ।**
2. **निरनुयोज्यानुयोगः – वादिनोक्तानुमाने निग्रहस्थानाभावेऽपि तत्र प्रतिवादिना निग्रहस्थानस्य आपादनम्।**
3. **अपसिद्धान्तः – एकं सिद्धान्तमाश्रित्य कथाप्रवृत्तौ तद्विरुद्धसिद्धान्तमवलम्ब्य उत्तरदानम् ।**

यथा ‘व्यक्तम् एकप्रकृतिकं विकारत्वात् एकमृत्‍पिण्डवृत्तिघटकलशवदिति’ सत्कार्यवादिसाङ्ख्यमतमवलम्ब्य वादिना प्रयुक्ते अनुमाने ‘का प्रकृतिः को विकारः’ इति प्रतिवादिना प्रश्ने सति वादिना ‘यस्मिन् धर्मिण्यवस्थिते एकधर्मनिवृत्तौ धर्मान्तरमुत्पद्यते सा प्रकृतिः। यो धर्मो निवर्तते उत्पाद्यते च स विकार’ इति असत्कार्यवादिन्यायमतमवलम्ब्य उत्तरदानम् । अत्र प्रतिवादी वदति – ‘अपसिद्धान्तः । तव मते असतः उत्पत्त्यभावात् सतो विनाशाभावाच्च । प्रकृतिविकारयोः उत्पत्यभावात् किन्तु विकारस्य कार्यस्य आविर्भावतिरोभावमात्रम्’ इति ।

1. **हेत्वाभासाः** – **हेत्वाभासाश्च यथोक्ताः(५.२.२४) ।**

सव्यभिचारादयः पञ्चविधा हेत्वाभासाः । इमे सूत्रे पृथङ्‍निर्दिष्टा अपि निग्रहस्थानेषु गण्यन्ते ।

**प्रमेयपरिच्छेदः**

**प्रमेयं द्वादशविधम् – आत्मा शरीरम् इन्द्रियम् अर्थः बुद्धिः मनः प्रवृत्तिः दोषः प्रेत्यभावः फलं दुःखम् अपवर्गः इति ।**

‘आत्मशरीरेन्द्रियार्थबुद्धिमनः प्रवृत्तिदोषप्रेत्यभावफलदुःखापवर्गास्तु प्रमेयम्’ (१.१.९)

यस्य याथार्थ्येन ज्ञानात् परमप्रयोजनं समवाप्यते तत् प्रमेयम् । तद् द्विविधं मुख्यं गौणञ्चेति । आत्मनो याथार्थ्येन ज्ञानादेव परमप्रयोजनम् अपवर्गः सम्पद्यते । अतः आत्मा मुख्यप्रमेयः । शरीरादीनां ज्ञानं तु न साक्षात् अपवर्गे उपयुज्यते । अपि तु परम्परया उपयुज्यते । अतश्शरीरादीनि गौणप्रमेयाणि । तत्र शरीरादीनां फलान्तानां नवानां ज्ञानं आत्मयाथार्थ्यज्ञानसम्पादने उपयुज्यते । तथा हि - आत्मा तावद् भोक्ता । तस्य भोगायतनं शरीरम् । भोगासाधारणसाधनानि इन्द्रियाणि । भोग्याः अर्थाः । भोगो बुद्धिः । भोगसाधारणसाधनम् अन्तःकरणं मनः । भोगादृष्टकारणं प्रवृत्तिः।भोगबीजोपधायकाः दोषाः । सञ्चितभोगबीजस्य आत्मनः पूर्वदेहपरित्यागपूर्वकं देहान्तरपरिग्रहः प्रेत्यभावः । भोगबीजानां चरमपरिणामः फलम् इति । दुःखस्य तु यथार्थतया ज्ञानं तदात्यन्तिकनिवृत्तिरूपापवर्गस्य ज्ञाने प्रतियोगिज्ञानविधया उपयुज्यते । अपवर्गस्य ज्ञानं च अपवर्गप्राप्तौ फलप्राप्तौ फलज्ञानविधया परम्परया उपयुज्यते इति ।

तथा चात्ममात्रं मुख्यं प्रमेयम् । तत्सूचकञ्च सौत्रमेकवचनमिति ।

1. **आत्मा –**इच्छाद्वेषप्रयत्नसुखदुःखज्ञानान्यात्मनो लिङ्गमिति (१.१.१०)

इच्छाश्रय आत्मा । स अस्माभिः प्रत्यक्षतो नावधार्यते । अस्मादादीनाम् अहंप्रत्ययस्य ‘अहं गौर’ इत्याद्याकारकस्य शरीरावलम्बनात्[[65]](#footnote-66) । इच्छादिलिङ्गेन तु अनुमातव्यः । तथाहि – इच्छाद्वेषप्रयत्नसुखदुःख-ज्ञानानां कार्यत्वेन लिङ्गेन तदाश्रयोऽनुमीयते । यद्यत् कार्यं तत्तत् किञ्चिदाश्रितम् इति व्याप्तेः । अनुमानप्रयोगस्तु इच्छाद्वेषप्रयत्नसुखदुःखज्ञानानि किञ्चिदाश्रितानि कार्यत्वाद्रूपवत् इति । तत्र इच्छाप्रवृत्तिसुखानुभावानां सामानाधिकरण्येन कार्यकारणाभावः प्रत्यक्षतोऽवधार्यते । ‘य इच्छति स प्रवर्तते, यः प्रवर्तते स सुखं भुङ्क्ते’ इति प्रतीतेः[[66]](#footnote-67) । अनुगत शरीरसम्बन्धस्तु इच्छादीनां न घटते । बाल्याद्यवस्थाभेदेने अहर्निशादिकालभेदेनापि अवयवानाम् उपचयापचयाभ्यां शरीरभेदात्तस्मादिच्छादीनां न शरीरमाश्रयः । अनुमानप्रयोगस्तावत् इच्छाप्रवृत्तिसुखानुभवाः न शरीराश्रिताः कार्यकारणभावापन्नत्वे सति अनुगतशरीरसम्बन्धाभावात् । कार्यकारणभावापन्ना ये अनुगतयत्सम्बन्धशून्याः ते तदनाश्रिताः इति व्याप्तेः । यथा भेरीदण्डसंयोगोत्तरं श्रूयमाणाः प्रथमद्वितीयतृतीयशब्दाः कार्यकारणभावापन्नत्वे सति अनुगतपार्थिवद्रव्यसम्बन्धशून्याः पार्थिवद्रव्यानाश्रिताश्च भवन्ति । तथा भोजनादीच्छा – प्रवृत्ति – सुखानुभवाः कार्यकारणभावापन्नत्वे सति अनुगतशरीरसम्बन्धशून्याः शरीरानाश्रिताः भवन्ति ।

एवं ज्ञानेच्छादयः न शरीरगुणाः अयावद्-द्रव्यभावित्वात् यन्नैवं तन्नैवं यथा रूपादयः इत्यनुमानेनापि ज्ञानेच्छादीनां शरीरानाश्रितत्वं सिद्ध्यति । तदुक्तं 'यावद्-द्रव्यभावित्वाद् रूपादीनाम्' (३.२.४७) ।

एवं ज्ञानेच्छादयः न इन्द्रियगुणाः इन्द्रियनाशोत्तरकालभावित्वात् यन्नैवं तन्नैवं यथा रूपादयः इत्यनुमानेन ज्ञानेच्छादीनां चक्षुरादिबहिरिन्द्रियानाश्रितत्त्वं सिद्धयति । 'इन्द्रियार्थयोस्तद्विनाशेऽपि ज्ञानावस्थानात्' (३.२.१८)

एवं ज्ञानेच्छादयः न मनोगुणाः प्रत्यक्षविषयत्वात् यन्नैवं तन्नैवं यथा अणुत्वादय इत्यनुमानेन ज्ञानेच्छादीनां मनअनाश्रितत्वं सिद्धयति ।

तस्मात्[[67]](#footnote-68) शरीराद्यतिरिक्तः इच्छादीनामाश्रयः सिद्ध्यति । स एवात्मा । अनुमानं तावत् – ‘इच्छादयः शरीराद्यतिरिक्त-द्रव्याश्रिताः शरीराद्यनाश्रितत्वे सति किञ्चिद्द्रव्याश्रितत्वात् शब्दवत्’ इति ।[[68]](#footnote-69)

सोऽयमात्मा अविनाशी अनादित्वे सति भावत्वात् आकाशवत् । अनादित्वमपि आत्मनः अनुमीयते । तथाहि – बालस्य जातमात्रस्य दृष्टकारणानां शुभाशुभकर्माणां विरहेऽपि हर्षशोकादिकार्यदर्शनात् अदृष्टकारणम् अनुमीयते । तेन प्राक्‌तनं शुभाशुभकर्म, तेन भूतपूर्वं शरीरम् अनुमातव्यम् । शरीरं विना कर्माचरणासम्भवात् कर्माचरणमन्तरा अदृष्टोत्पत्त्यसम्भवात् । इत्थं पूर्वजन्मनः सिद्धौ तत्रापि शैशवे हर्षशोकादिलिङ्गेन अदृष्टकारणं, ततः तत्पूर्वतनजन्म, ततः उक्तक्रमेण तत्पूर्वतनजन्म इत्येवं क्रमेण संसारस्य आत्मनश्च अनादित्वं सिध्यति । एवं जातमात्रस्य शिशोः स्तन्यपानप्रवृत्त्या तदभिलाषः, तेन तदिष्टसाधनतास्मरणं, तेन संस्कारः, तेनानुभवः तेन पूर्वशरीरम् अनुमीयते[[69]](#footnote-70) तत्रापि जन्मनि पुनः एवम् इत्येवं क्रमेणापि आत्मनः अनादित्वं सिध्यति । अत्र प्रवृत्तिं प्रति इच्छा, इच्छां प्रति इष्टसाधनताज्ञानं, स्मरणात्मकज्ञानं प्रति संस्कारद्वारा अनुभवः कारणम् इति कार्यकारणभावाः उपकुर्वन्ति ।

नित्यस्य तस्यात्मनः शरीरसंयोगवियोगाभ्याम् जन्ममरणे व्यवह्रियेते । नित्यत्वात् प्रत्यक्षगुणाश्रयत्वाच्च आत्मा विभुः आकाशवत् । विभोरपि तस्य मनोगमनागमनाभ्यां परलोकेहलोकौ उपचर्येते। कर्मफलभोक्तारः शरीरात् शरीरान्तरं संसरन्तः जीवात्मानः अनन्ताः । तदतिरिक्तः कर्मफलप्रदाता असंसारी परमात्मा एक एव । स ईश्वरःअनुमानेन सिध्यति । अनुमानप्रयोगस्तु नगसागरादिकं सकर्तृकं कार्यत्वात् कुम्भवत् इति । नगादीनां कार्यत्वमपि सावयवत्वेन अनुमातव्यम् । नगसागरादयः कार्याः सावयवत्वात् कुम्भवदिति । तदेवं संसार्यसंसारिणौ जीवेश्वरौ अनुमानेन सिध्यतः । श्रुतिरप्यत्र प्रमाणं भवति –

द्वा सुपर्णा सयुजा सखाया समानं वृक्षं परिषस्वजाते ।

तयोरेकः पिप्पलं स्वाद्वत्त्यनश्नन्नन्योऽभिचाकशीति ॥ इति ॥ (श्वेताश्वतर ४.६)

अज्ञाननिबन्धनानां रागद्वेषमोहात्मकदोषाणामीश्वरे विरहात्द्व्यणुकादिसकलसूक्ष्मकार्यकर्तृत्वाच्च तस्य सर्वज्ञत्वम् ।

पुंसामसर्ववित्त्वं हि रागादिमलबन्धनम् ।

न च रागादिभिः स्पृष्टो भगवानिति सर्ववित् ।

इष्टानिष्टार्थसंयोगप्रभवाः खलु देहिनाम् ।

रागादयः कथं ते स्युर्नित्यानन्दात्मके शिवे ॥

अशरीरित्वमपि ईश्वरस्य श्रुतिराह –

अपाणिपादो जवनो ग्रहीता पश्यत्यचक्षुः स शृणोत्यकर्णः ।

स वेत्ति वेद्यं न च तस्यास्ति वेत्ता तमाहुरग्र्यं पुरुषं महान्तम् ॥ इति ।

(श्वेताश्वतर ३,१९)

**ईश्वरेण महाभूतचतुष्टयस्य सृष्टिसंहारौ**

ब्राह्मेण[[70]](#footnote-71) मानेन वर्षशतान्ते संसारखिन्नानां सर्वप्राणिनां विश्रामार्थं महेश्वरस्य सञ्जिहीर्षा जायते । ततः जीवीयादृष्टसहकारेण पृथिव्याद्यारम्भकपरमाणुषु क्रिया, ततो विभागः, ततः परमाणुसंयोगनाशः, ततः द्व्यणुकनाशः इत्येवं क्रमेण चतुर्णां महाभूतानां पृथिवीजलतेजोवायूनां विनाशो भवति । स्वतन्त्राः परमाणवः पुनस्तावन्तमेव कालमवतिष्ठन्ते । ततः पुनः प्राणिनां भोगाय महेश्वरस्य सिसृक्षा जायते । ततः जीवीयादृष्टवशात् परमाणुषु द्रव्यारम्भानुगुणा क्रिया जायते । ततः परमाणूनां पूर्वदेशात् विभागः सयोगनाशः परस्परसंयोगः द्व्यणुकोत्पत्तिः इत्येवं क्रमेण स्थूलानि चत्वारि महाभूतानि पृथिव्यप्तेजोवायव उत्पद्यन्ते ।

1. शरीरम् –चेष्टेन्द्रियार्थाश्रयः शरीरम्(१.१.११)

अन्त्यावयवित्त्वे सति चेष्टाश्रयः शरीरम् । चेष्टा च हिताहितप्राप्तिपरिहारानुकूला क्रिया । सा क्रिया घटादौ न भवति, किन्तु शरीर एव । तच्च शरीरम् आत्मनः सुखदुःखादिभोगसाधनं भवति । शरीरं द्विविधं योनिजमयोनिजञ्चेति । योनिजं पुनः द्विविधं जरायुजम् अण्डजमिति[[71]](#footnote-72) । जरायुजं शरीरं मनुष्यादीनाम्, अण्डजं शरीरं पक्षिसरीसृपाणाम्[[72]](#footnote-73) ।

अयोनिजशरीरं चतुर्विधं पार्थिव-जलीय-तैजस-वायवीयभेदात् । अयोनिजमनपेक्षितशुक्रशोणितम् । तत्र पार्थिवं शरीरं नानाविधं स्वेदज-उद्भिज्जदिभेदात् । स्वेदजं कृमिदंशादीनां,उद्भिज्जं शरीरं तरुगुल्मलतादीनाम् नारकिणां शरीरमपि अयोनिजम् । क्षुद्रजन्तूनां दंशमशकादीनां यातनाशरीराणि अधर्मविशेषसहितेभ्यो अणुभ्यो जायन्ते। देवर्षीणां शरीरं धर्मविशेषसहितेभ्यो अणुभ्यो जायते । देवादिशरीराणाम् अयोनिजत्वे

भगवद्ध्यानपूतेन मनसान्यां ततोऽसृजत् ।

सनकञ्च सनन्दञ्च सनातनमथात्मभूः ।

सनत्कुमारञ्च मुनीन् निष्क्रियान् ऊर्ध्वरेतसः ॥[[73]](#footnote-74) इत्यादिरागमः प्रमाणम् ।

जलीयं शरीरं वरुणलोके । तैजसं शरीरम् आदित्यलोके । वायवीयं शरीरं वायुलोके प्रसिद्धम् ।

मानुषादिशरीरं पार्थिवं गन्धादिमत्त्वात् । जलीयत्वादिसाधकानां क्लेदादीनां तत्रोपलम्भेऽपि क्लेदादीनां विनाशोत्तरं शरीरत्वेन प्रत्यभिज्ञानात् गन्धाद्युपलब्धेः पृथिवीत्वं सिद्ध्यति । इत्थञ्च

‘कालकर्मगुणाधीनो देहोऽयं पाञ्चभौतिकः ।

कथमन्यांस्तु गोपायेत् सर्पग्रस्तो यथा परम् ॥’ (भागवतम् १.१३.४५)

इत्यादौ मानुषादिशरीरे पाञ्चभौतिकत्वव्यवहारः न पञ्चभूतोपादानकत्वनिबन्धनः, किन्तु तज्जन्यत्वनिबन्धनः । तत्रापि एकैकस्य उपादानत्वं चतुर्णां निमित्तत्वम् ।

तरुगुल्मलतादीनां शरीरत्वं प्राणवायुसम्बन्धात् सिद्ध्यति । स च भग्नक्षतसंरोहणादिना अनुमीयते ।

नर्मदातीरसञ्जाताः सरलार्जुनपादपाः ।

नर्मदातोयसंस्पर्शात्ते यान्ति परमां गतिम् ॥

गुरुं हुंकृत्य तुंकृत्य विप्रं निर्जित्य वादतः ।

श्मशाने जायते वृक्षः कङ्कगृध्रोपसेवितः ॥ इत्यागमाच्च ।

अत्र वृक्षाद्यवच्छेदेन कृतसत्कर्मणां पुण्यलोकवासोपयोगिदिव्यशरीरप्राप्तेः, करचरणाद्यवयवविशिष्ट-शरीरावच्छेदेन कृतगुरुधिक्कारादिनिषिद्धकर्मणां कङ्कगृध्रोपसेवितश्मशानवृत्तिवृक्षसम्बन्धप्राप्तेश्च व्यासेन प्रतिपादनात् । धर्मविशेषेण उत्तमगतिप्राप्तेः वृक्षस्य जीवशरीरत्वमावश्यकम् । तच्छरीरिजीवस्यैव उत्तमगतिप्राप्तिसम्भवात् । स्मर्यते पुनः -

तमसा बहुरूपेण वेष्टिताः कर्महेतुना ।

अन्तस्संज्ञा भवन्त्येते सुखदुःखसमन्विताः ॥ (मनुस्मृतिः १.४९)

1. इन्द्रियम् **–** घ्राणरसनचक्षुस्त्वक्‌श्रोत्राणीन्द्रियाणि भूतेभ्यः (१.१.१२)

प्रत्यक्षज्ञानकरणमतीन्द्रियम् इन्द्रियम् । तच्च द्विविधं बाह्यम् आन्तरञ्च । बाह्यं पञ्चधा - घ्राणरसनचक्षुस्त्वक्‍श्रवणभेदात् । मनः आन्तरम् इन्द्रियम् ।

इन्द्रियाणां तु सर्वेषामीश्वरं मन उच्यते ।

प्रार्थनालक्षणं तच्च इन्द्रियन्तु मनस्स्मृतम् ॥(म.भा.अनुशासनपर्व.१४५ अ.)

घ्राणादीनि पञ्चेन्द्रियाणि भौतिकानि । तथा हि - ‘घ्राणेन्द्रियं पार्थिवं परकीयरूपाव्यञ्जकत्वे सति परकीयगन्धाभिव्यञ्जकत्वात् कुङ्कुमगन्धाभिव्यञ्जकगोघृतवत्’[[74]](#footnote-75) इत्यनुमानप्रयोगः । नवशरावगतगन्धाभिव्यञ्जकजले लुप्ताक्षरमसीनीलरूपव्यञ्जकत्वस्य सत्त्वात् सत्यन्तेन तत्र व्यभिचारो वार्यते[[75]](#footnote-76) । दृष्टान्ते गोघृते स्वीयरूपादिव्यञ्जकत्वस्य सत्त्वात् असिद्धिवारणाय परकीयत्वदलम् । वाय्वादौ व्यभिचारवारणाय विशेष्यदलम् । अत्र घ्राणेन्द्रियसन्निकर्षस्य गन्धमात्राभिव्यञ्जकत्वात् तत्र व्यभिचारवारणाय द्रव्यत्वं हेतौ विशेषणं देयम् । यद्वा रूपाव्यञ्जकत्वे सति गन्धाभिव्यञ्जकत्वं हेतुः, वायूपनीतसुरभिभागः दृष्टान्तः ।

एवं रसनं जलीयं परकीयस्पर्शाव्यञ्जकत्वे सति रसव्यञ्जकत्वात् सक्तुरसाभिव्यञ्जकोदकवत् । मनसि व्यभिचारवारणाय सत्यन्तम् । असिद्धिवारणाय परकीयत्वम् । तेज आदौ व्यभिचारवारणाय विशेष्यम् । रसनेन्द्रियसन्निकर्षे व्यभिचारवारणाय द्रव्यत्वं विशेषणं देयम् ।

एवं चक्षुस्तैजसं परकीयस्पर्शाव्यञ्जकत्वे सति परकीयरूपाव्यञ्जकत्वात् प्रदीपवत् । प्रदीपस्य स्वीयस्पर्शाभिव्यञ्जकतया दृष्टान्तासिद्धेः वारणाय आद्यं परकीयत्वम् । घटादौ स्वीयरूपव्यञ्जके व्यभिचारवारणाय द्वितीयं परकीयत्वम् । अथवा प्रभायाः दृष्टान्तत्वसम्भवात् आद्यं परकीयत्वं न देयम् । चक्षुस्सन्निकर्षे व्यभिचारवारणाय द्रव्यत्वं देयम् ।

एवं त्वगिन्द्रियं वायवीयं रूपाव्यञ्जकत्वे सति स्पर्शाभिव्यञ्जकत्वात् अङ्गसङ्गिसलिल[[76]](#footnote-77)शैत्याभिव्यञ्जकव्यजनपवनवत् । अत्र सत्यन्तं मनसि व्यभिचारवारणाय । त्वक्सन्निकर्षे व्यभिचारवारणाय द्रव्यत्वं देयम् ।

चक्षुस्त्वङ्‍मनांसि त्रीण्येव द्रव्यग्राहकाणि । अन्यानीन्द्रियाणि गुणजात्यादीनामेव ग्राहकाणि । चक्षुरादीन्द्रियाणि वस्तु प्राप्य प्रकाशयन्ति । तत्र चक्षुस्तावत् आस्माकीनं नक्तञ्चरबिडालचक्षुरिव रश्मिमत् । अत एव आदित्यरश्मिरिव चक्षूरश्मिः काचाभ्रपटलस्फटिकादिभिरन्तरितेनापि वस्तुना सन्निकृष्य तत् प्रकाशयति । कुड्याद्यन्तरितेन तु वस्तुना चक्षूरश्मिः न सन्निकृष्यते । कुड्यादिना नायनरश्मीनां प्रतिघातात् । काचादयस्तु आदर्शोदकवत् प्रसादस्वाभाव्येन नायनरश्मीन् न प्रतिघ्नन्ति ।

गोलकमेव चक्षुः, तच्च न तैजसमित्युच्छृङ्खलमतम् । तस्यायमाशयः – चक्षुः विषयासम्बद्धमेव ग्राहकं । यदि प्राप्य प्रकाशकारि स्यात् तदा रसनादिवत् अधिष्ठानसम्बद्धं गृह्णीयात् । न चैवं, गोलकासम्बद्धग्रहणात् । किञ्च यदि चक्षुः प्राप्य गृह्णीयात्तर्हि स्वतोऽधिकपरिमाणवन्न गृह्णीयात्, न खलु नखरञ्जनिका परशुच्छेद्यं छिनत्तीति । शाखाचन्द्रमसोस्तुल्यकालग्रहणानुपपत्तिश्च । गतिक्रमेण प्राप्य ग्रहणे हि सन्निहितक्रमेण ग्रहणं स्यात् न तु तुल्यकालमुपलम्भः । अनुभवति तून्मीलयन्नेव नयने शाखां, शीतमयूखञ्च । एवं च प्राप्यकारित्वानुरोधेन गोलकातिरिक्तं चक्षुः परैरङ्गीक्रियते, गोलकस्य चन्द्रादिप्राप्त्यसम्भवात् । अप्राप्यकारित्वे च गोलकमेव चक्षुः, तच्च न तैजसमिति ।

अत्रोच्यते । अधिष्ठानासम्बद्धार्थग्राहिण्याः प्रदीपप्रभाया इव चक्षुषोऽपि प्राप्यकारित्वं सम्भवति । पृथुतरग्रहणमपि गोलकनिर्गतस्य महतश्चक्षुषः पृथ्वग्रत्वेन प्रदीपप्रभाया इव उपपद्यते । स्वाधिकपरिमाणवद्द्रव्यग्राहिणा त्वगिन्द्रियेण व्यभिचारात् तादृशनियमो अप्रामाणिकश्च । तुल्यकालग्रहणं चाऽसिद्धमेव, तदभिमानस्य कालसन्निकर्षेणैवोपपत्तेः । अचिन्त्यो हि तेजसो लाघवातिशयेन वेगातिशयः, यत् प्राचीनाचलचूडावलम्बिन्येव भगवति मयूखमालिनि भवनोदरेष्वालोक इत्यभिमानो लोकानाम् ।

भौतिकम् इन्द्रियपञ्चकं प्राणिनां न सार्वत्रिकम् । स्मर्यते हि –

जीवाः श्रेष्ठाः ह्यजीवानां ततः प्राणभृतः शुभे ।

ततः सचित्ताः प्रवराः ततश्चेन्द्रियवृत्तयः ॥(भागवतम् ३.२९.२८)

तत्रापि स्पर्शवेदिभ्यः प्रवरा रसवेदिनः ।

तेभ्यो गन्धविदः श्रेष्ठाः ततः शब्दविदो वराः

रूपभेदविदस्तत्र ततश्चोभयतोदतः ।

तेषां बहुपदाः श्रेष्ठाः चतुष्पादः ततो द्विपात् ।

तत्र केचन जीवाः वनस्पतिप्रभृतयः स्पर्शमात्रवेदिनः एकेन्द्रियाः भवन्ति । एवं अन्ये द्वीन्द्रियादयो जीवाः भवन्ति[[77]](#footnote-78) ।

ननु वृक्षाणां चाक्षुषघ्राणजादिकर्तृत्वस्मरणात् चक्षुर्घ्राणादीन्यपि इन्द्रियाणि वर्तन्ते । तथा हि-

वल्ली वेष्टयते वृक्षं सर्वतश्चैव गच्छति ।

नह्यदृष्टेश्च मार्गोऽस्ति तस्मात् पश्यन्ति पादपाः ॥ (महाभारतम् शान्तिपर्व १.८४.१३)

पुण्यापुण्यैस्तथा गन्धैः धूपैश्च विविधैरपि ।

अरोगाः पुष्पिताः सन्ति तस्माज्जिघ्रन्ति पादपाः ॥

वाय्वग्न्यशनिनिश्पेशैः फलं पुष्पं विशीर्यते ।

श्रोत्रेण गृह्यते शब्दः तस्मात् शृण्वन्ति पादपाः ॥

ऊष्मतो म्लायते वर्णः त्वक् फलं पुष्पमेव वा ।

म्लायते शीर्यते चापि स्पर्शस्तेनात्र विद्यते ॥ इति चेत् ।

न, वृक्षादीनां रूपगन्धादिग्रहणसामर्थ्यमात्रस्य तत्र विवक्षितत्वात् । चक्षुरादिविरहेण विशिष्य चाक्षुषघ्राणजादिप्रत्यक्षजननसामर्थ्यशून्यत्वेऽपि तेषां प्राणवत्त्वेन सामान्यतः रूपादिग्रहणसामर्थ्यमक्षतमेव ।

1. **अर्थाः – गन्धरसरूपस्पर्शशब्दाः पृथिव्यादिगुणास्तदर्थाः (१.१.१४)**

इन्द्रियाधीनसुखादिसाक्षात्कारजनकभोगविषयाः अर्थाः । ते च गन्धरसरूपस्पर्शशब्दाः पञ्च । सुखदुःखान्यतरसाक्षात्कारकारणीभूतः ‘मधुरमास्वादयति’ इत्यादि प्रतीतिसिद्धः प्रत्यक्षविशेषः इन्द्रियाधीनः भोग इत्युच्यते । तद्विषयाः रसादयः गुणाः पञ्चैव । सङ्ख्यादिगुणानां प्रत्यक्षविषयत्वेऽपि तत्प्रत्यक्षस्य सुखादिसाक्षात्कारजनकत्वं नास्ति । सुखसाक्षात्कारजनके रूपादिप्रत्यक्षे द्रव्यस्य सङ्ख्यादेश्च भानेऽपि सुखादिसाक्षात्कारजनकतावच्छेदकत्वं गन्धादिविषयतायाः एव, नतु द्रव्यसङ्ख्यादिविषयतायाः । तथा च सुखादिसाक्षात्कारजनकतावच्छेदकोपलब्धिविषयताश्रयत्वमिति लक्षणं पर्यवसितम् । गन्धादिपञ्चानामेव आसक्तिहेतुत्वेन भोगविषयत्वम् । अतो लक्षणसङ्गतिः । स्मर्यते चैतत् –

शब्दस्पर्शादयो येऽर्था अनर्था एव ते स्थिताः ।

येष्वासक्तस्तु भूतात्मा न स्मरेच्च परं पदम् ॥

(मैत्रायण्युपनिषत् ४.२)

अन्यत्रापि –

कुरङ्गमातङ्गपतङ्गभृङ्गमीनाः हताः पञ्चभिरेव पञ्च ।

एकः प्रमादी स कथं न हन्यते यः सेवते पञ्चभिरेव पञ्च ॥

(गरुडपुराणं ६.३६)

अत्रापि – ‘दोषनिमित्तं रूपादयो विषयाः सङ्कल्पकृता’ इति (न्या.सू.४२.२)

**भौतिकत्वञ्च अमीषां गन्धादीनां स्मर्यते –**

**शब्दः स्पर्शश्च रूपञ्च रसो गन्धश्च पञ्चमः ।**

**बुद्धीन्द्रियार्थान् जानीयात् भूतेभ्यस्त्वभिनिस्सृतान् ॥**

**(म.भा.अनुशासनपर्व.१४५ अ.)**

1. बुद्धिः – बुद्धिरुपलब्धिर्ज्ञानमित्यनर्थान्तरम् (१.१.१५)

ज्ञानमेव बुद्धिः । तच्च आत्मनो गुणः, शब्दवत् आशुविनाशि । ज्ञानं द्विविधं निर्विकल्पकं सविकल्पकञ्चेति । सविकल्पकं पुनः पञ्चधा । प्रत्यक्षानुमित्युपमितिशाब्दस्मरणभेदात् । प्रत्यक्षं पुनः योगिप्रत्यक्षमयोगिप्रत्यक्षमिति द्वेधा । तत्र अयोगिप्रत्यक्षमस्मदादीनां चाक्षुषघ्राणजरासनस्पार्शन-श्रावणमानसभेदेन षड्विधम् । योगिप्रत्यक्षं द्विविधम्, युक्तवियुक्तभेदेन योगिनां द्वैविध्यात् ।

अत्यन्तयोगाभ्यासोपचितधर्मातिशया असमाध्यवस्थिता अपि येऽतीन्द्रियं पश्यन्ति ते वियुक्ताः । तेषामभिमुखीभूतनिखिलविषयग्रामाणाम् अप्रतिहतकारणगणानाम् आत्ममन इन्द्रियार्थसन्निकर्षात् योगज-धर्मानुग्रहसहकारितात् तत्सामर्थ्यात् मनःपरमाणुप्रभृतिषु सूक्ष्मेषु, नागभुवनादिषु व्यवहितेषु, ब्रह्मभुवनादिषु विप्रकृष्टेषु प्रत्यक्षमुत्पाद्यते ज्ञानम् । येषां तु समाध्यवस्थायामेव योगजधर्मानुगृहीतेन मनसा स्वात्मान्तराकाशदिक्कालपरमाणुवायुमनस्सु तत्समवेतगुणकर्मसामान्यविशेषेषु समवाये च अवितथं स्वरूपदर्शनमुत्पद्यते ते युक्ताः । न च तेषाम् अप्रक्षीणमलावरणानां असमाध्यवस्थायामतीन्द्रियार्थदर्शनमस्ति । यदर्थं बुभुत्साविशिष्टश्च तदर्थमुद्योतयेत् इति तेन योगेन योगिनः च्युतयोगा अपि योग्यतया योगिन उच्यन्ते ।

योगः समाधिः । स द्विविधः सम्प्रज्ञातः असम्प्रज्ञातश्च । सम्प्रज्ञातो धारकेण प्रयत्नेन क्वचिदात्मप्रदेशे वशीकृतस्य मनसः तत्त्वबुभुत्साविशिष्टेन आत्मना संयोगः । असम्प्रज्ञातश्च वशीकृतस्य मनसो निरभिसन्धिः निरभ्युत्थानात् क्वचिदात्मप्रदेशे संयोगः । तत्रायमुत्तरो मुमुक्षूणां अविद्यासंस्कारविलयार्थम् अन्त्ये जन्मनि परिपच्यते, न धर्ममुपचिनोति, अभिसन्धिसहकारिविरहात् । नापि बाह्यं विषयमभिमुखीकरोति, आत्मन्येव परिणामात् । पूर्वस्तु योगो अभिसन्धिसहायः प्रतनोति धर्मम् ।

तथा हि - अस्मदादिभिरात्मा सर्वदा ‘अहं, मम’ इति कर्तृत्वस्वामित्वादिभिः सम्भिन्नः प्रतीयते । इदञ्च शरीराद्युपाधिकृतं रूपं न स्वाभाविकम् । स्वाभाविकं तु यदस्य स्वरूपं तद्योगिभिरालोक्यते । यदा हि योगी वेदान्तप्रवेदितमात्मस्वरूपम् ‘अहं तत्त्वतोऽनुजानीयाम्’ इत्यभिसन्धानाद् बहिरिन्द्रियेभ्यो मनः प्रत्याहृत्य क्वचिदात्मप्रदेशे नियम्य एकाग्रतया आत्मानुचिन्तनमभ्यस्यति, तदा अस्य तत्त्वज्ञानसंवर्तकधर्माधानक्रमेण अहङ्कारममकारविनिर्मुक्तमात्मतत्त्वं स्फुटीभवति । यदा तु परात्माकाशकालादिबुभुत्सया तदनुचिन्तनमभ्यस्यति, तदा अस्य परात्मादितत्त्वज्ञानानुगुणः अचिन्त्यप्रभावो धर्मः उपचीयते । तद्बलादन्तःकरणं परात्मादिभिः संयुज्य तेषां तद्गतगुणादीनाञ्च प्रत्यक्षं जनयति ।

आम्नायविधातॄणां ऋषीणामतीतानागतवर्तमानेषु अतीन्द्रियेषु अर्थेषु धर्मादिषु ग्रन्थोपनिबद्धेषु अनुपनिबद्धेषु च आत्ममनसोः संयोगाद्धर्मविशेषाच्च यत्प्रातिभं यथार्थनिवेदनं ज्ञानमुत्पद्यते, तदा **आर्षमि**त्याचक्षते । तत्तु बाहुल्येन देवर्षीणां भवति । कदाचिदेव लौकिकानां भवति । यथा कन्यका ब्रवीति ‘श्वो मे भ्राता आगन्तेति हृदयं मे कथयति’ इति । न चेदं संशयः, उभयकोटिसंस्पर्शाभावात् । न च विपर्ययः, संवादतः प्रमाणमेव । इन्द्रियलिङ्गाद्यभावे यदर्थप्रतिभानं सा प्रतिभा । प्रतिभैव प्रातिभम् । विद्यातपस्समाधिजः प्रकृष्टो धर्मः । तस्मात् प्रतिभोदयः ।

प्रणिधानादिनिमित्तविशेषापेक्षात् पट्वभ्यासादरजनितात् संस्कारात् जायमानमनुभूतार्थविषयकं ज्ञानं **स्मरणम्[[78]](#footnote-79)** ।

स्मरणम् प्रत्यनुभवस्य व्यापारद्वारा कारणत्वम् । तच्च कार्याव्यवहितपूर्वक्षणवृत्तिस्वस्वव्यापारान्यतरकत्वम् । व्यापारश्च भावनाख्यसंस्कार एव । स च उपेक्षानात्मकात् निश्चयात्मकादनुभवादेव जायते, कालेन रोगेण चरमफलेन वा नश्यति । तथा च स्मरणस्य न संस्कारजनकत्वम्, नापि संस्कारनाशकत्वम् । यत्र समूहालम्बनोत्तरं घटपटादीनां क्रमेण स्मरणमजनिष्ट, सकलविषयकस्मरणं तु नाभूत् तत्र प्रत्येकविषयकक्रमिकस्मरणस्य समानप्रकारकत्वाभावेन संस्कारनाशकत्वासम्भवेन कालादेरेव नाशकतायाः उपगन्तव्यत्वात् । न च पुनः पुनः स्मरणाद् दृढतरसंस्कारस्यानुपपत्तिरिति वाच्यम्, झटिति उद्बोधकसमवधानस्य दार्ढ्यपदार्थत्वात् । वस्तुतस्तु - पूर्वानुभवस्य स्मृतिहेतुत्वे आन्तरालिकस्मृतिभ्यो दृढदृढतरादिसंस्कारोत्पत्तावपि न किञ्चिद्बाधकम् । न चान्तरालिकस्मरणेन दृढसंस्कारोत्पत्तौ पूर्वानुभवजनितादृढसंस्कारस्य विनष्टत्वादेकस्मरणानन्तरस्मरणपूर्वक्षणे स्वजन्यसंस्कारसम्बन्धेन पूर्वानुभवस्याभावाद्व्यभिचारापत्तिरिति वाच्यम् । आन्तरालिकस्मरणेभ्यः संस्कारोत्पादेऽपि पूर्वसंस्कारनाशानभ्युपगमात् । कालादिना दृढसंस्कारविनाशेऽपि ध्यानवशात् अदृढसंस्कारादेव उद्बुद्धात् स्मरणोत्पत्तेर्दृष्टत्वात् । न चैवं दृढतरादिसंस्कारकल्पनं निरर्थकं स्यात्, प्राक्तनसंस्कारेणैव अनुभवस्य फलोपधायकत्वादिति वाच्यम् । तेषां प्राक्तनसंस्कारोद्बोध एव उपयोगित्वात् ।

सविकल्पकज्ञानं पुनः प्रकारान्तरेण द्विविधं यथार्थायथार्थभेदात् । तत्रायथार्थं संशयविपर्ययभेदेन द्विधा।

तत्र **विपर्यय**स्तावत् वातपित्तादिदोषोपहितेन्द्रियस्य असन्निहितविषयकज्ञानजन्यसंस्कारापेक्षात् आत्ममनसोः संयोगात् जायमानः अतस्मिन्स्तदिति प्रत्ययः । यथा अनश्वे गवि ‘अयमश्व’ इति प्रतीतिः विपर्ययः । वातादीनां दोषाणां असन्निहितार्थप्रतिभासे सन्निहितार्थाप्रतिभासे च अस्ति सामर्थ्यम् । सन्निहितपिण्डे गोत्वस्याग्रहणे असन्निहिताश्वत्वस्य ग्रहणे च हेतुर्दोषः । तथा च इन्द्रियादिगतो दोषः असन्निहितार्थसंस्कारश्च विपर्ययहेतुः ।

विपर्ययो द्विविधः, स्मर्यमाणारोपः अनुभूयमानारोपश्च । तत्र सर्वत्र सादृश्यज्ञानमुपयुज्यते । अत एव न हि रूपं रसादिषु, हस्तिनं वा मशकादिषु आरोपयन्ति । आद्यो यथा पुरोवर्तिशुक्तौ रजतसादृश्यज्ञानेन रजतस्मरणद्वारा ‘इदं रजतम्’ इत्यारोपः ।[[79]](#footnote-80) द्वितीयो यथा ‘तिक्तो गुडः’ इत्यारोपः। अत्र त्वगिन्द्रियोपनीतं गुडम् अननुभूयमानमाधुर्यम् अनुभवन् रसनाग्रवर्तिनश्च पित्तस्य तिक्तत्वमनुभवन् तदाश्रयञ्च तिक्तमननुभवन् तिक्तनिम्बसाधारणेन असम्बन्धाग्रहेण सारूप्यात् ‘तिक्तो गुड’ इति विपर्यवस्यति ।[[80]](#footnote-81)

एवं ‘शङ्खः पीतः’ इति भ्रमोऽपि अनुभूयमानारोपः । तत्र हि बहिर्निगच्छदत्यच्छनयनरश्मिसंपृक्त पित्तपीतिमानम् आश्रयरहितं, शङ्खञ्च दोषाच्छादितसितिमानमनुभवन् पीतगुणस्य च तदसम्बन्धम् अननुभवन् असम्बन्धाग्रहेण पीतचिरबिल्वादिसाधारणेन सारूप्यात् ‘शङ्खः पीतः’ इति विपर्यस्यति[[81]](#footnote-82) । इत्थञ्च यत्र भ्रमः तत्र अवश्यं सारूप्यम् । अनात्मनि शरीरादौ आत्मारोपे अहङ्कारविषयत्वं सारूप्यं प्रयोजकम् । एवं सावित्रतेजसि पित्तपीतिम्नः आरोपे । अत्र लवणगतपित्तद्रव्यगतः पीतिमा अनुभूयमानः आरोप्यते । एवं मसीगुटके माषारोपोऽपि अनुभूयमानारोपः ।[[82]](#footnote-83) यद्वा द्वितीये सादृश्यज्ञानं कारणमेव न, आरोप्यभेदाग्रहस्य क्लृप्तकारणस्य प्रतिबन्धकाभावरूपस्य विरहेणैव हस्तिनि मशकारोपापत्त्यसम्भवात् । स्मर्यमाणारोपेऽपि सारूप्यस्य न साक्षादुपयोगः, अपि तु आरोप्यस्मारकत्वेनैव ।

पुनर्द्विविधो विपर्ययः, साधिष्ठानविभ्रमः निरधिष्ठानविभ्रमश्च । आद्यो यथा शुक्ताविदं रजतमिति । द्वितीयः यथा कामातुरस्य इतस्ततो भाविनि स्त्रीनिर्भासे विज्ञाने । एवं ‘शार्वरं तमः अञ्जनचूर्णपुञ्जश्यामम्’ इति भ्रमोऽपि तथैव ।

इन्द्रियदोषाधीनो भ्रमः निर्विकल्पकभ्रम इत्यभिधीयते, यथा शङ्खे ‘अयं पीत’ इति । संस्काराधीनभ्रमः सविकल्पकभ्रम इत्युच्यते, यथा कामातुरस्य सन्निकर्षानपेक्षः कामिनीसाक्षात्कारः ।

चक्षुरिन्द्रियं हि स्वगोलकगुणम् अन्यत्र आभासयति, तद्यथा गगनावलोकनकुतूहलात् ऊर्ध्वम् अनुप्रेषिता नयनरश्मयो दूरगमनान्मन्दवेगाः प्रतिमुखैः सूर्यरश्मिभिः अतिप्रबलवेगैराहताः प्रतिनिवर्तमानाः स्वगोलकस्य गुणं देशान्तरे निरालम्बं नीलिमानम् आभासयन्तः अप्रत्यक्षे नभसि ‘जलधरपटलनिर्मुक्तं निस्तरङ्गमहोदधिकल्पम् अम्बरम्’ इति रूपज्ञानम् जनयन्ति ।

विपर्ययहेतुः दोषोऽननुगतः । क्वचिदिन्द्रियदोषः कारणम् । यथा शङ्खे पीतिमभ्रमे । एवं मण्डूकवसाक्तनयनस्य पुरुषस्य वंशे उरगभ्रमे । कामलदोषदूषितेन्द्रियः पुरुषः सौवर्णवर्णमन्तरिक्षमीक्षते । तमसि श्यामारोपे तेजोऽभावस्य सकलस्वप्रतिपक्षनिवृत्तिसाहचर्यं दोषः । स्त्रीनिर्भासे मनोदोषः कारणम् ।[[83]](#footnote-84)

**स्वप्नज्ञानं** तावत् उपरतबाह्येन्द्रियग्रामस्य प्रलीनमनस्कस्य मनोमात्रप्रभवं ज्ञानम् । गमनागमनादिना अहनि परिश्रान्तस्य प्राणिनः निशि श्रमोपशमार्थं भुक्तपीतस्याहारस्य रसादिभावेन परिणामार्थञ्च अदृष्टाधीनप्रयत्नवशात् मनसि क्रियासन्तानो जायते । ततः अन्तर्हृदये बाह्येन्द्रियसम्बन्धशून्ये आत्मप्रदेशे मनः निश्चलं तिष्ठति । तस्यां दशायां पुरुषः प्रलीनमनस्क इत्याख्यायते, उपरतेन्द्रियग्रामो भवति । अन्तःकरणानधिष्ठितानामिन्द्रियाणां विषयग्रहणाभावात् । तस्यामवस्थायां बाहुल्येन प्राणापानवायुसन्ताननिर्गमप्रवेशलक्षणायां आत्ममनस्संयोगात् पूर्वानुभूतविषयकसंस्काराच्च देशकालव्यवहितेषु विषयेषु स्वप्नज्ञानमुत्पद्यते ।

तत्त्रिविधम् - संस्कारपाटवात्, धातुदोषात्, अदृष्टाच्च । आद्यं यथा कश्चित् पुरुषः कामी क्रुद्धो वा यदा प्रियतमं शत्रुं वा जनं चिन्तयन् स्वपिति तदा तस्या एव चिन्तासन्ततेः संस्कारातिशयात् प्रत्यक्षाकारं ज्ञानं सञ्जायते । द्वितीयं यथा वसादीनां धातूनां[[84]](#footnote-85) दोषाः वातपित्तश्लेष्माणः । ततो वातप्रकृतिर्जनः यदि वा कुतश्चिन्निमित्तात् उपचितेन वातेन दूषितो जनः स्वात्मनः आकाशगमनमितस्ततो धावनमित्यादिकं पश्यति । पित्तप्रकृतिः पित्तदूषितो वा जनः अग्निप्रवेशकनकपर्वताभ्युदितार्कमण्डलादिकं पश्यति । श्लेष्मप्रकृतिः श्लेष्मदूषितो वा जनः सरित्समुद्रप्रतरणहिमपर्वतादीन् पश्यति । तृतीयमदृष्टजं द्विविधम् । तत्राद्यं संस्कारसहकृतादृष्टजम् । तच्च स्वयमनुभूतानां परत्राप्रसिद्धानां स्वयमननुभूतानां परत्र प्रसिद्धानां वा वस्तूनां स्वाप्नज्ञानम् । यथा गजारोहणछत्रलाभादीनां शुभावेदकानां स्वाप्नं ज्ञानं संस्कारसहकृतधर्मजन्यम् । अशुभावेदकानां तैलाभ्यञ्जनखरोष्ट्रारोहणादीनां स्वाप्नं ज्ञानं संस्कारसहकृतादधर्माद्भवति । द्वितीयम् अत्यन्ताप्रसिद्धानां स्वतः परतश्च अप्रतीतानां चन्द्रादित्यभक्षणादीनां स्वाप्नमदृष्टादेव भवति, अननुभूतविषयेषु संस्काराभावात् ।[[85]](#footnote-86)

1. **मनः –** युगपज्ज्ञानानुत्पत्तिर्मनसो लिङ्गम् (१.१.१६)

ज्ञानसामान्यकरणं मनः । चक्षुरादीनि कृप्तकरणानि विना स्मरण-सुखानुभवादिकार्यस्य उत्पादात् अतिरिक्तं करणम् अनुमीयते । तदेव मनः । तथा हि – यथा रूपादीनां प्रत्यक्षं चक्षुरादिकरणजन्यम्, तथा सुखदुःखादिविषयाणामपि प्रत्यक्षं किञ्चित्करणजन्यं भवेत् । क्लृप्तानां चक्षुरादीनां पञ्चानां करणानां सुखदुःखादिप्रत्यक्षं प्रति करणत्वं न घटते, चक्षुरादिव्यापारविरहेऽपि सखादिप्रत्यक्षजननेन व्यभिचारात् । इत्थं च चक्षुरादिभ्यः पञ्चभ्यः करणेभ्यः अतिरिक्तं किञ्चित् करणं सिद्ध्यति, तदेव मनः । तथा चाऽनुमानं – सुखादिप्रत्यक्षं सकरणकं जन्यप्रत्यक्षत्वात् रूपप्रत्यक्षवत् इति ।

स्मृत्यादिकरणत्वेनाऽपि मनसः सिद्धिः सम्भवति । तदुक्तं **“स्मृत्यनुमानाऽऽगमसंशयप्रतिभास्वप्नज्ञानोहाः सुखादिप्रत्यक्षम् इच्छादयश्च मनसो लिङ्गानि”** इति । अयमत्राऽनुमानप्रकारः । स्मृत्यनुमानादयः इन्द्रियजन्मानः आत्मविशेषगुणत्वात् गन्धप्रतीतिवत् इति ।

एवं सुखाद्यसमवायिकारणसंयोगाश्रयतया मनसः सिद्धिर्भवति । तथा हि - यद्यद् भावकार्यं घटपटादि तत्तत् किञ्चिदसमवायिकारणकं दृष्टम् । सुखमपि भावकार्यम् । अतस्तस्य किञ्चिदसमवायिकारणं भवेदेव । तथा चाऽनुमानम् – सुखं साऽसमवायिकारणकं भावकार्यत्वात् घटवत् इति । यद्यपि असमवायिकारणं द्विविधं भवति, तथापि अत्र कार्यैकार्थप्रत्यासत्त्या कारणीभूतमेव असमवायिकारणं सिद्ध्यति, नित्यगतकार्यं प्रति कारणैकार्थप्रत्यासत्त्या कारणीभूतस्य असमवायिकारणस्य असम्भवात् । तथा च सुखाद्याश्रये आत्मनि वर्तमानः सुखादिकारणीभूतः कश्चन संयोगः असमवायिकारणतया सिद्धः । संयोगस्य द्विनिष्ठत्वात् सुखाद्यसमवायिकारणसंयोगाश्रयतया आत्मनोऽन्यत् किञ्चिद्द्रव्यं सिद्ध्यति, तदेव मनः। तथा चाऽनुमानम् – सुखाऽसमवायिकारणसंयोग आत्मातिरिक्तसमवेतः आत्मसमवेतत्वे सति संयोगत्वात् घटात्मसंयोगवत् इति ।

इत्थञ्च मनसः सिद्धौ युगपज्ज्ञानाऽनुत्पत्तिलिङ्गेन तस्य अणुत्वं सिद्ध्यति । तथा हि एकस्मिन् क्षणे चक्षुरादीनां नानेन्द्रियाणां रूपादिभिः स्वस्वविषयैः सह सन्निकर्षे सत्यपि युगपत् चाक्षुषघ्राणजादीनि नानाज्ञानानि नोत्पद्यन्ते । मनसः महत्परिमाणवत्त्वे तस्य चक्षुरादिभिः नानेन्द्रियैः सह युगपत् संयोगसम्भवात् चक्षुरादीन्द्रियाणां स्वस्वविषयैः सहापि युगपत् संयोगस्य सत्वात्, आत्मनो विभुत्वेन मनसा सह सन्निकर्षस्य सर्वदा सत्वात् युगपत् चाक्षुषरासनादिनानाज्ञानानि आपद्यन्ते । मनसः अणुत्वे तु तस्य चक्षुरादीन्द्रियैः सह युगपत् संयोगाऽसम्भवेन यदा येनेन्द्रियेण संयुज्यते मनः, तदुत्तरं तदीयमेकमेव ज्ञानं मनसा जनिष्यते इति ज्ञानानाम् अयौगपद्यम् उपपद्यते । अत्रेदमनुमानशरीरम् – तत्तदिन्द्रियजन्यज्ञानाश्रयकालः स्वपूर्वक्षणावच्छेदेन तत्तदिन्द्रियाश्रयशरीरवृत्तितत्तदितरेन्द्रियाऽसंयुक्तमनस्कः तत्तदिन्द्रियसमानाधिकरणे-तरेन्द्रियजन्यज्ञानाऽनाश्रयत्वात् तत्तदिन्द्रियाश्रयशरीरावच्छिन्नात्मसुषुप्तिक्षणवद् इति ।

अनेन अनुमानेन तत्तदिन्द्रियजन्यज्ञानाश्रयकालपूर्वकालावच्छेदेन तत्तदितरेन्द्रियसंयुक्तत्वाभावः मनसि सिद्ध्यति । ततः तेनैव हेतुना मनसि विभुत्वाभावः साधनीयः । अत्रायमनुमानप्रयोगः - मनो न विभु तत्तदितरेन्द्रियजन्यज्ञानकालपूर्वक्षणावच्छेदेन तत्तदिन्द्रियसमानाधिकरणतत्तदिन्द्रियभिन्नेन्द्रियासंयुक्तत्वात् तद्घटवत् इति ।

अनेन मनसो विभुत्वाभावे सिद्धे अणुत्वं साधनीयम् । अनुमानप्रयोगः - मनः अणु विभुभिन्नत्वे सति नित्यपरिमाणाश्रयत्वात् परमाणुवत् इति । मनसः नित्यपरिमाणाश्रयत्वञ्च नित्यद्रव्यत्वेन हेतुना सिद्ध्यति ।

न्यायसूत्रे तु युगपज्ज्ञानाऽनुत्पत्तिलिङ्गेन साक्षादेव अणुमनसः सिद्धिः अभ्यधायि, “युगपज्ज्ञानाऽनुत्पत्तिर्मनसो लिङ्गम्“ इति । चक्षुर्घ्राणादीनां पञ्चानाम् इन्द्रियाणाम् युगपत् रूपगन्धादिभिः स्वविषयैः सन्निकर्षेषु सत्स्वपि रूपरसादीनां प्रत्यक्षाणि युगपत् नोत्पद्यन्ते । तेनानुमीयते यत् प्रत्यक्षोत्पत्तौ कारणान्तरं चक्षुरादीनां सहकारिभूतम् अव्यापि किञ्चिदस्ति, येन सह युगपत् सम्बन्धाभावात् चक्षुरादीनि युगपत् चाक्षुषादिनानाज्ञानानि नोत्पादयन्तीति । तदेव मनः ।

ननु द्विस्त्रिश्छिन्नगोधाभुजगादौ एककालिकचलनानुपत्तिः, खण्डत्रयेऽपि मनसोऽभावेन तदवच्छेदेन भुजगात्मनः प्रयत्नासम्भवात् । तत्र क्रियायाः प्रयत्नं विनाऽनुपपन्नत्वात् इति चेत्, न । तत्र प्राणक्रिययैव शरीरचलनं, न आत्मप्रयत्नात् ।

ननु नानावधानभाजां युगपत् नानाज्ञानजननात्, दीर्घशष्कुलीभक्षणादौ सर्वेषां नानेन्द्रियैः युगपत् नानाज्ञानजननात् ज्ञानानाम् अयोगपद्यनियमोऽनुभवविरुद्ध इति चेत् – न । दीर्घशष्कुलीभक्षणादौ रसगन्धस्पर्शविशेषाणां क्षणभेदेनैव नानाज्ञानजननात्, तदुक्तं **“अलातचक्रवत् तदुपलब्धिराशुसञ्चारात्“** (न्या.सू.३.२.५९) इति । यथा अलातस्य भ्रमतः विद्यमानः क्रमो न गृह्यते । क्रमस्याऽग्रहणाद् अविच्छेदबुद्ध्या चक्रवद्बुद्धिःभवति, तथा बुद्धीनाम् आशुभावात् विद्यमानः क्रमो न गृह्यते ।

विवादास्पदप्रतीतयः अगृहीतक्रमाः आशुभावापन्नप्रतीतित्वात् वर्णपदवाक्यतदर्थप्रतीतिवत् इत्यनुमानेन तासां प्रतीतीनाम् अगृहीतक्रमत्वस्य (क्रमवत्तया अगृह्यमाणत्वस्य) सिद्धेः । वाक्यस्थेषु हि वर्णेषु उच्चारितेषु क्रमशः तत्तद्वर्णज्ञानं, ततः पदज्ञानं, तदर्थोपस्थितिः, वाक्यज्ञानं, तदर्थबोधः इति जायन्ते । एताः वर्णादिप्रतीतयः आशुभावापन्नाः, न चाऽऽसां क्रमो गृह्यते, नापि यौगपद्यं विद्यते, वर्णादिज्ञानस्य पदादिज्ञानं प्रति कारणत्वेन तत्पूर्वभावित्वात् । यौगपद्याभिमानस्तु भवति, आशुभावित्वे सति अगृहीतक्रमत्वात् । एवमेव प्रकृतेऽपि चाक्षुषरासनादिज्ञानानां आशुभावित्वेन अगृहीतक्रमत्त्वात् यौगपद्यमित्यभिमानः ।

यदा मनः पुरीतन्नाडीं प्रविशति तदा सुषुप्तिः, मनसः त्वचा संयोगविरहात् ज्ञानानुत्पादश्च । यदा तु मनः पुरीतन्नाडीतो निस्सरति तदा जाग्रदवस्था स्वप्नावस्था वा, ज्ञानोत्पादो भवति ।

1. **प्रवृत्तिः –** प्रवृत्तिर्वाग्‌बुद्धि[[86]](#footnote-87)शरीरारम्भः (१.१.१७)

प्रयत्नजन्या क्रिया प्रवृत्तिः । सा त्रिविधा कायिकी वाचिकी मानसिकी चेति । पुनः प्रत्येकक्रिया शुभाशुभभेदेन द्विधा । तत्र कायिकशुभकर्माणि - शरीरेण क्रियमाणानि दान-परपरित्राण-परिचर्यादीनि । वाचिकशुभकर्माणि - हित-सत्य-स्वाध्यायादीनि । मानसिकानि शुभकर्माणि अजिघांसा-दयादीनि । कायिकानि अशुभकर्माणि हिंसा-स्तेय-परदाराभिमर्षादीनि । वाचिकानि अशुभकर्माणि अनृत-अप्रिय-निन्दादीनि । मानसिकानि अशुभकर्माणि परद्रोह-परद्रव्येच्छा-नास्तिक्यादीनि । इमानि शुभाशुभकर्माणि प्रवृत्तिजन्यानि सूत्रकृता प्रवृत्तिशब्देन उच्यन्ते । त्रिविधैः दोषैः रागद्वेषमोहैः प्रेरितः प्राणी **शुभकर्माणि अशुभकर्माणि** च आचरति । तेभ्यश्च कर्मभ्यः यथाक्रमं पुण्यं पापञ्च जायते ।

1. दोषः – प्रवर्तनालक्षणा दोषाः (१.१.१८)

प्रयत्नजनको दोषः । स त्रिविधः रागद्वेषमोहभेदात् । दोषाणां त्रयः पक्षाः सम्भवन्ति, रागपक्षो द्वेषपक्षो मोहपक्ष इति । तत्र रागपक्षः, कामो मत्सरः स्पृहा तृष्णा लोभो माया दम्भ इति । द्वेषपक्षः, क्रोध ईर्ष्या असूया द्रोहः अमर्षः अभिमान इति । मोहपक्षः, मिथ्याज्ञानं विचिकित्सा मानः प्रमादः स्मयः भयम् इति ।

तत्र कामः[[87]](#footnote-88) रिरंसा, रतिश्च विजातीयः संयोगः । मत्सरः स्वप्रयोजनप्रतिसन्धानं विना पराभिमतनिवारणेच्छा । धर्माविरोधेन अस्ववस्त्वादानेच्छा स्पृहा ।[[88]](#footnote-89) पुनर्भवप्रार्थना तृष्णा 'इदं मे पुनर्भवतु इति 'न क्षीयताम्' इत्याकारिका वा इच्छा । उचितव्ययाकरणेनापि स्वीयवस्तुरक्षणेच्छा कार्पण्यं तृष्णाप्रभेदः। धर्मविरोधेन परद्रव्यादानेच्छा लोभः ।[[89]](#footnote-90) परवञ्चनेच्छा माया । धार्मिकत्वादिना स्वोत्कर्षख्यापनेच्छा दम्भः ।

शरीरेन्द्रियाधिष्ठानवैकृत्यहेतुः द्वेषः क्रोधः ।[[90]](#footnote-91) स्वपरसाधारणे वस्तुनि अभिनिवेशवति परस्मिन् द्वेषः ईर्ष्या । परगुणादौ द्वेषः असूया । परापकाराय द्वेषः द्रोहः । हिंसा तु द्रोहजन्या । अपकारासहिष्णुता अमर्षः । या कृतापकारे असमर्थस्य द्वेषः अमर्षः ।अपकारिणि अकिञ्चित्करस्य आत्मनि द्वेषः अभिमानः ।

विपर्ययो मिथ्याज्ञानम् अयथार्थज्ञानम् ‘अतस्मिंस्तत्’ इति प्रत्ययः । संशयः एकधर्मिकविरुद्धभावाभावज्ञानम् । तदेव विचिकित्सा ‘किंस्वित्’ इति । आत्मन्यविद्यमानगुणारोपेणात्मोत्कर्षधीः मानः, ‘अहो अहमस्मि’ इति यथा । गुणवति निर्गुणत्त्वधीः स्मयः अनिष्टहेतूपनिपाते तत्परित्यागानर्हताज्ञानं भयम् । शक्तस्य पूर्वं कर्तव्यतया निश्चितेऽपि अकर्तव्यताधीः प्रमादः । [[91]](#footnote-92)

‘तेषां मोहः पापीयान् नामूढस्येतरोत्पत्तेः ।’(न्या.सू)

रागमोहयोर्मोहः पापीयान् । द्वेषमोहयोर्मोहः पापीयानिति । यतो हि अमूढस्येतरौ न भवतः । मूढः कुप्यति, मूढो रज्यते, मूढो मुह्यतीति ।

1. प्रेत्यभावः –पुनरुत्पत्तिः प्रेत्यभावः (१.१.१९)

पूर्वोपात्तशरीरपरित्यागाद् अन्यशरीरोपसङ्क्रान्तिः प्रेत्यभावः । पुनःपुनर्जन्ममरणे भवत इत्यनादित्वं संसारस्य दर्शयितुं पुनर्ग्रहणम् । दुःखादीनां मिथ्याज्ञानपर्यन्तानाम् अविच्छेदेन यः कार्यकारणभावः स संसारः । स चानादिः पूर्वापरकालनियमाभावात् । यदि पूर्वं दुःखं तज्जन्मना विना न युक्तम् । अथ पूर्वं जन्म, तदा धर्माधर्मावन्तरेण न युक्तम् । अथ पूर्वं धर्माधर्मौ , तावपि विना रागद्वेषाभ्यां न युक्तौ । अथ पूर्वं रागद्वेषौ, न मिथ्याज्ञानाद् ऋते तयोः प्रादुर्भाव इति । मिथ्याज्ञानं तर्ह्यादिः ? तदपि शरीरादीन् अन्तरेण न युक्तम् इति ।[[92]](#footnote-93)

1. फलम् –प्रवृत्तिदोषजनितोऽर्थः फलम् (१.१.२०)

कर्मणो विपाकः फलम् । तत् त्रिविधं जात्यायुर्भोगाः इति [[93]](#footnote-94)। जातिः-मानुषयोनौ पश्वादियोनौ वा जननम् । अन्त्यपक्षिस्थावरतां मनोवाक्कायकर्मजैः।

दोषैः प्रयाति जीवोऽयं भवं योनिशतेषु च ॥(या.स्मृ. ३.१३१)

आयुः-दीर्घं ह्रस्वं वा जीवनम् । भोगः सुखदुःखसाक्षात्कारः । दोषसलिलावसिक्तायां खलु आत्मभूमौ धर्माधर्मबीजे सुखदुःखे जनयतः, नान्यथा ।

जीवस्य कर्मवैचित्र्यात् भवति जन्मवैचित्र्यम् । तद्यथा कस्यचित् जीवस्य सुगतिः कस्यचित् दुर्गतिः । सुगतौ पुनः कश्चित् देवः अपरो मनुष्यः । मनुष्यत्वे पुमान् इतर इति । पुंस्त्वे ब्राह्मणोऽन्य इति । ब्राह्मणत्वे पट्विन्द्रियो मृद्विन्द्रिय इति । पट्विन्द्रियतायाम् उच्चाभिजनो नीचाभिजन इति । उच्चाभिजनतायां सकलो निष्कल इति । साकल्ये विद्वान् मूर्ख इति । विद्वत्तायां समाश्वासी परित्रस्त इति । समाश्वासे वशी परायत्त इति । दुर्गतावपि तिर्यङ् नारक इति । नारकत्वेऽपि कूटशाल्मल्याम् अयःकुम्भ्याम् इति । तिर्यक्तायां गौः इतर इति ।

1. दुःखम् – बाधनालक्षणं दुःखम् (१.१.२१)

बाधनालक्षणं दुःखम् । तच्च एकविंशतिविधं-शरीरं षडिन्द्रियाणि षड्‍विषयाः षड्‌बुद्धयः सुखं दुःखं चेति ।[[94]](#footnote-95) दुःखायतनत्वात् दुःखम् । इन्द्रियादीनि तत्र शरीरं दुःखसाधनत्वात् दुःखानीत्युच्यन्ते । ‍सुखं तु दुःखानुषङ्गित्वात् दुःखमुच्यते ।

शरीरं विविधबाधनायुक्तम् । उत्कृष्टा बाधना नारकिणां, तिरश्चां तु मध्यमा, मनुष्याणां तु हीना, देवानं हीनतरा वीतरागाणाञ्च । 'विविधबाधनायोगाद्दुःखमेव जन्मोत्पत्तिः' (न्यायसुत्रं ४.१.५४)

इन्द्रियेभ्यः घ्राणादिभ्यः पञ्चभ्यः भौतिकेभ्यः गन्धादयो विषयाः बुद्ध्यन्ते । विषयबुद्धयश्च इच्छादिद्वारा पर्यवसाने दुःखं जनयन्ति ।[[95]](#footnote-96)

ध्यायतो विषयात् पुंसः सङ्गस्तेषूपजायते ।

सङ्गात् सञ्जायते कामः कामात् क्रोधोभिजायते ।

क्रोधाद्भवति सम्मोहः सम्मोहात् स्मृतिविभ्रमः ।

स्मृतिभ्रंशात् बुद्धिनाशो बुद्धिनाशात् प्रणश्यति ॥

षष्ठमिन्द्रियं मनः । तस्य विषयाः इच्छाद्वेषप्रयत्नाः । ते च प्रतीयमाना एव साक्षाद् दुःखं जनयन्ति । तथा हि मुमुक्षुस्तावद् ‘इच्छामि, द्वेष्मि, योगाभ्यासादन्यत्र प्रयत’ इति प्रतीत्यैव दुःखी भवति । अहितसाधनत्वेन इच्छाद्वेषप्रयत्नानां तेन अवधारितत्वात् । अन्योऽपि संसारी जनः इष्यमाणस्य अलाभे ‘बुभुक्षितोऽस्मि’ ‘पिपासितोऽस्मि’ इति प्रतीत्या दुःखी भवति । हितमेवाहितमुपलभ्य द्विषतो निवृत्तभ्रमस्य ‘हितमेव द्वेष्मि, धिङ् माम्’ इति दुःखम् । एवम् अनिष्ट एवार्थे इष्टबुद्ध्या प्रयतमानस्य निवृत्ते भ्रमे दुःखम् । तथा अलसस्य प्रयत्नमुपलभ्यैव दुःखम् ।

इच्छासामान्यं दुःखफलकम् । तथा हि इच्छा द्विविधा सुखविषयिणी सुखसाधनविषयिणी चेति । तत्र सुखविषयिणीच्छा सुखसाधनेच्छां जनयति । सुखसाधनेच्छा द्विधा सुखसाधनस्य सुलभदुर्लभभेदेन द्वैविध्यात् । तत्र दुर्लभसाधनेच्छा दुःखैकफलैव । सुलभसाधनेच्छा पुनः अनिषिद्धसाधनगोचरेच्छा निषिद्धसाधनगोचरा च । तत्र निषिद्धसाधनगोचरेच्छा स्वरूपतः कार्यतश्च अधर्मजननद्वारेण अवश्यं दुःखफलैव । अनिषिद्धसाधनगोचरेच्छा पुनः शरीरपाटवेऽसति दुःखहेतुरेव । शरीरादिपाटवेऽपि सविघ्ना पुनः दुःखमेव प्रसूते । निर्विघ्नाऽपि अनिष्टसम्भिन्नविषया चेत् अवश्यं दुःखहेतुः । अनिष्टासम्भिन्नविषयाऽपि विफला चेत् दुःखहेतुः । सफलापि सविलम्बफला चेत् पुनः दुःखहेतुः । अविलम्बफलाऽपि आयत्यविशुद्धा चेत् दुःखहेतुः । आयतिविशुद्धाऽपि विषयस्य परिणतिविरसत्वात् दुःखमेव प्रसूते । अतिव्यामोहाद् विषयेष्वेव मग्नस्य इच्छान्तरमेव जनयति, सर्वथापि अनर्थमूलम् इति ।

कामं कामयमानस्य यदा कामः समृद्ध्यति । अथैवमपरः कामः क्षिप्रमेव प्रबाधते ॥

तृष्णा हि सर्वपापिष्ठा नित्योद्वेगकरी स्मृता | अधर्मबहुला घोरा सैव पापानुबन्धिनी ॥ (म.भा. वनपर्व २.३५)

या दुस्त्यजा दुर्मतिभिः या न जीर्यति जीर्यतः |योऽसौ प्राणान्तिको रोगः तां तृष्णां त्यजतः सुखम् ॥ (म.भा. शान्तिपर्व १७५.५५)

मोहोऽपि मनोविषयेष्वन्तर्गतः । तस्य सङ्कल्पात्मकस्य दुःखहेतुत्वम् इच्छाहेतुत्वञ्च प्रसिद्धमेव ।

सङ्कल्पनं हि सङ्कल्पः स्वयमेव प्रजायते ।

वर्धते स्वयमेवाशु दुःखाय न सुखाय तत् ॥

'सङ्कल्पप्रभवान् कामांस्त्यक्त्वा सर्वानशेषतः'। इति ।

दुःखानुषङ्गित्वे सुखस्य त्रयो हेतवः साधनपारतन्त्र्यं[[96]](#footnote-97) क्षयित्वं काम इति । पारतन्त्र्यं दुःखहेतुः, तदुक्तं ‘सर्वं परवशं दुःखम्’ (म. स्मृ.) । साधनानां अपकर्षवैकल्यादिना सुखं दुःखमेव प्रसूतं । अलौकिकानामपि सुखानां विनाशित्वात् अपि सुखं दुःखहेतुः । सुखस्य इच्छाहेतुकत्वादपि तद्द्वारा दुःखजनकत्वम् ।

इच्छाद्वेषप्रयत्नानां मोहस्य च शरीरेन्द्रियव्यतिरेकेण आत्मलाभः दुःखं प्रति व्यापारो वा नास्त्येव । शरीरेन्द्रियादीनां तु इच्छादीन् दोषान् प्रवृत्तिं च विहायापि दुःखं प्रति व्यापारः जीवन्मुक्तस्य अस्त्येव ।

1. अपवर्गः – तदत्यन्तविमोक्षोऽपवर्गः (१.१.२२)

आत्यन्तिकी दुःखानां निवृत्तिः अपवर्गः[[97]](#footnote-98) । सा च आत्मतत्त्वज्ञानेन भवति ।

सुखमिव दुःखनिवृत्तिरपि पुरुषार्थ एव । यद्यपि दुःखहानौ सुखम्, सुखे च दुःखहानिर्नियता तथापि परस्परनिरपेक्षमेव अनयोः पुरुषार्थत्वम् । सुखेन दुःखाभावस्य पुरुषार्थत्वनिराकरणे दुःखाभावेन सुखस्यापि पुरुषार्थत्वनिराकरणसम्भवात् । तद्यथा सुखं दुःखाभावे सत्येव भवतीति सुखसाधनानन्तरवत् दुःखाभावोऽपि मृग्यते । न तु स एव पुरुषस्य समीहित इति चेत्, तर्हि भोजनादिसुखे सत्येव हि बुभुक्षादिदुःखं निवर्तते इति दुःखनिवृत्त्यर्थमेव भोजनादिसुखं मृग्यते । न पुनः सुखमेव तस्य समीहितमिति ।

दुःखनिवृत्तिः पुनः अननुभूयमानापि पुरुषार्थ एव । यद्यपि विषादिजन्यमोहावस्थायां दुःखनिवृत्तिसत्त्वेऽपि तत्र प्रेक्षावन्तो न प्रवर्तन्ते[[98]](#footnote-99), तथापि व्याध्यादिपरिपीडिताः प्रयागवटप्रपातानशनादिना देहं त्यजन्तः प्रेक्षावन्तो दृश्यन्ते । न हि कश्चित् दुःखनिवृत्तिमनुभविष्यामि इति तत्साधने प्रवर्तते, अपि तु दुःखं हास्यामीति । अत एव पुत्रादिवियोगजन्यदुःखहानिमिच्छन्तः केचन विषशस्त्रोद्बन्धनादौ प्रवर्तन्ते । प्रेक्षावतां तत्राप्रवृत्तिस्तु शास्त्रगर्हितत्त्वात् न तु पुरुषार्थसाधनत्वाभावात् तत्राप्रवृत्तिः प्रेक्षावताम् । तत्र हि अल्पीयसोऽनर्थस्य निवृत्तावपि महीयसोऽनर्थस्य प्रवृत्तिः भविष्यतीति ज्ञातम् । इयमेव हि प्रेक्षा, यत् लोकशास्त्रविरोधपरामर्शः । किञ्च दुःखनिवृत्तेरनुभूयमानतामात्रं विवक्षितं चेत् सम्भवत्येव, चरमे जन्मनि समाधिप्रभावेण दुःखनिवृत्तेरनुभूयमानत्वात् । दुःखनिवृत्तिसत्तावपि अनुभूयमानत्वं विवक्षितं चेत् कण्टकादिहेतुकदुःखनिवृत्तेरपि अपुरुषार्थत्वप्रसङ्गः । सर्वदा अननुभूयमानत्वात् । तस्मात् सर्वदा अननुभूयमानापि यथा कण्टकादिजन्यदुःखनिवृत्तिः पुरुषार्थतया पुरुषं प्रयोजयति तथा शास्त्रार्थभूतापि आत्यन्तिकी दुःखनिवृत्तिः पुरुषार्थतया पुरुषं प्रयोजयति ।

ननु यथा दुःखशबलतया संसारसुखम् अनादेयम् । तथा सुखशबलतया सांसारिकदुःखमपि उपादेयं किं न स्यात् । दृश्यन्ते हि सुखार्थिनो यागादिदुःखमनुभवन्त इति ।

यस्य दुःखमुपादेयं हेयं तस्य किमुच्यताम् ।

हेयहीनस्य का मुक्तिः केन वाप्युपदिश्यते ॥

अत्रोच्यते –

असत्यानि दुरन्तानि समव्ययफलानि च ।

अशक्यानि च वस्तूनि नारभेत विचक्षणः ॥ इति,

यथा मधुविषसंपृक्तान्नभोजने अनर्थस्य भूयस्त्वं अर्थस्य क्षुद्रत्वं, तथा संसारेऽपि दुःखभूयस्त्वं सुखस्य क्षुद्रत्वम् । अपवर्गे तु न तथा ।

यद्यपि रागादिमतां जनानां नैतत् प्रवृत्त्यङ्गं, ते हि मधुविषसंपृक्तमप्यन्नं मधुमधुरतया आपातरमणीयं विषविषङ्गान्मारयतु मा वा मीमरत्[[99]](#footnote-100) उपभुञ्जते तावत्, आपाततः सुखं को हि हस्तगतं पादगतं करोतीति विचिन्त्योपभुञ्जते । विवेकिनस्तु आयतिम् आलोचयन्तः स्वर्गमपि कुपितफणिफणामण्डलच्छायाप्रतिममिति अपजहति । तेन माभूदेतत् रागादिमतां प्रवृत्त्यङ्गं, विवेकिनां तु भविष्यति । यस्तु घनतरदुःखतिमिरनिरन्तरात् संसारकान्तारात् सुखसद्योतिकासु द्योतमानास्वपि बिभेति तं प्रति अयं निरस्ततमस्कतया सुगमो मार्गः उपदिश्यते ।

**निश्रेयसस्य परापरभेदेन द्वैविध्यम्**

अपरं निश्रेयसमात्मतत्त्वज्ञानानन्तरमेव भवति, परनिश्रेयसम् [[100]](#footnote-101) आत्मतत्त्वज्ञानात् क्रमेण भवति ।

आत्मप्रतिपत्तयः चतस्रो भवन्ति, श्रवणं मननं निदिध्यासनं साक्षात्कार इति । चतुर्थी प्रतिपत्तिर्या साक्षात्कारात्मिका सैव तत्त्वज्ञानं निःश्रेयसहेतुः ।

तथा हि प्रथमा प्रतिपत्तिः तावदागमाद्भवति यामाचक्षते श्रवणमिति । द्वितीया तु न्यायेनैवावस्थापनं, यामाहुर्मननमिति । सा चान्वीक्षिक्यामायतते[[101]](#footnote-102) । आन्वीक्षिकी च संशयादितत्त्वज्ञापनं प्रमाणतत्त्वज्ञापनाय उपादत्ते, प्रमाणतत्त्वज्ञापनं च हेयोपादेयभेदव्यवस्थितप्रमेयतत्त्वपरिज्ञापनाय । तत्राप्याद्यन्तवर्जितदशवर्ग[[102]](#footnote-103)ज्ञापनेन आद्यन्तयोरेव आत्मापवर्गयोरुपादेययोः तत्त्वज्ञानस्योपकरोति । न चायमान्वीक्षिकीविद्यावधृतप्रमेयतत्त्वोऽपि परितुष्यति,[[103]](#footnote-104) पूर्ववदेव आत्मादिगतविपर्ययवासनानुवृत्तेः । न खलु दिङ्मूढः सहस्रेणाप्यनुमानैः विपर्य्ययसंस्कारम् अपनयति । तत्त्वसाक्षात्कारस्तु विपर्य्ययसाक्षात्कारं निवर्तयति, तज्जनिता च वासना विपर्य्ययवासनामिति लोकसिद्धम् । तस्माद् आत्मादिसाक्षात्कारवतीं चतुर्थीं प्रमाम् अशेष[[104]](#footnote-105)तद्गोचरवासनाविपर्य्यासशमनीम् अर्थयमानेन आदरनैरन्तर्याभ्यां ध्यानार्चितादिशब्दवाच्या तज्जा[[105]](#footnote-106) या प्रतीतिः

साक्षात्कारफला दीर्घकालमुपासनीया । अथ परिनिष्पन्नध्यानोपायः साक्षात्कारवतीं प्रतिपद्य चतुर्थीं प्रतीतिं[[106]](#footnote-107) निर्मुक्तसकलक्लेश[[107]](#footnote-108)जालः अप्रवर्तमानो धर्माधर्मसाधनेषु निरुद्धानागतधर्म्माधर्म्मप्रबन्धोत्पादो भूतेन्द्रियविजयी प्रज्ञाज्योतिर्जीवन्नेव मुक्त इत्युच्यते ।

न चैवमवस्थो वीतरागोऽपि सहसैव देहादिभिर्वियुज्यते । प्रागुपात्तस्य धर्म्माधर्म्मप्रचयस्य भुज्यमानस्य वाऽभुक्तस्य वाऽक्षीयमाणत्वात् । न च प्रायश्चित्तेन इव आत्मज्ञानेन अदत्तफलान्येव कर्माणि क्षीयन्ते इति युक्तम्, ‘नाभुक्तं क्षीयते कर्म्म’ इति स्मृतेः । अन्त्यसुखदुःखसंविज्ञानविरोधस्य कर्मणामवधारणात् ।[[108]](#footnote-109) 'ज्ञानाग्निः सर्वकर्माणि भस्मसात्कुरुतेऽर्जुन' (गीता-४.३७) इत्यादेः औत्सर्गिकस्मृतिवचनस्य क्वचित् प्रायश्चित्तादौ विशेषवचनेनापवादात् । ‘क्षीयन्ते चास्य कर्माणि तस्मिन् दृष्टे परावरे' (मुण्डक – २.२.८) इति श्रुतेः योगर्द्धिवशाद् युगपदुत्पादितानेकविधदेहोपभोगेनाप्युपपत्तेः ।[[109]](#footnote-110) “तावदेवास्य चिरं यावन्न विमोक्ष्येऽथ संपत्स्ये” इति वा भुक्तोपभुज्यमानफलकर्म्मप्रक्षयावधित्वप्रदर्शकम् ।[[110]](#footnote-111) योगर्द्धिवशाच्चानियतनियतविपाकफलान्यपि दीर्घकालफलान्यपि कर्म्माणि पिण्डीकृत्य भूतेन्द्रियविजयितया युगपदेव भुङ्क्ते । अचिन्त्यसामर्थ्यातिशयो हि समाधिः । यथाहुरत्र भवन्तः पतंजलिपादाः 'को हि योगप्रभावाद् ऋते अगस्त्य इव समुद्रं पिबति स इव च दण्डकारण्यं सृजति' इति[[111]](#footnote-112)। न चाचिन्त्यप्रभावत्वाद्विनैवोपभोगं कर्माशयान् प्रक्षयिष्यतीति युक्तम्, दृष्टानुसारेण[[112]](#footnote-113) कथञ्चिदुपपत्तौ अत्यन्तादृष्टकल्पनाया अयोगात् । तस्मादुत्पन्नतत्त्वसाक्षात्कारस्य दोषाभावात् प्रवृत्त्युपरमे योऽनागतापूर्वानुत्पादस्तदपरं निःश्रेयसम्, तच्च तत्त्वसाक्षात्कारानन्तरं भवति । ईदृशश्च मुनिः तत्त्वज्ञानवान् शास्त्रप्रणेता ।

परं तु निश्रेयसं समाधिप्रभवसंपदा युगपदुपभोगेनोपात्तकर्म्माशयस्य क्षयात् सर्वदुःखोपरम इत्युपपन्नं निःश्रेयसद्वैविध्यम् । परापरयोः निःश्रेयसयोः न तुल्यकाल उत्पादः ।

मिथ्याज्ञाननिवृत्त्या निश्श्रेयसप्राप्तौ क्रमबोधकं सूत्रं महर्षिगौतमेन प्राणायि । **दुःखजन्मप्रवृत्तिदोषमिथ्याज्ञानानाम् उत्तरोत्तरापाये तदनन्तरापायाद् अपवर्गः** (१.१.२) इति ।

दुःखादिषु पञ्चसु उत्तरोत्तरं पूर्वपूर्वस्य कारणम् । तद्यथा मिथ्याज्ञानं दोषस्य कारणम् । दोषः प्रवृत्तेः कारणं, प्रवृत्तिः जन्मनः कारणं, जन्म दुःखस्य कारणम् । अतः उत्तरोत्तरस्य नाशेन पूर्वपूर्वस्य नाशो भवति । कारणनाशेन कार्यनाशनियमात् । तथा च मिथ्याज्ञाननाशेन दोषनाशः, दोषनाशेन प्रवृत्तिनाशः, प्रवृत्तिनाशेन जन्मनाशः, जन्मनाशेन दुःखनाश इति ।

अपरनिःश्रेयसे मिथ्याज्ञानदोषप्रवृत्तीनां समुच्छेदक्रमोऽस्ति जन्मदुःखोच्छेदक्रमो नास्ति । पूर्वोपात्तकर्माशयप्रचयस्य तादवस्थ्यात् । तस्मात् जन्मदुःखोच्छेदक्रमसमभिव्याहृतो मिथ्याज्ञानाद्युच्छेदक्रमः परनिःश्रेयसस्यैव ।

**मिथ्याज्ञानस्य दुःखाभिमुख्यम्**

दुःखमयसंसारस्य मूलं मिथ्याज्ञानम् । मिथ्याज्ञानरूपबीजात् क्रमेण दुःखमयः संसारवृक्षः निष्पद्यते । तत्त्वज्ञानात्तु क्रमेण संसारनिवृत्तिरूपः अपवर्गः सम्पद्यते ।

संसारस्य मूलं **मिथ्याज्ञानम्** । मिथ्याज्ञानं नाम अनात्मनि देहेन्द्रियादौ आत्मत्वबुद्धिः । तद्‍वशात् जन्तोः शरीरेन्द्रियादीनाम् अनुकूलेषु स्रक्‌चन्दनादिषु स्त्रीपुत्रधनादिषु ‘ममैते अनुकूलाः’ 'एते रमणीया' इत्याकारकःबहुविधो **मोहो** जायते । मोहो नाम भ्रमः । स्रक्‌चन्दनस्त्रीपुत्रादयः शरीरस्य अनुकूलाः भवन्ति, आत्मा तु शरीरेन्द्रियमनोबुद्धिप्राणेभ्यो व्यतिरिक्तः । तस्यात्मनस्तु, स्रक्‌चन्दनादयो अनुकूला न भवन्ति । अतः ‘ममैते अनुकूलाः’ इति ज्ञानं भ्रमः । एवं शरीरेन्द्रियाणां प्रतिकूलेषु सर्पादिषु जन्तोः ‘ममैते प्रतिकूलाः’ इति मोहो जायते । अयमपि भ्रम एव । यतो हि आत्मनः न किञ्चित् प्रतिकूलं वस्तु वर्तते ।

मोहवशात् शरीरानुकूलेषु स्रक्‌चन्दनस्त्रीपुत्रादिषु **रागो** जायते, शरीरप्रतिकूलेषु सर्पादिषु **द्वेषो** जायते । अनुकूलत्वेन चिन्त्यमानानां स्रक्‌चन्दनादीनाम् अप्राप्तौ अपि तत्कारणेषु द्वेषो जायते, 'सङ्गात् सञ्जायते कामः कामात् क्रोधोऽभिजायते' (भ.गी.) स्रक्‌चन्दनादिषु अनुरक्तस्य पुरुषस्य ‘मया एते सम्पाद्य संरक्षणीयाः’ इति, सर्पादिषु द्विष्टस्य च जन्तोः पुनः ‘मया एते निवारणीया’ इति मोहो जायते । यतो हि रागद्वेषमोहाः परस्परानुबन्धिनः, ‘मूढो रज्यति, रक्तो मुह्यति, मूढः कुप्यति, कुपितो मुह्यति’ इति ।

ततः पुण्यविशेषवशात् जन्तुः स्वानुरूपं **प्रशस्तं जन्म** लभते । पापविशेषवशात् तदनुरूपं **निन्दितं जन्म** लभते । जन्म च आद्यः शरीरप्राणसम्बन्धः । शरीरसम्बन्धे च सति बाधनात्मकं **दुःखं** भवति । क्वापि अप्रवृत्तस्य जन्तोः दुःखप्रसङ्गाभावात् प्रवृत्तिरेव दुःखकारणम् । प्रवृत्तिश्च दोषाधीना । दोषाश्च मिथ्याज्ञानमूलकाः । तस्मात् मिथ्याज्ञानमेव दुःखस्य मूलं निर्विवादम् । इमानि मिथ्याज्ञान-दोष-प्रवृत्ति-जन्म-दुःखानि जन्तौ घटीचक्रवत् अविच्छेदेन प्रवर्तन्ते । एतदेव मिथ्याज्ञानादिदुःखान्तपञ्चकं **संसार** इत्यभिधीयते ।

दोषाः

दुःखम्

जन्म

प्रवृत्तिः

दोषाः

प्रवृत्तिः

जन्म

दुःखम्

दोषाः

प्रवृत्तिः

जन्म

दुःखम्

दोषाः

प्रवृत्तिः

जन्म

दुःखम्

दोषाः

दोषाः

दोषाः

दोषाः

प्रवृत्तिः

प्रवृत्तिः

प्रवृत्तिः

प्रवृत्तिः

जन्म

जन्म

जन्म

जन्म

दुःखम्

दुःखम्

दुःखम्

दुःखम्

संसारवृक्षः

**तत्त्वज्ञानस्य अपवर्गाभिमुख्यम्**

कश्चित् पुरुषधौरेयः पुराकृतानां सुकृतनिचयानां परिपाकवशात् आचार्योपदेशम् अवाप्य संसारमशेषं दुःखमयं हेयत्वेन निश्चिनोति । ततः दुःखमूलं मिथ्याज्ञानं नाशयितुमिच्छति । मिथ्याज्ञाननिवृत्तेः साधनं तत्त्वज्ञानमिति निर्णयति । ततः शास्त्रोक्त्युक्त्या श्रुत्या च शरीरेन्द्रियमनोबुद्धिप्राणादिभ्यः अतिरिक्तमात्मानं निश्चित्य भावयति । ततः श्रवणमनननिदिध्यासनानि अनुतिष्ठन् स मुमुक्षुः सम्यग्‌दर्शनलक्षणं तत्त्वज्ञानं लभते। तस्मात् आत्मतत्त्वसाक्षात्कारात् मिथ्याज्ञानं निवर्तते[[113]](#footnote-114) ।

मिथ्याज्ञाने नष्टे सति, दोषाः रागद्वेषमोहाः विनश्यन्ति । कारणनाशे सति कार्यनाशस्य अवश्यंभावात्। रागद्वेषमोहाणां विरहात् मुमुक्षोः सुकृते दुष्कृते च कर्मणि क्वापि प्रवृत्तिर्न जायते । प्रवर्तकानां रागद्वेषमोहाणां नष्टत्वात् । प्रवृत्त्यभावेन कर्मणः धर्माधर्मयोश्च अनुत्पादात् जन्मान्तरं शरीरान्तरप्राप्तिरूपं न भवति । जन्माभावात् दुःखम् अत्यन्तं निवर्तते । सैव आत्यन्तिकी दुःखनिवृत्तिः अपवर्गः ।

संसारदशायां व्याध्यादिना जनितदुःखाणां निवृत्तिः भेषजपानादिना भवति । किन्तु सा दुःखनिवृत्तिः तात्कालिकी[[114]](#footnote-115) । दुःखबीजानाम् अधर्माणां संसार्यात्मनि पौष्कल्येन विद्यमानत्वात् । तत्त्वज्ञानात् मिथ्याज्ञाननिवृत्त्युत्तरं जायमाना दुःखनिवृत्तिस्तु आत्यन्तिकी । तत्र दुःखबीजानां विनष्टतया दुःखान्तरस्य कथमपि उत्पत्त्यसम्भवात् ।

दुःखनिवृत्तेः आत्यन्तिकत्वञ्च स्वसमानाधिकरणदुःखप्रागभावाऽसमानकालीनत्वम् । भेषजपानादिभिः लौकिकोपायैः जायमाना दुःखनिवृत्तिः स्वसमानाधिकरणदुःखप्रागभावेन समानकालीना भवति । यतः तस्याः दुःखनिवृत्तेः उत्पादसमये आत्मनि भविष्यत्कालिकदुःखान्तरस्य प्रागभावः अवतिष्ठते । तत्त्वज्ञानाधीना दुःखनिवृत्तिस्तु स्वसमानाधिकरणदुःखप्रागभावसमानकालीना न भवति । तद्दशायां तदात्मनि भाविदुःखप्रागभावस्य अनवस्थानात्, तत्र भाविदुःखस्याभावात् ।

अत्र विमृश्यते – मिथ्याज्ञानस्य नाशे सति दोषाः रागद्वेषमोहाः नैव जायन्ते । सत्यपि मिथ्याज्ञाने रागद्वेषमोहाः कारणान्तरवशात् नश्यन्ति, किन्तु पुनर्जायन्ते । तथा हि ‘योग्यविभुविशेषगुणानां स्वोत्तरवर्तिविशेषगुणनाश्यत्वम्’ इति नियमः । रागद्वेषमोहाश्च विभोः आत्मनः योग्यविशेषगुणाः भवन्ति । अतस्तेषामपि तत्तदुत्तरवर्तिविशेषगुणवशादेव नाशो भवति । तद्यथा – प्रथमक्षणे उत्पन्नः रागः द्वितीयक्षणोत्पन्नेन प्रयत्नेन तृतीयक्षणे नाश्यते । तथा च इमे रागद्वेषमोहाः क्षणद्वयमात्रावस्थायिनः नाधिककालम् अवतिष्ठन्ते । संसारदशायां मिथ्याज्ञानस्य अवस्थितिदशायाम् अपि इमे दोषाः उत्पद्यन्ते, क्षणद्वयं स्थित्वा विशेषगुणवशात् नश्यन्त्येव, पुनरुत्पद्यन्ते च । एवं मिथ्याज्ञानमपि क्षणद्वयमात्रावस्थायि । तत्त्वज्ञानस्योत्पादात् प्रागपि संसारदशायां मिथ्याज्ञानम् उत्तरवर्तिविशेषगुणवशात् नश्यति, पुनरुत्पद्यते । मिथ्याज्ञानजनिता वासना तु नैरन्तर्येण संसारदशायां सर्वदा अनुवर्तते । आत्मतत्त्वज्ञानेन तस्याः वासनायाः विनाशो भवति । नैकजन्मसु सततम् अनुवृत्तायाः तस्याः प्रबलवासनायाः विनाशे सति पुनः कदाचिदपि मिथ्याज्ञानं नोदेति । तथा च मिथ्याज्ञानस्य बीजभूतायाः वासनायाः विनाशः आत्मतत्त्वज्ञानेनैव भवति ।

विषया विनिवर्तन्ते निराहारस्य देहिनः ।

रसवर्जं रसोऽप्यस्य परं दृष्ट्वा निवर्तते ॥ (भ.गी.२.५९)

सवासनमिथ्याज्ञानस्य विनाश एव आत्यन्तिको विनाशः । एवं **सवासनमिथ्याज्ञानस्य नाशे** सति पुनः कदाचिदपि **रागद्वेषमोहाः नोत्पद्यन्ते** ।

रागद्वेषमोहाणां विरहेऽपि तत्त्वज्ञानिनः कर्माणि आचरन्ति । किन्तु तानि कर्माणि पुण्यं पापं वा न जनयन्ति । अतस्तानि कर्माणि बन्धकानि न भवन्ति, प्रवृत्तिपदेन नोच्यन्ते ।

यस्त्वात्मरतिरेव स्याद् आत्मतृप्तश्च मानवः ।

आत्मन्येव च सन्तुष्टस्तस्य कार्यं न विद्यते ॥

नैव तस्य कृतेनार्थो नाकृतेनेह कश्चन ।

न चास्य सर्वभूतेषु कश्चिदर्थव्यपाश्रयः ॥(भ.गी.३.१८)

शारीरं केवलं कर्म कुर्वन्नाप्नोति किल्बिषम् ॥(४.२१)

समः सिद्धावसिद्धौ च कृत्वापि न निबद्ध्यते ॥(४.२२)

ज्ञानी लोकसङ्ग्रहाय कर्माव्याचरति ।

सक्ताः कर्माण्यविद्वांसो यथा कुर्वन्ति भारत ।

कुर्याद्विद्वांस्तथासक्तश्चिकीर्षुः लोकसङ्ग्रहम् ॥(३.२५)

तत्त्वज्ञानवशात् सञ्चितानि[[115]](#footnote-116) अशेष-पुण्यपापानि विनश्यन्ति ।

‘ज्ञानाग्निः सर्वकर्माणि भस्मसात्कुरुतेऽर्जुन’ (४.३७)

क्षीयन्ते चास्यकर्माणि तस्मिन् दृष्टे परावरे (मु.२.२.८)

‘अवश्यमनुभोक्तव्यं कृतं कर्म शुभाशुभम् ।

नाभुक्तं क्षीयते कर्म कल्पकोटिशतैरपि ॥’

प्रारब्धानि तु अवशिष्यन्ते । प्रारब्धवशात् प्राप्तम् ऐहिकशरीरम् । तच्च तत्त्वज्ञानोत्पत्यनन्तरमपि न नश्यति, अनुवर्तते । प्रारब्धस्य फलीभूतोपभोगानां प्राप्त्यनन्तरमेव प्रारब्धं नश्यति, **प्रारब्धनाशात् ऐहिकं शरीरमपि नश्यति** । तथा च सञ्चितकर्मनाशेन प्रारब्धकर्मनाशेन च जन्मानि सर्वाणि निवर्तन्ते ।

**शरीरप्राप्त्यभावात् दुःखम् अशेषं निवर्तते** । दुःखं हि – शरीरं षडिन्द्रियाणि षड्विषयाः षड्बुद्धयः सुखं दुःखञ्चेति एकविंशतिविधम् ।

तत्र शरीरं तावत् जन्यम् । अतः कारणीभूतानां सञ्चितप्रारब्धकर्मणां विनाशात् विनश्यत्येव । इन्द्रियेषु षट्सु घ्राणरसनचक्षुस्त्वक्‍श्रोत्रमनस्सु घ्राणादीनि चत्वारि जन्यानि, कारणीभूतानां प्रारब्धकर्मणां नाशवशात् तानि नश्यन्त्येव ।

श्रोत्रन्तु कर्णशष्कुल्यवच्छिन्नम् आकाशम् । आकाशञ्च नित्यम् । मनोऽपि नित्यम् । तयोर्विनाशो न सम्भवति । तथापि कर्णशष्कुल्याः विनाशे सति कर्णशष्कुल्यवच्छिन्नाकाशस्य विनाशो भवति । एवं चक्षुरादीनां नाशे सति चक्षुरादिना संयुक्तत्वविशिष्टमनसोऽपि नाशो भवति । **“विशेष्यस्य विद्यमानत्वेऽपि विशेषणनाशेन विशिष्टस्य नाश”** इति नियमात् । यथा **विशिष्टाभावः त्रिधा सम्पद्यते विशेषणाभावात्, विशेष्याभावात्, विशेषणाभावविशेष्याभावोभयस्मात् इति ।** दण्डस्य विरहदशायां ‘दण्डी चैत्रो नास्ति’ इति प्रतीतिर्जायते, दण्डसत्त्वेऽपि चैत्रस्य विरहदशायां सा प्रतीतिः जायते, दण्डस्य चैत्रस्य च द्वयोः विरहदशायामपि सा प्रतीतिर्जायते । तथा विशिष्टनाशोऽपि त्रिधा भवितुमर्हति । विशेषणस्य नाशात्, विशेष्यस्य नाशात्, विशेष्यविशेषणोभयोः नाशात् इति ।

विषयाः षट् – रूपं रसः गन्धः स्पर्शः शब्दः इच्छादिः इति । एषु रूपादयः पञ्च बाह्यविषयाः, इच्छाद्वेषादिः आन्तरविषयः । मिथ्याज्ञानस्य विनाशादेव इच्छाद्बेषादिः आन्तरविषयो निवर्तते, नैव जायते । बाह्याः रूपादयः पञ्च यद्यपि बहिस्तिष्ठन्ति तथापि चक्षुरादीन्द्रियाणां विनष्टत्वात् चक्षुरादीन्द्रियसम्बद्धत्वविशिष्टाः रूपादयोऽपि विनश्यन्ति । विशेषणनाशे सति विशिष्टस्य नाश इति नियमात् ।

षड्बुद्धयः –चाक्षुषं रासनं घ्राणजं स्पार्शनं श्रावणं मानसम् इति षड्ज्ञानानि । चक्षुरादीनां चतुर्णाम् इन्द्रियाणां विनाशात् तदधीनानि चाक्षुषादीनि चत्वारि ज्ञानानि नैवोत्पद्यन्ते । कारणाभावे कार्याभावनियमात् । एवं कर्णशष्कुल्यवच्छिन्नाकाशस्य विनाशात् तदधीनं शाब्दज्ञानं न जायते । चाक्षुषादिज्ञानानाम् इच्छाद्वेषादीनां च विरहात्, मनसः तैः ज्ञानोच्छादिभिः सह सन्निकर्षो नोत्पत्तुमर्हति । इत्थं मनस्सन्निकर्षस्य विरहात् मानसज्ञानमपि नोत्पद्यते ।

सुखं दुःखञ्च विषयेन्द्रियसंयोगात् जायते । इन्द्रियनाशोत्तरं विषयेन्द्रियसंयोगस्य विरहात् सुखं दुःखमपि न जायते इति ।

इत्थम् एकविंशतिविधदुःखानां नाशेन आत्यन्तिकदुःखनिवृत्तिरूपो मोक्षः सम्पाद्यते ।

1. एते क्रमेण शून्यवाद-विज्ञानवाद-बाह्यार्थानुमेयत्ववाद-बाह्यार्थप्रत्यक्षवादान् आतिष्ठन्ते । [↑](#footnote-ref-2)
2. प्रकाशकत्वात् । [↑](#footnote-ref-3)
3. विशुद्धेन आर्जनेन होमसाधनस्य द्रव्यस्य प्राप्तिः स्वागतम् । आदिग्रहणेन क्रमप्राप्ताङ्गग्रामसाकल्यं गृह्यते । श्वमार्जारादिभिः अनुपघातोऽनुपहतत्वम् । आदिग्रहणात् विशुद्धोऽभिसन्धिरिति । [↑](#footnote-ref-4)
4. अक्षपादस्य कालः क्रिस्तात् परं १५०। अनेन प्रणीतं न्यायसूत्रजालं पञ्चसु अध्यायेषु विभक्तम् । प्रत्यध्यायम् आह्निकद्वयं वर्तते । [↑](#footnote-ref-5)
5. वात्स्यायनस्य कालः क्रिस्तात् परं ४०० । [↑](#footnote-ref-6)
6. उद्योतकरस्य कालः क्रि.श.६०५ । [↑](#footnote-ref-7)
7. अत्र निर्दिष्टकालः ९०६ शकसंवत्सरः । स च क्रि.श. ९८४ । [↑](#footnote-ref-8)
8. जयन्तभट्टस्य कालः क्रिस्तात् परं १० शतकम् । [↑](#footnote-ref-9)
9. आरम्भवादः कणभक्षपक्षः सङ्घातवादस्तु भदन्तपक्षः ।

   साङ्ख्यादिपक्षः परिणामवादो वेदान्तिपक्षस्तु विवर्तवादः ॥(सं.शा.२.६३) [↑](#footnote-ref-10)
10. विफलप्रवृत्तिः [↑](#footnote-ref-11)
11. आत्मख्यातिरसत्ख्यातिः अख्यातिः ख्यातिरन्यथा ।

    तथाऽनिर्वचनख्यातिः इत्येतत् ख्यातिपञ्चकम् ॥ [↑](#footnote-ref-12)
12. तदुक्तम् –

    प्रमाणत्वाप्रमाणत्वे स्वतः साङ्ख्याः समाश्रिताः । नैयायिकास्ते परतः सौगताश्चरमं स्वतः ॥

    प्रथमं परतः प्राहुः प्रामाण्यं वेदवादिनः । प्रमाणत्वं स्वतः प्राहुः परतश्चाप्रमाणताम् ॥ [↑](#footnote-ref-13)
13. पक्षः सन्दिग्धसाध्यवान् । पर्वते वह्नेः सन्धिग्धत्वात् पर्वतः पक्षः । निश्चितसाध्यवान् सपक्षः । महानसादौ वह्नेः निश्चितत्वात्महानसादिः सपक्षः। निश्चितसाध्याभाववान् विपक्षः। ह्रदादौ वह्न्यभावस्य निश्चितत्वात् ह्रदादिः विपक्षः । पर्वते वह्न्यभावबोधकं प्रत्यक्षं शब्दप्रमाणं च न विद्यते ।‘पर्वते वह्निर्नास्ति’ इति न प्रत्यक्षतो अवगतं, नापि केनचित् आप्तेन अभिहितम् । पर्वते वह्न्यभावसाधकं किञ्चित् लिङ्गमपि न विद्यते इति । [↑](#footnote-ref-14)
14. तथा हि - त्रय्यादयः चतस्रो विद्याः पृथक्प्रस्थानाः । अग्निहोत्रहवनादिप्रस्थाना त्रयी । हलशकटादिप्रस्थाना वार्ता । स्वाम्यमात्यभेदानुविधायिनी दण्डनीतिः । संशयादिभेदानुविधायिनी आन्वीक्षिकी । [↑](#footnote-ref-15)
15. साधनस्य अर्थस्य प्राप्त्या निवृत्त्या वा इष्टं प्राप्नोति अनिष्टं जहाति वा । [↑](#footnote-ref-16)
16. फलं – सुखं दुःखनिवृत्तिश्च । [↑](#footnote-ref-17)
17. असाधारणत्वञ्च संयोगवत् चरमभाविता । [↑](#footnote-ref-18)
18. फलस्य अयोगेन असम्बन्धेन व्यवच्छिन्नं रहितं कारणं करणमुच्यते । [↑](#footnote-ref-19)
19. पर्वतवृत्तित्वं महानसवृत्तित्वं ह्रदावृत्तित्वञ्च धूमे विद्यते । पर्वते वह्न्यभावबोधकं प्रत्यक्षं शब्दप्रमाणं च न विद्यते । ‘पर्वते वह्निर्नास्ति’ इति न प्रत्यक्षतो अवगतं, नापि केनचित् आप्तेन अभिहितम् । पर्वते वह्न्यभावसाधकं किञ्चित् लिङ्गमपि न विद्यते इति । [↑](#footnote-ref-20)
20. पूर्वं कारणम् अस्य वर्तते इति पूर्ववत् कारणज्ञानम्, शेषः कार्यम् अस्यास्तीति शेषवत् कार्यज्ञानम् । [↑](#footnote-ref-21)
21. एते मेघाः वृष्टिमन्तः गम्भीरध्वानवत्त्वे सति बहुलबलाकावत्वे सति प्रभावत्वे सति उन्नतत्वात् । तदन्यवृष्टिमन्मेघवत् इति । [↑](#footnote-ref-22)
22. पूर्वेण तुल्यं वर्तते इति पूर्ववत् । [↑](#footnote-ref-23)
23. शेषः परिशेषः साध्यतया यस्य अस्ति तत् शेषवत् । उपयुक्तादन्यः परिशेषः । [↑](#footnote-ref-24)
24. द्रव्यं द्विविधमेव, अद्रव्यमनेकद्रव्यञ्चेति । अद्रव्यं परमाण्वादि, अनेकद्रव्यञ्च घटादि । शब्दस्तु एकद्रव्यमतो न द्रव्यम् । [↑](#footnote-ref-25)
25. आत्मनि व्यभिचारवारणाय बाह्यकरणकत्वम् । घटत्वादौ व्यभिचारवारणाय सामान्यविशेषवत्वदलम्, योगिप्रत्यक्षविषये परमाणौ व्यभिचारवारणाय अस्मदादीति । [↑](#footnote-ref-26)
26. **तत् = तस्मात्, साक्षात्कारिणि = प्रात्यक्षिके, नित्ययोगिनि = नित्यसम्बन्धवति, परद्वारानपेक्षस्थितौ = परं द्वारं न अपेक्षते स्थितिः यस्य सः तस्मिन् इन्द्रियसन्निकर्षपरामर्शाद्यनधीनस्थितिके इत्यर्थः, भूतार्थानुभवे = यथार्थानुभवे, निविष्टनिखिलप्रस्ताविवस्तुक्रमः = विषयीभूतनिखिलप्रपञ्चरूपवस्तुक्रमः, लेशादृष्टिनिमित्तदुष्टिविगमप्रभ्रष्टशङ्कातुषः = लेशतो अदृष्टिः निमित्तं यस्याः तस्याः दुष्टेः विगमेन प्रभ्रष्टः शङ्कैव तुषः यस्य सः । स्वल्पादर्शननिमित्तकानां भ्रमसंशयादिदोषाणां विरहेण निरस्ताप्रामाण्यशङ्कालेशः, शिवः = भगवान् परमेश्वरः, मे = मम, प्रमाणम् । शङ्कोन्मेषकलङ्किभिः = अप्रामाण्यशङ्कारूपकलङ्कयुक्तैः, अपरैः इतरप्रमाणैः प्रत्यक्षानुमानादिभिः, किं ! = किं सम्पादितं भवेत् ! तस्मात् ईश्वर एव मम प्रमाणम् इत्यर्थः ।** [↑](#footnote-ref-27)
27. सत्त्वमत्र अर्थक्रियाकारित्वम् । [↑](#footnote-ref-28)
28. हेतुसाध्ययोः व्याप्तिः अन्वयव्याप्तिः । यथा - यत्र यत्र धूमस्तत्रतत्राग्निरिति । एवं यत्र यत्र कृतकत्वं तत्र तत्र अनित्यत्वमिति । साध्याभाववदवृत्तित्वं अन्वयव्याप्तिलक्षणम् हेतुनिष्ठम् । [↑](#footnote-ref-29)
29. साध्याभावहेत्वभावयोः व्याप्तिः व्यतिरेकव्याप्तिः । यथा - यत्र यत्र सात्मकत्वाभावः तत्र तत्र प्राणादिमत्वाभावः । एवं यत्र यत्र पृथिवीतिव्यवहारविषयत्वाभावः तत्र तत्र गन्धवत्वाभावः । साध्याभावव्यापकीभूताभावप्रतियोगित्वं व्यतिरेकव्याप्तिलक्षणं हेतुनिष्ठम् । [↑](#footnote-ref-30)
30. इत्थं हेतूदाहरणोपनययोः अन्वयव्यतिरेकभेदेन द्वैविध्यम् , व्याप्तेरन्वयव्यतिरेकभेदेन द्वैविध्यात् । [↑](#footnote-ref-31)
31. ‘तर्कोऽनिष्टप्रसङ्गस्स्याद् अनिष्टं द्विविधं मतम् ।

    प्रामाणिकपरित्यागस्तथेतरपरिग्रहः ॥’ [↑](#footnote-ref-32)
32. अयमेव तर्कः सूत्रकारेण अभिहितः । सूत्रे हि ‘कारणोपपत्तित ऊह’ इति लक्षणम् ।‘अविज्ञानतत्त्वेऽर्थे तत्त्वज्ञानार्थम्’ इति प्रयोजनकथनम् ।‘कारणोपपत्तितः’ इत्यत्र कारणं - व्याप्यम् । तस्योपपत्तिरारोपः तस्मात् । ऊहः आरोपः इत्यर्थात् व्यापकस्य । तथा च व्याप्यस्यारोपात् यः व्यापकस्यारोपः स तर्कः । (न्या.प्र.९०) [↑](#footnote-ref-33)
33. आरोपः – आहार्यभ्रमः । [↑](#footnote-ref-34)
34. तुल्यं कर्षन्ति पृथिवीं तुल्यं शास्त्राण्यधीयते ।

    उन्मज्जन्ति निमज्जन्ति दैवस्यैकस्य लीलया ॥ [↑](#footnote-ref-35)
35. अदानदोषेण भवेद् दरिद्रो दारिद्र्यदोषेण करोति पापम् । पापात् प्रभूतं नरकं प्रयाति पुनर्दरिद्रः पुनरेव पापी ॥ [↑](#footnote-ref-36)
36. बीजतो ह्यङ्कुरोत्पत्तिरङ्कुरात् पर्णसम्भवः । पर्णान्नालाः प्रसूयन्ते नालात् स्कन्धः प्रवर्तते ॥

    स्कन्धात् प्रवर्तते पुष्पं पुष्पान्निर्वर्तते फलम् । फलान्निर्वर्त्यते बीजं बीजं नाफलमुच्यते ॥ ( म.भा.अनुशासनपर्व.६ अ ) [↑](#footnote-ref-37)
37. एते आत्माश्रयादिचतुष्टयव्यतिरिक्तानिष्टप्रसङ्गत्वेन सङ्गृह्यन्ते । [↑](#footnote-ref-38)
38. प्रकृतस्य क्लृप्तस्य उपपादनाय [↑](#footnote-ref-39)
39. दाहं प्रति अग्निः कारणमिति क्लृप्तं कार्यकारणभावमवलम्ब्य एषा स्थितिरुपपादयितुं न शक्यते, चन्द्रकान्तमणिसत्त्वदशायामग्निना दाहजननेन व्यभिचारप्रसङ्गात् । अतोऽतिरिक्तकल्पनमनिवार्यमापतति । अत्र द्वयी गतिः। [↑](#footnote-ref-40)
40. संसारमोहनाशाय शाब्दबोधो न हि क्षमः ।

    न निवर्तेत तिमिरं कदाचिद्दीपवार्तया ॥ [↑](#footnote-ref-41)
41. ‘सत्यं ब्रूयात् प्रियं ब्रूयात् न ब्रूयात् सत्यमप्रियम् । प्रियञ्च नानृतं ब्रूयादेष धर्मः सनातनः ॥’ [↑](#footnote-ref-42)
42. ‘भोगाभ्यासमनु विवर्धन्ते रागाः कौशलानि चेन्द्रियाणाम्’ इति सङ्गदोषः । ‘नानुपहत्य भूतान्युपभोगः सम्भवति’ इति हिंसालक्षणदोषः । [↑](#footnote-ref-43)
43. पवित्राणां पर्युषितपूतिवर्जितानां अमेध्यसंसर्गविवर्जितानाम् अभ्यवहरणम् । [↑](#footnote-ref-44)
44. ‘मैत्रीकरुणामुदितोपेक्षाणां सुखदुःखपुण्यापुण्यविषयाणां भावनातः चित्तप्रसादनम्’ । [↑](#footnote-ref-45)
45. संन्यस्तफलस्य निष्कामस्य योगिनो लक्षणम् – ‘शय्यासनस्थोऽथ पथि व्रजन् वा स्वस्थः परिक्षीणवितर्कजालः ।

    संसारबीजक्षयमीक्षमाणः स्यान्नित्यमुक्तोऽमृतभोगभागी ॥’ [↑](#footnote-ref-46)
46. ‘तस्मिन् सति श्वासप्रश्वासयोः गतिविच्छेदः प्राणायामः’। (योगसूत्रं २.४९) [↑](#footnote-ref-47)
47. सब्रह्मचारी – सहाध्यायी । [↑](#footnote-ref-48)
48. नारं स्पृष्ट्वाऽस्थि सस्नेहं स्नात्वा विप्रो विशुद्ध्यति ।

    आचम्यैव तु निःस्नेहं गामालभ्यार्कमेव वा ॥ (मनुस्मृतिः ५.८७) [↑](#footnote-ref-49)
49. पदार्थस्मरणानुकूलः पदपदार्थयोः सम्बन्धः वृत्तिरित्यभिधीयते । सा च वृत्तिः द्विविधा शक्तिः लक्षणा चेति । मुख्यः पदपदार्थयोः सम्बन्धः शक्तिः । यथा गोपदस्य गवा सम्बन्धः शक्तिः । शक्तिरेव ‘अभिधा’ इत्युच्यते । पदपदार्थयोः गौणः सम्बन्धः ‘लक्षणा’ । यथा ‘गङ्गायां घोषः’ इत्यत्र गङ्गापदस्य तीरे लक्षणा । लक्षणैव ‘उपचार’ इत्युच्यते । शाब्दबोधे वृत्तिज्ञानं तात्पर्यज्ञानञ्च कारणम् । [↑](#footnote-ref-50)
50. साधर्म्यमेव समं यत्र सा साधर्म्यसमा । आभिमानिकं साम्यमत्र विवक्षितं, न तु वास्तवम् । [↑](#footnote-ref-51)
51. अनुमानप्रयोगस्थले पक्षस्य हेतुमत्त्वेनैव रूपेण दृष्टान्तसाधर्म्यम् अपेक्षते, न तु अन्येन रूपेणापि । प्रकृते पक्षस्य शब्दस्य हेतुभूतकृतकत्वेन रूपेण दृष्टान्तघटसाधर्म्यमस्ति । मूर्तत्वं नात्र हेतुः । [↑](#footnote-ref-52)
52. वर्ण्यं – साधनीयम् । [↑](#footnote-ref-53)
53. अवर्ण्यम् – असाध्यं हेतुरिति यावत् । [↑](#footnote-ref-54)
54. साध्यतेऽस्मिन्निति व्युत्पत्त्या साध्यशब्दोऽत्र पक्षवाची । [↑](#footnote-ref-55)
55. एवञ्च हेतुसाध्ययोः उभयोरप्यविशेषात् ‘क्रियाहेतुगुणवत्त्वेनैव किमिति क्रियावत्त्वं साध्यते, क्रियावत्त्वेन क्रियाहेतुगुणवत्त्वं किं न साध्यते’ इति [↑](#footnote-ref-56)
56. आत्मनि द्रव्यत्वस्यासिद्धेः । [↑](#footnote-ref-57)
57. क्रियाहेतुगुणः संयोगः । [↑](#footnote-ref-58)
58. यद्यपि प्रकरणसमायाः साधर्म्यसमसंशयसमाभ्यां अवैलक्षण्यं प्रतीयते तथापि अस्ति वैलक्षण्यम् । अत्र वादिप्रतिवादिनौ पक्षपरिग्रहेण तत्तदभावौ साधयतः । साधर्म्यसमसंशयसमयोस्तु वादिप्रतिवादिनोः द्वयोः पक्षपरिग्रहः न भवति, अपि तु एकस्यैवेति । [↑](#footnote-ref-59)
59. सर्वत्रानुमानप्रयोगे [↑](#footnote-ref-60)
60. अर्थापत्तिप्रमाणम् – येन विना यदनुपपन्नं तेन तद् आक्षिप्यते । यथा दिवाऽभुञ्जानस्य देवदत्तस्य रात्रिभोजनं विना पीनत्वमनुपपन्नम् अतः देवदत्तस्य दिवाऽभुञ्जानत्वे सति पीनत्वेन रात्रिभोजनं आक्षिप्यते । [↑](#footnote-ref-61)
61. ‘यथा पृथिव्या अन्तर्निहितस्यापि जलादेः आवरणवशात् अनुपलब्धिः तथा उच्चारणात्पूर्वं शब्दस्य विद्यमानस्यापि आवरणवशात् अनुपलब्धिः’ इति । [↑](#footnote-ref-62)
62. ‘यदि आवरणवशात् शब्दो नोपलभ्यते तदा जलाद्यावरणमिव शब्दावरणमपि उपलभ्येत’ इति आशयः । [↑](#footnote-ref-63)
63. ‘यदि शब्दस्यावरणं अनुपलब्धिवशात् नाभ्युपेयते तदा शब्दावरणानुपलब्धेरपि उपलब्ध्यभावात् । शब्दावरणानुपलब्धिः न सिध्द्यति । शब्दावरणानुपलब्धिश्च शब्दावरणोपलब्ध्यभावः एव । तत्सिद्ध्यभावात् शब्दावरणोपलब्धिः सिद्ध्यति । अभावासिद्धौ प्रतियोगिसिद्धेः’ इति । [↑](#footnote-ref-64)
64. विप्रतिपत्तिरप्रतिपत्तिश्च निग्रहस्थानम् (१.२.१९)

    तद्विपर्ययाद्वा विपरीतम् । [↑](#footnote-ref-65)
65. ‘अहमिच्छामि’ ‘अहं जानामि’ इत्यादिप्रत्ययस्य शरीरातिरिक्तावलम्बनतायाः असिद्धेः । [↑](#footnote-ref-66)
66. न हि दृष्टं देवदत्तः फलमादित्सति यज्ञदत्तः तदादाने प्रवर्तते, विष्णुमित्रः फलं भुङ्क्ते इति । [↑](#footnote-ref-67)
67. न ह्यनुगतमाश्रयमन्तरा कारणं कार्योत्पादनाय क्षमते । [↑](#footnote-ref-68)
68. एवं द्वेषनिवृत्तिदुःखाभावानुभवानाम् आश्रयतयापि आत्मा सिद्ध्यति । [↑](#footnote-ref-69)
69. यत्रानेन आहारोऽभ्यस्तः । स खल्वयमात्मा पूर्वशरीरात् प्रेत्य शरीरान्तरमापन्नः क्षुत्पीडितः पूर्वाभ्यस्तमाहारमनुस्मरन् स्तन्यमभिलषति । [↑](#footnote-ref-70)
70. अस्माकं पञ्चदश निमेशाः काष्ठा । त्रिंशतिः काष्ठाः कला । पञ्चदश कला नाडिका । त्रिंशत्कलो मुहूर्त्तः । त्रिंशन्मुहूर्त्तैरहोरात्रः । पञ्चदशाहोरात्राः पक्षः । द्वौ पक्षौ मासः । द्वौ मासावृतुः । षडृतवो द्वादशमासाः संवत्सरः । ऋतुत्रयेणोत्तरायणम्, ऋतुत्रयेण च दक्षिणायनम् । उत्तरायणञ्च देवानां दिनम्, दक्षिणायनञ्च देवानां रात्रिः । तथाभूताहोरात्रशतत्रयेण षष्ट्याधिकेन वर्षम् । द्वादशसहस्त्रैश्च वर्षैश्चतुर्युगम् । चतुर्युगसहस्रेण ब्रह्मणो दिनमेकम् । [↑](#footnote-ref-71)
71. गर्भवेष्टनचर्मपुटकं जरायुः । अण्डं नाम मातृशरीरान्निस्सृतं प्राण्यावारकं गोलकात्मकम् । तत्र आपाकनिक्षिप्तघटादिवत् कञ्चित्कालं विपच्यमानाः प्राणिनः प्रादुर्भवन्ति । [↑](#footnote-ref-72)
72. सरीसृपाः सर्पादयः स्थलगताः, मत्स्यादयः जलस्थिताश्च । [↑](#footnote-ref-73)
73. श्रीमद्भागवतम् ३.१२.४ [↑](#footnote-ref-74)
74. कुङ्कुमगन्धः – केसरकिञ्जल्कानां सुगन्धः [↑](#footnote-ref-75)
75. परकीयरसाव्यञ्जकत्वे सति गन्धाभिव्यञ्जकत्वमपि हेतुः भवितुमर्हति । नवशरावगतगन्धाभिव्यञ्जकजलस्य सक्तुरसाभिव्यञ्जकत्वात् तत्र व्यभिचारवारणाय सत्यन्तदलम् । सक्तुः – भर्जितयवादिपिष्टं, तस्य रसः मधुरक्षारादिः । [↑](#footnote-ref-76)
76. अङ्गसङ्गिसलिलम् - स्वेदः [↑](#footnote-ref-77)
77. यथा मत्स्यविशेषादयः रसस्यापि वेदनशीलाः द्वीन्द्रियाः । भ्रमरादयः गन्धस्यापि वेदनशीलाः त्रीन्द्रियाः । सर्पादयः रूपस्याप्यभिज्ञानशीलाः चतुरिन्द्रियाः । काकादयः शब्दस्यापि वेदनशीलाः पञ्चेन्द्रियाः भवन्ति । [↑](#footnote-ref-78)
78. **प्रणिधाननिबन्धाभ्यासलिङ्गलक्षणसादृश्यपरिग्रहाश्रयाश्रितसम्बन्धानन्तर्यवियोगैककार्यविरोधातिशयप्राप्तिव्यवधानसुखदुःखेच्छाद्वेष-भयार्थित्वक्रियारागधर्माधर्मनिमित्तेभ्यः (३.२.४१) ।** [↑](#footnote-ref-79)
79. अत्र अभेदारोपस्थले आरोपविषये शुक्तौ आरोपस्य रजतस्य चाकचक्यादि सारूप्यम् । [↑](#footnote-ref-80)
80. अत्र भेदारोपस्थले आरोपविषययोः तिक्तरसगुडयोः आरोपाविषयाभ्यां तिक्तरसनिम्बाभ्याम् असम्बन्धग्रहाविषयत्वेन सारूप्यम् । [↑](#footnote-ref-81)
81. अतिशीघ्रतया चैष क्रमो न लक्ष्यते । [↑](#footnote-ref-82)
82. एवं द्विचन्द्रभ्रमे अपेक्षाबुद्धिविषयत्वं सारूप्यम् । प्राच्यां प्रतीचीभ्रमे दक्षिणोत्तरान्यत्वे सति दिक्त्वं सारूप्यम् ।

    अलातचक्रभ्रमे मध्यासम्बन्धे सति सर्वदिक्समबन्धः । अप्सु दण्डस्य वक्रताभ्रमे तरङ्गवक्रिमदण्डयोः असंसर्गग्रहाविषयत्वं सारूप्यम् । [↑](#footnote-ref-83)
83. निश्चयत्वे सति निद्राद्यजन्यत्वे सति विशेष्यावृत्तिप्रकारकज्ञानत्वं विपर्ययलक्षणम् । [↑](#footnote-ref-84)
84. शरीरधारणात् वसासृङ्मांसमेदोमज्जास्थिशुक्राणि धातव इत्युच्यन्ते । [↑](#footnote-ref-85)
85. स्वप्नवहनाडीविशेषावच्छिन्नात्मप्रदेशावस्थितमनोजन्यज्ञानतवं स्वप्नः लक्षणम् । [↑](#footnote-ref-86)
86. बुद्ध्यते अनेनेति बुद्धिः । मन इत्यर्थः । [↑](#footnote-ref-87)
87. एवं चाहुः – ‘नाकामयमानो मण्डयत’ इति । [↑](#footnote-ref-88)
88. यद्वस्तु स्वं न भवति,तस्य धर्माविरोधेन या आदित्सा सा स्पृहा । [↑](#footnote-ref-89)
89. प्रमाणविरुद्धं परद्रव्यादानं कुर्वाणो लुब्ध इत्युच्यत इति । [↑](#footnote-ref-90)
90. नेत्रनौहित्यादि विकारः [↑](#footnote-ref-91)
91. एवं वैपरित्येऽपि । यः शक्तः स्वकर्तव्यं न करोति स प्रमादी इति । [↑](#footnote-ref-92)
92. मृत्वा पुनर्जन्म प्रेत्यभावः । मरणं चरम-प्राणशरीरसंयोग-ध्वंसः । जन्म आद्य-प्राणशरीरसंयोगोत्पत्तिः । [↑](#footnote-ref-93)
93. ‘सतिमूले तद्विपाको जात्यायुर्भोगाः’ (यो.सूत्रं. साधनपादः .१३) [↑](#footnote-ref-94)
94. प्रकारान्तरेण दुःखं त्रिविधम् आध्यात्मिकम् आधिभौतिकम् आधिदैविकञ्चेति । वातपित्तकफदोषवैषम्यमूलकं शारीरदुःखम्, कामक्रोधादिमूलं मानसं दुःखमिति आध्यात्मिकं दुःखं द्विविधम् । इदञ्च अन्तरोपायनिवार्यम् । आधिभौतिकं दुःखं सर्पव्याघ्रादिजन्यम् । आधिदैविकं दुःखं यक्षराक्षसग्रहाद्यावेशमूलकम् । एतदुभयं बाह्योपायनिवार्यमिति । [↑](#footnote-ref-95)
95. कुरङ्गमातङ्गपतङ्गभृङ्गमीनाः हताः पञ्चभिरेव पञ्च ।

    एकः प्रमादी स कथं न हन्यते यः सेवते पञ्चभिरेव पञ्च ॥ [↑](#footnote-ref-96)
96. साधनपारतन्त्र्यं कार्यत्वम् । [↑](#footnote-ref-97)
97. अपवर्गः निश्श्रेयसं मोक्षः इति पर्यायपदानि । [↑](#footnote-ref-98)
98. दुःखाभावोऽपि नावेद्यः पुरुषार्थतयेष्यते ।

    न हि मूर्च्छाद्यवस्थार्थं प्रवृत्तो दृश्यते सुधीः॥ [↑](#footnote-ref-99)
99. मृङ् प्राणत्यागे णिजन्तः लुट्, लुङ् । [↑](#footnote-ref-100)
100. अपरनिश्रेयसं - जीवन्मुक्तिः, परनिश्रेयसं - विदेहमुक्तिः। [↑](#footnote-ref-101)
101. आयत्ता भवति । [↑](#footnote-ref-102)
102. दशवर्गः - शरीरेन्द्रियार्थबुद्धिमनःप्रवृुत्तिदोषप्रेत्यभावफलदुःखानि । [↑](#footnote-ref-103)
103. अपरोक्षविषयो मोहः औपदेशिकेन आनुमानिकेन वा तत्त्वनिश्चयेन निराकर्तुं न पार्यते । तदुपायानुष्ठानेन तु तयोरुपयोगः । [↑](#footnote-ref-104)
104. तद्गोचरवासनाविपर्यासः - आत्मविषयकविपर्ययवासना । [↑](#footnote-ref-105)
105. तज्जा या प्रतीतिः - मननजन्यं निदिध्यासनम् । [↑](#footnote-ref-106)
106. श्रवणाख्येन आगमजेन ज्ञानेन प्रमेयं गृहीत्वा शास्त्रीयेण न्यायविज्ञानेन अनुमानापरनाम्ना मननेन व्यवस्थाप्य भावयतो मुमुक्षोः आत्ममनस्सन्निकर्षात् योगजधर्मसहायात् निदिध्यासनाभिधात् यदुतपद्यते प्रत्यक्षफलं तत्त्वचिषयकसाक्षात्कारः, तत्र त्रयाणामपि प्रमाणानां प्रतिसन्धानमस्तीति दृढमूलत्वात् तेन मिथ्याज्ञानं बाध्यते ।

     पूर्वं हि मिथ्याज्ञानवासनापेक्षया तत्त्वज्ञानवासना दुर्बला आसीत् । अथाभ्यासवशात् तुल्यबलाऽभवत् । अथेयं तत्त्वज्ञानवासनैव बलीयसी मिथ्याज्ञानवासनया सहानुवर्तते । सम्प्रति तु तत्त्वज्ञानवासना या अत्यन्तबलीयसी समूलकाषं कषित्वा मिथ्याज्ञानवासनां विविक्ता भवति । इत्थं विविक्तायां ध्यानवासनायां तत्त्वसाक्षात्कार उत्पद्यते । [↑](#footnote-ref-107)
107. अविद्यास्मितरागद्वेषाभिनिवेशाः पञ्चक्लेशाः (योगसूत्रं. २.३) [↑](#footnote-ref-108)
108. कर्मणाम् अन्तिमभोगव्यक्त्यैव चरमफलीभूतया नाश इति यावत् । [↑](#footnote-ref-109)
109. 'न हीयं श्रुतिः अदत्तफलानामेव कर्मणां तत्त्वज्ञानात् क्षयमाह, किन्तु क्षयमात्रम् । तच्च उपभोगेनापि भवन् न किञ्चिद् विरुणद्धीति भावः । [↑](#footnote-ref-110)
110. **अस्य** तत्त्वसाक्षात्कारवतः । **तावदेव चिरं** - विलम्बः । **यावन्न विमोक्ष** उपात्तकर्मराशेः सकाशात् फलोपभोगेन । **अथ –** तस्मिन् सति । **सम्पत्स्यते -** कैवल्येन इत्यर्थः । 'भोगेन त्वितरे क्षपयित्वा' इति वाक्यशेषात् । [↑](#footnote-ref-111)
111. अनेककालोपभोग्यमपि एकदा भुज्यते इत्यत्र समुद्रपानमुदाहरणम् । योगर्धीप्रभावसम्पत्ते विविधफलभोगिनो विचित्रस्वभावान् एकदैव बहून् कायान् इच्छामात्रेणैव निर्मिमीत इत्यत्र दण्डकारण्यसृष्टिरुदाहरणमिति । [↑](#footnote-ref-112)
112. प्रमाणानुसारेणेत्यर्थः । यथा वासुदेवसौभरिप्रभृतीनां काययौगपद्य इति सर्वत्र प्रमाणमस्ति, नैवमनुपभुक्तकर्मक्षये । [↑](#footnote-ref-113)
113. यथा अन्धकारे दीपानयनेन रज्जुतत्त्वस्य साक्षात्कारे सति ‘अयं सर्प’ इति मिथ्याज्ञानं निवर्तते । [↑](#footnote-ref-114)
114. यतो हि तदा बन्धुमरणादिना निमित्तान्तरेण पुनः दुःखं जायते । [↑](#footnote-ref-115)
115. तत्त्वज्ञानस्य उत्पादात् पूर्वम् आचरितकर्मभ्यः पुण्यानि पापानि च उत्पन्नानि आसन् । तेषु पुण्यपापेषु द्वैविध्यं वर्तते । फलप्रदानाय प्रवृत्तानि पुण्यपापानि प्रारब्धसंज्ञकानि, फलप्रदानाय अप्रवृत्तानि पुण्यपापानि सञ्चितसंज्ञकानि चेति । **सञ्चितपुण्यपापानां विनाशात् जन्मान्तरप्राप्तिः न भवति** । यतो हि आगामिजन्मनः कारणानि सञ्चितपुण्यपापानि । कारणनाशे सति कार्यं नैवोत्पत्तुमर्हति । [↑](#footnote-ref-116)